念佛法要(卷四)

淨業弟子惕園毛凌雲敬輯

王龍舒居士修持法門一

王龍舒居士修持法門二

慈雲懺主晨朝十念法

通行早晚功課儀式

善導大師臨睡入觀法

何顯慈居士睡眠攝心法

三峰大師追頂念佛法節錄

憨山大師十二時念佛規制節錄

妙空大師結期持名法節錄

截流大師一心精進念佛七期規式節錄

王耕心居士剋期求證閉關專念十法節錄

善道大師臨終正念往生文節錄

慈照宗主臨終三疑四關節錄

優曇大師臨終警策節錄

印光大師臨終三大要節錄

弘一大師人生之最後節錄

飭終津梁助念儀節錄

念佛法要卷四

念佛須知

持名念佛，固甚簡易，而早晚功課及剋期精進，飭終助念等，亦須如法行持，以求必成。茲節錄其必須知行者，以為規範，而便修習。

一、 早晚功課　出家五眾，有「靈巖山寺專修淨土道場念誦儀規」可資遵行，惟在家二眾，閒忙不同，環境各異，茲節錄古德所定課程數則，由簡而繁，各隨所便，量力行持。

王龍舒居士修持法門一

阿彌陀佛四十八願中，有一願云：「我作佛時，十方眾生，至心信樂，欲生我國，十聲念我名號而不生者，我不作佛。」是佛有願度人，唯假人之十念，以表歸依之心。每晨合掌向西頂禮，念南無阿彌陀佛十聲，復頂禮念大慈菩薩發願偈一遍云：「願同念佛人，共生極樂國，見佛了生死，如佛度一切。」復頂禮而退。至誠如此，無不往生，但恐九品中不高耳。如不識字人，教念此偈，得大福報。

王龍舒居士修持法門二

每晨合掌向西頂禮，念南阿彌陀佛，南無觀世音菩薩，南無大勢至菩薩，南無清淨大海眾菩薩，各十聲。復頂禮念大慈菩薩讚佛懺罪迴向發願全偈一遍云：「十方三世佛，阿彌陀第一，九品度眾生，威德無窮極，我今大皈依，懺悔三業罪，凡有諸福善，至心用迴向。願向念佛人，感應隨時現，臨終西方境，分明在目前，見聞皆精進，共生極樂國，見佛了生死，如佛度一切。」復頂禮而退。此偈有大威力，能滅一切罪，長一切福。凡頂禮時，燒香作拜尤佳。每日如是，必中品生。如教人念此偈，得大福報。

若念佛時，心想身在淨土，佛前合掌，恭敬念佛。念菩薩時亦如此。作拜及念偈時，亦想在淨土佛前恭敬作拜念偈。惟有佛菩薩像時，不須如此，然須想其像，如佛與菩薩現身在此，受我禮拜，聽我念誦。專志如此，其往生品第必高。如更加精進，每日念佛三次五次，或千聲萬聲，乃至晝夜念佛不輟，又以念佛法門，廣化世人，使更相勸化，必上品上生。

【按】此專為極忙或不識字人，所立簡易念佛法，及初學由簡易入，能擇一行持，日日志誠如此，無不往生。若加晚課，或有暇即念，或作務時念佛無間，並廣勸化，生品必高。

慈雲懺主晨朝十念法

每日清晨服飾後，面西正立，合掌連聲稱「阿彌陀佛」盡一氣為一念，如是十氣念，名為十念。但隨氣長短，不限佛數，惟長惟久，氣極為度。其佛聲不高不低，不緩不急，調停得中。如此十氣，連屬不斷，意在念心不散，專精為功。名為十念者，顯是藉氣束心也。作此念已，發願迴向云：

我弟子某甲，一心歸命極樂世界阿彌陀佛，願以淨光照我，慈誓攝我。我念正念，稱如來名，經十念頃，為菩提道，求生淨土。佛昔本誓：「若有眾生，欲生我國，至生信樂，乃至十念，若不生者，不取正覺。」以此念佛因緣，得入如來大誓海中，承佛慈力，眾罪消滅，淨因增長。若臨命終，自知時至，身無病苦，心不貪戀，意不顛倒，如入禪定。佛及聖眾，手執金臺，來迎接我，於一念頃，生極樂國，華開見佛，即聞佛乘，頓開佛慧，廣度眾生，滿菩提願。

作此願已，禮拜或不禮拜均可，但要盡此一生，不得一日暫廢，惟將不廢，自要其心，必生彼國。

【按】此為王臣政務繁劇，無暇修持者所立也。以眾生心散，又無暇專念，如此借氣攝心，心自不散。但須隨氣長短，不可強使多念，強則傷氣，只可十念，不可二十三十，多亦傷氣。如加每晚十念，或早午晚三次亦可。以散心念佛，難得往生，此法能令心歸一處，一心念佛，決定往生，念數雖少，功德頗深。故後此諸祖，均以以作為普攝群機之最方便，待其漸入漸深，如得嘉肴，既知其味，則日用云為，自能拳拳服膺，惟佛是念，非限於一茶之頃以為定章也。如家有淨室或佛堂，乃須對佛像焚香禮拜，立念跪念均可。

通行早晚功課儀式

一、供養

佛堂惟供西方三聖像，佛前供香、花、燈、果、水等，倘力不足，供清水一杯，上香三枝，燈花聽便。上香時，應默念或朗念香讚：

願此香華雲　遍滿十方界　供養一切佛　世間難信法

及諸上善人　普熏諸眾生　皆發菩提心　同生極樂國

南無香雲蓋菩薩摩訶薩 三稱

二、禮拜 拜時，應先合掌，誠懇立念或跪念：

一心頂禮，娑婆世界，大慈大悲，人天教主，本師釋迦牟尼佛。

弟子某某，普為四恩三有，法界眾生，至誠懺悔：我及眾生，

往昔所造諸惡業　皆由無始貪瞋癡　從身語意之所生　一切我今皆懺悔

罪從心起將心懺　心若空時罪亦亡　心亡罪滅兩俱空　是則名為真懺悔

一心頂禮，西方極樂世界，大慈大悲，接引導師，阿彌陀佛。

弟子某某，普為四恩三有，法界眾生，誠發四宏誓願：

眾生無邊誓願度　煩惱無盡誓願斷　法門無量誓願學　佛道無上誓願成 一拜

一心頂禮，西方極樂世界，大慈大悲，救苦救難，廣大靈感，觀世音菩薩摩訶薩。

弟子某某，普為四恩三有，法界眾生，誠發大願：願我及眾生，

宿世現生諸父母　歷劫祖宗及怨親　同仗如來慈悲力　接引往生安樂國 一拜

一心頂禮，西方極樂世界，大慈大悲，大勢至菩薩摩訶薩。

弟子某某，普為四恩三有，法界眾生，誠發大願：願我及眾生，曠劫

所殺食衣諸冤命　十方被殺諸眾生　悉獲度脫生淨土　願佛慈悲普攝受 一拜

一心頂禮，西方極樂世界，大慈大悲，清淨大海眾菩薩摩訶薩。

弟子某某，普為四恩三有，法界眾生，誠發大願：願我及眾生，

共以普賢殊勝行　無邊勝福皆回向　普願沉溺諸眾生　速往無量光佛剎 一拜

一心頂禮，盡虛空，遍法界，十方常住，大慈大悲，一切諸佛，一切尊法，一切菩薩聖僧。

弟子某某，普為四恩三有，法界眾生，誠發大願：願我及眾生，

共消三障諸煩惱　共增福慧與壽考　普願災病悉消除　往生圓成菩薩道 一拜

三、念誦　合掌坐念：

南無蓮池海會佛菩薩 三聲

佛說阿彌陀經 一遍

拔一切業障根本得生淨土陀羅尼 即往生咒三遍接念讚佛偈一遍：

阿彌陀佛身金色　相好光明無等倫　白毫宛轉五須彌　紺目澄清四大海

光中化佛無數億　化菩薩眾亦無邊　四十八願度眾生　九品咸令登彼岸

南無四方極樂世界，大慈大悲，阿彌陀佛 一聲

南無阿彌陀佛 數百聲或數千聲。不論高聲低聲或默念，必須口念耳聽，字字清晰。坐念或繞念均可。但繞念須由東至南，或西至北，順繞有功德。不可逆繞，有罪過。念畢再念：

阿彌陀佛 坐念或止靜默念，百聲或千聲。念畢，再合掌跪念或立念：

南無阿彌陀佛 三聲或十聲，拜三拜

南無觀世音菩薩 以下跪念各三聲或十聲，或各合掌立念畢一拜

南無大勢至菩薩 三聲或十聲，一拜

南無清淨大海眾菩薩 三聲或十聲，一拜

四、迴向　跪念回向偈：

願我臨終無障礙　阿隬陀佛遠相迎　觀音甘靈灑吾頭　勢至金臺安我足

一剎那中離五濁　屈伸臂頃到蓮池　蓮華開後見慈尊　親聽法音可了了

聞已即悟無生忍　不違安養入娑婆　善知方便度眾生　巧把塵勞為佛事

我願如斯佛自如　畢竟當來得成就

五、三皈依 對佛合掌念：

自皈依佛　當願眾生　體解大道　發無上心 一拜

自皈依法　當願眾生　深入經藏　智慧如海 一拜

自皈依僧　當願眾生　統理大眾　一切無礙 一拜 和南聖眾 三拜，課畢。

附錄　蓮池大師新定西方發願文

稽首西方安樂國　接引眾生大導師

我今發願願往生　惟願慈悲哀攝受

弟子某甲普為四恩三有，法界眾生，求於諸佛一乘無上菩提道故，專心持念阿彌陀佛萬德洪名，期生淨土。又以業重福輕，障深慧淺，染心易熾，淨德難成。今於佛前，翹勤五體，披瀝一心，投誠懺悔。我及眾生，曠劫至今，迷本淨心，縱貪瞋癡，染穢三業，無量無邊，所作罪垢，無量無邊，所結冤業，願悉消滅。從於今日，立深誓願，遠離惡法，不更造，勤修聖道，誓不退惰，誓成正覺，誓度眾生。阿彌陀佛，以慈悲願力，當證知我，當哀愍我，當加被我。願禪觀之中，夢寐之際，得見阿彌陀佛金色之身，得歷阿彌陀佛寶嚴之土。得蒙阿彌陀佛，甘露灌頂，光明照身，手摩我頭，衣覆我體。使我宿障自除，善根增長，疾空煩惱，頓破無明，圓覺妙心，廓然開悟，寂光真境，常得現前。至於臨欲命終，預知時至，身無一切病苦厄難，心無一切貪戀迷惑，諸根悅豫，正念分明，捨報安詳，如入禪定。阿彌陀佛與觀音勢至，諸聖賢眾，放光接引，垂手提攜。樓閣幢旛，異香天樂，西方聖境，昭示目前，令諸眾生，見者聞者，歡喜感歎，發菩提心。我於爾時，乘金剛臺，隨從佛後，如彈指頃，生極樂國，七寶池內，勝蓮華中，華開見佛，見諸菩薩，聞妙法音，獲無生忍。於須臾間，承事諸佛，親蒙授記，得授記已，三身四智，五眼六通，無量百千陀羅尼門，一切功德，皆悉成就。然後不違安養，回入娑婆，分身無數，十方剎，以不可思議自在神力，種種方便，度脫眾生，咸令離染，還得淨心，同生西方，入不退地。如是大願，世界無盡，眾生無盡，業及煩惱，一切無盡，我願無盡，願今禮佛發願、修持功德，回施有情，四恩總報，三有齊資，法界眾生，同圓種智。

【按】初學佛者，功課繁簡，可依閒忙酌定，茲舉一例，非定規也。如課畢，「代為父母師長，暨歷劫怨親，禮佛三拜，求生淨土。」並加念大悲咒一至七遍，觀音菩聖號百至千聲，祈禱：「干戈永息，國運昌隆，眾生安樂，世界和平，化娑婆世界為極樂世界。」更佳。因大劫當前，危難莫測，常志誠念觀音菩薩，必蒙尋聲救苦，轉危為安。縱定業難轉，亦可仗菩薩及佛力，往生西方，而出苦海。如有所求，隨意祈禱，祇要心誠，有求必應。

善導大師臨睡入觀法

修淨土人，凡欲入觀，及臨睡時，一心合掌，正面西向，若坐、若立、若跪，十聲念阿彌陀佛、觀音、勢至，清淨海眾竟，發願云：

弟子某甲，現是生死凡夫，罪障深重，輪迴六道，苦不可言。今遇知識，得聞彌陀名號，本願功德，一心稱念，求願往生，願佛慈悲不捨，哀憐攝受。弟子某甲，不識佛身相好光明，願佛示現，令我得見，及見觀音，勢至，諸菩薩眾，彼世界中，清淨莊嚴，光明妙相等，令我了了得見。

發願已，正念入觀，或臨睡正念而寢，不得雜語，不得雜想。或正發願時即得見之，或睡夢中得見，但辦專志，必如所願。

【按】蓮池大師云：「善導大師古稱阿彌陀佛化身，今此願文，修淨土人所宜深信，慎勿以暫時無驗而輒廢惰，務在久遠行持，必於淨土，功不唐捐。」願於每日晚課後，或臨睡時行之。

何顯慈居士睡眠攝心法

睡眠念佛，固不恭敬，宜右側臥，右手枕頭，左手安左股上，此名吉祥。觀想自身跪在佛前，兩手合掌，恭敬默念，不可出聲。床頭倘有時鐘，借以助念更妙，直念到昏睡為止，夜醒亦然。一生睡眠，耗去光陰大半，如此攝心念佛，是廢時利用，功效最大。倘提神久念失眠，可令心止息，修臥禪法。放下身心，一念不生，與坐禪同。久習此定，雖睡眠而不顛倒。在家人事務繁多，此時自由，可力修此法，無上功夫，即於睡眠中得之。

【按】東坡云：「唯五更可勾當自家事。」無論在家、出家、均宜力修此法，久則睡眠中亦能念佛不斷。但不可提神過甚，只要心念心聽，即易入睡，不致久念失眠也。

二、剋期精進　得坐與否，全由信願之有無，品位高下，全由持名之深淺，佛示一至七日持名，一心不亂，乃剋期取證也。末法眾生，修諸功德，信願不堅，廢弛恒易，尤應剋期，方發勝心，以成勝行。茲節錄古德精進法要及佛七規式，以便遵循，而期現證。

三峰大師追頂念佛法節錄

念佛要一心不亂，只以一句佛名，極力追頂，猛之又猛，情識一斷，則過去事思量不來，未來事卜度不著，現在境心識不攬，三心斷絕，謂之前後際斷。此因追極念極，一聞一見，觸境遇緣，逗斷心路，直到虛空粉碎，大地平沈，物我同消，一法不立，目前如大圓鏡中所現森羅萬象，了無一點可指擬分別，蕩然身心，如雲去來，此個光景，名為一心不亂，到此便無心可亂故也。若不到此境界，雖有暫時清淨，亦是小歇場，清淨時便有，動亂時便失，動亂且失，況臨極痛若悶絕時耶？可見平生小小靜境，是心意識邊事，至悶絕時，則意識聰明主宰，都用不著心。經云不心不亂，蓋我佛親指極則工夫，不過執持四字佛名，一句頂一句，一聲追一聲，如猛將提刀捉賊，努力直前，無少憩息，如此兼程，定能射馬擒王。此等工夫，不是窮年累月寬做得來的，亦非做到老死方纔著緊成的，只在健時一日間一做，做斷心識，得前光境，便可放下休歇，即到悶絕時極痛極苦，正與當初前後際斷時一樣，歸根貼體，如水歸水，似空合空，豈不自在？應自知功夫不在佛名功德上著腳，只在追頂極力四字上成功耳。勸同門善友，依法念一日看，若一日不成，將養一日再念。或連念二日，消停再念。或連念三日四日以至七日，或一月中猛念一日，七日者，我佛寬約程期者也。若念處不緊，致一七不成，調養精神，七之再七，以必得一心不亂為期。

凡做追頂念佛工夫，不論僧、尼、道俗，皆可勇為，但須男女分壇，不得溷濫。入期之先隔宿，夫婦分單，小床清臥，五更沐洗入壇，放空心識，關閉外緣，杜門絕事，作禮三拜後，不須多禮。推一有智者為首領，調理大眾，提起阿彌陀佛四字，一追一頂緊緊念去，不可高聲傷氣，不可逼氣動火，不可默努傷血，不可輕鬆養識，不可沉靜墮昏，坐、立、行各半枝小香，週而復始，均勻不斷。飲食、入廁、更衣等，一例是佛，不得說話。早粥小食，中齋夜粥，隨時腐菜，勿得繁費生心。但只四字佛，如高山放水，洶湧有力，遮攔不住，放捨不得，自然意地流注，心識無從棲泊。念至二更時分，若倦極，不妨各就單睡一覺，起來依舊再念，一日或兩日，若身心俱倦，不妨大放一日一夜，沉睡到醒，如覺精神抖擻，重新念起，再一日二日，消息行之，念念相應，心心不換，如直念到七日，或厭倦，不妨出期，俟健再起。以做工夫法，不可與昏沉、散亂或掉舉打攪，若怕昏、散、掉舉，只管排遣，正與昏散、掉舉作對，轉　轉多，不如放身一睡，昏散、或掉舉自滅，精神倍旺，拈起洪名，十分精彩，目前雪淨，一聲一色，正是打斷心識處，妙不可言，但不可藉此貪睡耳。須知做工夫到極處，若不放歇，生起陰魔，或生病苦，皆為太執不會調攝之過，主事者須細思之！

【按】念佛貴在平時用功，先有歇手處，落得畢生作快活人，臨終決定往生。此法最妙最穩，願趁健康時拼猛做到，免至臨終時手忙腳亂也。雖年老身衰，氣力不足，亦宜善自調攝而試行之。

憨山大師十二時念佛規制節錄

凡念佛會建立，隨人隨願，廣狹不一，若力大則堂多，力微則堂一，人亦如之。但人不論多少，均分六班，晝夜班各二時，照香輪流出班禮念，皆靜多動少，不繁不亂，而佛聲不斷，則妄想不生，如相呼相喚，不昏不散，動靜一如，自他不二，寤寐恆常，是為第一如意妙行。飲食亦宜如法調之，務使內外一如，人我兩忘，是非俱泯，而道場之安恬寂靜，亦無如此之妙者。

【按】此日夜念佛不斷之第一精妙法，若人少不能分為六班，或在家一人精進，晝夜各念二時，餘時可放念佛片或念佛帶以代之，隨聞默念，較念佛會尤寂靜也。

妙空大師結期持名法節錄

結期者，結七日之期也。若獨自結期，可用乾糧、水果、生薑、麻油四種為食物，爐香，燈油、蒲團、坐椅、棉衣、風帽、淨桶、草紙、八種為為用物，此外一概不留，便可七日中不與人來往，暢然念佛。當知念佛之境，孤寂最佳，高低隨宜，緩急隨分，打成一片，正在此時。若四五人偶然同聚，作念佛會，務先約束，而後開口，單念四字，一字一魚，用小引磬專擊陀字，不得參差錯落，反致紛心。

【按】真正打七，因緣難遇，獨自結期，或邀三五淨友結期精進，可隨時隨地自由發心，縱軍公人員之忙碌，亦可將慰勞假，廢時利用。

截流大師一心精進念佛七期規式節錄

擇清淨廣廈為七堂，中奉彌陀聖像，懸諸華旛，然燈燒香，七日不絕，但以香光供養，不用蔬、果、讚、吹等。左右各設長桌一張，亦用香爐供具嚴飾桌外各設坐椅四張，中央向佛設長桌一張，與左右桌齊，各離二尺許，可通出入。桌上供疏文一道，大爐一座，華燭供具，大爐一座，華燭供具，須令相稱。桌外放蒲墩四個，左右近壁，若無禪床，則多設坐位，以便隨班退坐。同行淨侶，定十二人，分為三班，每班四人，首位司引磬，記持佛號，以千聲為度。次位司小魚，後二位司巡察，見班中昏散者警之。中央面佛為第一班，近一人為班首，即是七主。右邊東向為第二班，近上一人為班首。左邊西向為第三班，近下一人為班首。佛前上下兩長桌，各置引磬、小魚一副，用過隨放桌上。凡七堂設施，須於隔宿事事周備。同七緇素，亦須隔日齊集，沐浴已，預請主七師分班定位，教示演習，每班繞佛百聲，即歸位換班，於旋繞中間，驀鳴大魚六下，以代食梆，三班如法出堂，至齋堂繞念，魚止接板，結板接佛，歸堂旋坐，一一指教明白，令眾委悉，以期中戒語，不便指授，故須預習也。習已，各自至誠禮佛，求佛加被，令七晝夜中所作成辦，不起內外魔障。事畢早息，毋致疲勞。

第一日五更報鐘鳴，眾起盥漱畢，用湯點，入堂，主七師鳴引磬，禮佛三拜，各依位立定，舉香讚，誦阿隬陀經，聲須和緩。往生咒三遍，起讚佛偈，即稱佛名。中班鳴引磬二下，問訊旋繞。左右班端坐默隨，若昏散重者，當微動唇齒，免坐忘間斷、並落昏沉無記性中。神氣清明者，當閉目靜聽，一心緣佛，使心中佛號，朗如貫珠，不雜不斷。首班繞畢，立於下邊，於陀字上鳴引磬一下，次班即從座起，從容出位，於佛桌邊一行立定。首班復鳴引磬一下，又四五聲佛後，於陀佛二字上連鳴引磬兩下，即止佛問訊，就右邊空位坐。次班接佛問訊，旋繞如前，佛號畢仍立於上邊，三鳴引磬，末班起座出位，於下邊接佛旋繞，一如前式。次班復就左邊空位坐，默隨佛號。如是三班，周而復始，從旦至暮，佛聲不絕。每稱念一千，默隨二千，繞行一千，安坐兩千，庶身口不疲，勞逸均等，凡旋繞畢，但看無小魚桌邊，方乃就立，則上下永無差誤矣。十二人外，不論緇素多寡，亦分三班，行則隨行，坐則退坐。

齋堂鋪設圓位，三面長桌相接，惟下方中央少空通行。四面近壁皆可回繞。三時粥飯外，午前加食一餐，蔬菜止二簋，兩人共之，每餐行食畢，鳴梆六下，堂中聞梆聲，不論何班，繞念如常，至疏桌邊，班首置數珠於桌上，取引磬鳴二下，問訊。。左右班起，同聲稱念，班首帶引磬，從中路向佛繞行，仍從中路出堂，待本班緇素行盡，餘兩班次第隨行，不得越亂。到齋堂右繞一匝，候末班到齊，班首即鳴引磬一下，止魚停佛，各隨所到處就坐，不得推前遜後，或抽身離位，隨坐隨食，不用問訊念誦出生等。旁懸板椎一副，預令沙彌立板椎邊，候小魚停止，接板念佛，每聲鳴板二下，眾等食時，一心緣佛，不可須臾放逸。食訖，班首於南字上鳴引磬一下，沙彌即於陀佛二字上連擊二下，結板。眾齊出位，亦不問訊，即起佛右繞歸堂，一依前次，班首行至本立處，鳴引磬二下，問訊，置於桌上，仍取數珠繞佛，餘班歸原位坐。其左班西向者，須順旋至桌邊，從末位進，毋直歸，毋逆行。凡歸位出班，及有事出入，須安詳徐步，不得踉蹌疾走。入夜日光初暝，供疏桌上亦燃長燭，此後約每班兩回繞念六千佛竟，俟下班接佛繞行時，七主出位鳴引磬一下，堂眾皆起同聲繞念，約十數匝後，七主於下於中央面佛立定，三鳴引磬，結小魚一陣，止佛，眾皆面佛，鳴引磬，同念發願偈云：弟子眾等至心發願：

願命終時神不亂　　正念直往生安養

面奉彌陀值眾聖　　修行十地勝常樂

於末三字緩鳴引磬三下，即禮佛三拜，歸單就寢。宜防三業，正念寢息，不得作餘事，說餘語，起餘雜想。亦不得禮餘佛，誦餘經咒，縱有恆課終身不缺者，亦皆停止，寧於七日後追補，以免間斷夾雜，烏得稱為七日持名，一心不亂乎？寢息後，兩炷官香將盡，香燈師預通廚房辦面水湯點，即鳴報鐘。此後六日入堂，禮佛已，即起讚佛偈，不誦經咒，餘如初日行持。

期中請護七師二人，為一期外護，凡緇素隨喜，毋令入堂，惟專為念佛來者，乃導入禮佛三拜，即送隨班繞念，或送左右班後，不得揖眾共語。若未滿期欲去，但禮佛而出，不用別眾。緇素於七前預到，發願終七者，必須終竟一期，不同隨喜之例。倘年高有疾，力難支遣，可密啟護七師，乞其寫帖轉達七主，或繞行時少坐，或入夜後早息，當破格方便之。次安香燈一人，司爐火香燭之事，遇燭暗則剪，香盡則換，眾赴齋、則守堂不出，眾就寢、則看香定夜，須老成者充之。若疲乏時，與護七師更換寢息，不可失事誤眾。行者二人，司茶水洗沐等事，午前行茶兩次，午後不拘次數，入夜復行一次。每行畢，隨收器盪滌，俟繞念班坐定，還須補行。凡盆水浣濯，眾所需待者，皆當盡心供辦，護七師須隨時經理，毋令懈廢。

滿七之日，入夜六千佛竟，俟下班接佛後，主七師如常鳴引磬，三班同起，繞念五百聲佛，主七師於佛桌東首向佛立定，鳴大磬一下，眾皆面佛，鳴第三下時，隨接鐘鼓一通，鳴大魚，跪稱觀音、勢至、大海眾、各十聲，如晚課例，小淨土文回向，禮佛十二拜，菩薩三拜，三自歸畢，隨鳴大磬一下，眾相向側立，主七師至下方中央，展具禮佛長跪，眾稱「南無大乘常住三寶」，護七師宣疏畢，仍鳴小魚，誦往生咒送疏，不拘遍數，結咒已，念發願偈，問訊，回至佛前，眾同展具作禮，三拜收具，問訊，鳴引磬，引眾出堂，詣主七師室中禮謝。主七師同眾至護七師處及諸執事師處，巡療敘謝訖，然後歸堂圓禮，為一期事竟。

【按】此係事例，凡參加打七者，功夫先已純熟，七日加工，剋期取證，不須開示，講開示，即打閒岔。道場共修規矩，必曾隨喜，況又預習，無庸罰例，恐嚴罰徒資紛擾也。若以勝難遇，必須嚴罰，方能制止放逸，助成勝行，有原規式罰例在，請參酌行之可也。

王耕心居士剋期求證閉關專念十法節錄

專念之法，有五要于戒。五要者：

一擇地　當以叢林古剎、及僻靜園林為得所，必外遠市囂，內絕賓客。行道之室，當以三楹獨院為率，以西楹供佛，宜東向懸西方三聖像，或供阿彌陀佛金像，惟設金案、香爐、蒲團、各一，設坐必倚東壁西向，別無餘物，所以淨心目，絕外錄也。東為臥室，惟置臥榻衾枕及必用衣服、筆墨紙硯茶具、行廁虎子之屬，餘皆屏棄。

二擇人　護關服役，必擇篤實之人，乃無忘忽之慮。須囑其屏絕外人，不得闌入關室，及禁絕附近喧擾，剋時傳送飲食盥湯、衣服溺器，洒掃下鑰等。如有意外之事，當寫簡付之。必終日不離，不得或勤或惰。

三預約　當入關之前，預囑家人及護關之人，設遇父母、師長，或自染危疾，及意外之事，必須出關者，方得寄書專請出關，餘事不得妄請。必俟期滿之次，日書請出關，俾一心念佛，庶無計日之擾。

四剋期　初學慮有差誤，先剋小期以習之，少則十日，多則二三十日不等，修習純熟，再剋大期，當以百二十日為定程，春夏以正二三四、或二三五月為節，秋冬以七八九十，或八九十十一為節，以避嚴寒溽暑，裸袒圍爐之擾。此為中下立說，若上根求道之士，不顧身命，惶恤寒暑，勇猛直前，決無退惰，以現證為期，非此所能限制。

五儀軌　一、回向發願：入關之第一日，先以黃紙莊書願文，焚香禮佛如常課儀畢，誦願文一遍，即於佛前火化，退坐念佛。此後百二十日內，惟專念阿彌陀佛四字名號，不復再縈念他事，直至出關而後已。願文有雲棲大師西方發願文，但刪去願禪觀之中，夢寐之際九字，別增伏願百二十關期之內，徑獲一心，遂證三昧。若不通文義之人，只禮佛默禱，惟求一心不亂，及當面見佛，不必執著願文也。二、執持必失：口惟誦佛，誦不得住；心惟憶佛，憶不得住；耳惟聽佛，聽不得住。飲食便溺時，口雖不得誦佛，心可憶佛。既臥亦然，及寐及已，已醒復續，此專念之定法也。口不誦佛，是為外斷，心不憶佛，是為內斷，外斷猶有不得已時，如有內斷，是心不在佛，尚何專念之有？佛室內惟行人得入，跏趺平坐皆可，不得傾側忘敬。倦即經行，當緩步安詳。不得短衣，夜臥惟解長衣，不得去內衣。早則五更，遲則黎明，好睡者無妨早眠，不得遲起晝寢。入關前當沐浴更衣，關內不得再浴廢事。不得觀書、寫字，或流連外庭臥室。早起入佛堂時，禮佛一次，餘時禮佛，雖無定次，皆不焚香，亦不持珠記數，惟期滿焚香禮佛始退。

五戒者：入關後、一禁語　此口捨念佛外，不得復作他語。二屏事　此身捨念佛外，不得復營他事。三持齋　食怕純素，不得少雜葷酒。四謝客　捨執役人外，不得復見一客。五防退　捨父母、師長及自身危疾、或意外禍患外，不得無故出關。

以上五要五戒，總為專念十法，是為真修實證念佛三昧之正訣。一期未證，可訂續期，果能終身不懈，必有現證之日。

【按】如照前法七之再七，仍未得一心不亂，惟有閉關專念，一期未證，繼以二三四期，必獲現證而後已。弘一大師云：「掩關應專念佛，每日須禮佛若干拜，既有功德，亦可運動身體。念佛時亦宜數數經行，因關中運動太少，食物不易消化，故宜禮拜經行也。晚間可不點燈，惟佛前供琉璃燈可耳。閉關時，不談話，不晤客，不通信，有十分要事，寫一紙條交護關者，凡一切事，儘可俟出關後再料理也。」亦可併供參考！

三、飭終助念　凡人臨命時，四大分張，眾苦畢集，非三昧久證，不易得力。況眷屬諳利害，每以世情破壞正念，功敗垂成，惜哉痛哉！若當此時，得人開導助念，雖平生未曾念佛者，亦易生信，耳聞佛名，心緣佛境，一心正念，即可感佛接引，往生西方。此最緊要關頭，必須特別注意！茲節錄古德飭終法要及助念儀式，普勸遵循，期皆往生。

善道大師臨終正念往生文節錄

凡人命終欲生淨土，不得怕死，常念此身多苦，不淨惡業，種種交纏，若得捨此穢形，超生淨土，受無量樂，脫生死苦，乃稱意事，如脫敝衣，得換珍服，當放下身心，莫生戀著。凡遇病時，便念無常，一心待死。須囑家人，及看病問候人，凡來我前，為我念佛，不得說眼前閑話，家中短長事，亦不須軟語安慰，祝願安樂，此皆虛華無益。若病重將終，親屬不得垂淚哭泣，及發嗟歎懊惱聲，惑亂心神，失其正念。但當同聲念佛，助其往生。待氣盡多時，方可哀泣。纔有絲毫戀世間心，便成罣礙，不得解脫。若得明曉淨士之人，頻來策勵，極為大幸！若依此者，決定超生。醫藥初不相妨。若殺物命，為藥求安，祭神祈福，但增罪業，反損壽矣。此法僧俗男女，未念佛人，用之皆得往生。死生事大，須自家著力始得，一念差錯，歷劫受苦，誰能相代，思之思之！

【按】此文見善道大師念佛鏡後，文首明書「知歸子問善道和」而非善導，遍查善導和尚全集，並無此文，世傳為善導大師者誤也。願以此法精進受持，並以此文貼向目前，令時時見之，免至臨終忘失也．

慈照宗主臨終三疑四關節錄

三疑者：一疑我生業重，修行日淺，恐不得生。二疑心願未了，貪瞋癡未息，恐不得生。三疑我雖念佛，臨命終時，恐佛不來迎接。有此三疑，因疑成障，失其正念，不得往生。故念佛人要諦信佛經明旨，必生疑心。經云：念阿彌陀佛一聲，滅八十憶劫生死重罪。上至一心不亂，下至十念成功，接向九蓮，令辭五濁。苟能心心不昧，念念無差，則疑情永斷，決定往生矣。今以三說，消彼三疑：一、業本虛妄，心淨即空。二、情同夢幻，醒歸何有，自肯息機，貪瞋隨斷。三、功專念切，自心佛現。皆不必疑也。

四關者：凡夫雖有信心念佛，或宿業障重，合墮地獄，承佛力故，將輕換重。若因病苦，悔悟身心，投誠歸佛，當生淨土。無智之人，不了此事，卻我今念佛，而有病苦，反謗彌陀，因此一念惡心，徑入地獄，一關也。雖持戒念佛，而口談淨土，心戀娑婆，不種出世善根，惟求俗緣利益，致臨終遭病，怕死貪生，妄信師巫，殺戮生命，祈禱神鬼。緣此心邪，無佛攝護，流落三途，二關也。或因服藥，或被勸逼，破戒用葷，喪失善根，臨終追赴王前，任王判斷，三關心。臨終繫念家財，愛戀眷屬，心放不下，失卻正念，墮鬼趣，或為蛇犬，守護家庭，宛如存日，四關也。故楊提形言：「愛不重，不生娑婆，念不一，不生淨土，」修淨業者，要當酌實蠲浮，思專想寂，念念彌陀，全身放下，但能堅此一念，便可碎彼四關，則淨土蓮臺，的非遙矣。

【按】三疑四關，確為往生障礙，但能深信切願，一心念佛，則三疑斷而四關破矣。

優曇大師臨終警策節錄

凡念佛人欲生淨土，每念世間一切無常，成必有壞，生必有死，若不親聞佛法，則捨身受身，輪轉三界，四生六道，無解脫期。我今有緣，得聞正法，得修淨業，惟佛是念，捨此報身，當生淨土，入彼蓮胎，受諸快樂，永脫生死，不退菩提，此乃大丈夫平生之能事也。纔有疾病，正要向前，坦蕩身心，莫生疑慮。直須西向正坐，專想阿彌陀佛與觀世音大勢至菩薩，及無數化佛，現在其前，一心念佛，聲聲不絕。於諸世間一切事務，不得思念貪戀，若或心念起來，急稱佛號，於念念中除滅罪障。若病人昏困，不能自念，看病人當方便警策，勸而諭之，如此用心，助令命盡，只此一念，決定往生淨土，命若未盡，自得安寧，慎勿妄起留戀之心，當存自存，當死須死，但辦往生，何須疑慮？

【按】死生有命，當於病中，一心念佛，求生淨土，慎勿留戀疑慮，致失正念，仍墮輪迴。

印光大師臨終三大要節錄

世間最慘者，莫甚於死，而舉世無一能倖免者，故有心自利利人者，不可不早為之計也。不知佛法者，任隨業流流轉，直無法可設。今既得聞如來普度眾生之淨土法門，固當信願念佛，預備往生資糧，期免生死輪迴之幻苦，證泹槃常住之真樂。其有父母、兄，弟及諸眷屬，重病難痊者，宜發孝順慈悲心，勸彼念佛求生西方，併為助念，俾死已即生淨土，其為利益，何能名焉。今列三要，以為成就臨終往生之據，意本佛經，願見聞者，遇此因緣，悉能依此三法以行，決可消除宿業，增長淨因，蒙佛接引，往生西方，漸至圓成佛果而後已。此全仗眷屬助念之力，為真孝悌慈惠，以此培己淨因，啟人信嚮，久久何難相習成風乎。今為條陳，不致臨時無所適從耳。

第一善巧開導安慰，令生正信。切勸病人，放下一切，一心念佛。如有應交代事，速交代後，便置之度外，即作我今將隨佛往生佛國，世間所有富樂、眷屬、種種塵境，皆為障礙，致受禍害，不應生一念繫戀之心。須知自己一念真性，本無有死，所言死者，乃是假名，以宿生所感一期之報盡，故捨此身復受別種之身耳。若不念佛，則隨善惡業力，復受生於善惡道中。若臨終時，一心念南無阿彌陀佛，以此志誠念佛之心，必感佛發大慈悲，親垂接引，令得往生。莫疑我係業力凡夫，何能以少時念佛，便可出離生死，往生西方。當知佛大慈悲，即十惡五逆之極惡罪人，臨終地獄相現，若有善知識教以念佛，或念十聲，或止一聲，亦得蒙佛接引往生，何得以業力重、念佛少、而生疑乎？須知吾人本具真性，與佛無二，但以惑業深重，不得受用。今既歸命於佛，如子就父，還我本有，豈是分外之事。佛昔發願，若有眾生，聞我名號，志心信樂，乃至十念，若不生者，不取正覺。故一切眾生，臨終發心念佛，求生西方者，無一不垂慈接引也。萬不可疑，疑即自誤，其禍非小。況離此苦世，生彼樂世，是極快意之事，當生喜心，萬不可怕死，怕死仍不能不死，反致了無生西之分矣，以自心與佛相違反故，佛雖具大慈悲，亦無奈不依佛教之眾生何。阿彌陀佛萬德洪名，唇大冶洪爐，吾人多生罪業，如空中片雪，業力凡夫，由念佛故，業便消滅，如片雪近於洪爐，了不可得，業力既消，所有善根，自然增長殊勝，又何疑其不生，與佛不來接引乎？如此委婉開導安，忍病人自生正信。切不可隨順俗情，求神靠醫，大命將盡，鬼醫藥，豈能令其不死乎？既役情於此無益之事，於念佛便紛其誠懇，而草由感通矣。

第二大家換班念佛，以助淨念。前已開導病人，令生正信，而病人心力孱弱，勿道平素絕不念佛之人，不易相繼長念，即向以念佛為事者，至此全仗他人相助，方能得力。家中眷屬，應同發孝順慈悲之心，為其助念佛號。若病未至將終，當分班念，每班限定幾人，頭班出聲念，二三班默持，若有小事，當於默持時辦，值班時斷不可走去。二班念畢，三班接念，終而復始，念一點鐘，歇兩點鐘，縱經晝夜，亦不甚辛苦。須知肯助人淨念往生，亦得人助念之報。莫說為父母盡應如是，即為平人，亦培己福尸，長己善根，實為自利之道，不徒為人而已。成就一人往生淨土，不能念，則攝耳諦聽，心無二念，自可與佛相應矣，念佛聲不可太高，高則傷氣，難以持久。亦不可太低，使病人聽不明白，太快則病人不能隨，太慢則氣接不上，亦難獲益。須不高不低，不緩不急，字字分明，句句清楚，令病者字字句句，入耳經心，斯為得力。念佛法器，唯用引磬，其餘概不宜用，引磬聲清，聽之令人心地清淨，木魚聲濁，故不宜於臨終助念。初起念幾句六字，以後專念阿彌陀佛四字，以字少易念，病人或隨之念，或攝心聽，怕省心力。家中眷屬如此念，外請善友亦如此念，人多人少，皆當如此，不可念一起，歇歇又念，致令病人佛念間斷。若值飯時，當換班吃，必斷佛聲，若病人將欲斷氣，宜三班同念，直至氣斷以後，又分班念三點鐘，然後歇氣，以便料理安置等事，當念佛時，不得令親友來病人前問訊諭慰，當隨眾念，若用世間俗情，是推人下海，情雖可感，事甚可痛，全在主事者明道理，預令人說之，免致有礙情面，貽害病人分心耳。

第三切戒搬動器泣，以防誤事。病人終之時，正是凡聖人鬼分判之際，一髮千鈞，要緊之極。只可以佛號開導彼之勢，不可稍有移動，亦不可對之悲痛哭泣，以此時身不自主，一動則手足身體，均受拗折扭裂之痛，痛則瞋心生，而佛念息，隨瞋心去，多墮毒類，可怖之至。若見悲痛哭泣，則情受心生，佛念息矣，隨情愛心去，致生生世世，不得解脫。此時所最得益者，莫過如一心念佛，所最貽害者，莫過於妄動哭泣，致生瞋恨及情愛心，欲生西方，萬無有一矣。又人之將死，熱氣自下至上者為超生相，自上至下者為墮落相，故有頂聖眼天生，人心餓鬼腹，畜生膝蓋離，地獄腳板出之說。果大家至誠助念，自可直下往生西方，切不可屢屢探之，以神識未離，或有刺激，心生煩痛，致不得生，此之罪過，實無量無邊。願各懇切念佛，不須探彼熱氣後冷於何處也。為人子者，於此留心，乃為真孝。若依世間種種俗情，即是推親下苦海，邀一般無知識者讚其能盡孝也。

【按】臨終三要，確為成就往生之依據。頂聖眼天生等，謂人氣已斷，生善道者，熱氣由下而上昇，生惡道者，由上而下降。如通身冷透，碓頭頂獨熱者，必超凡入聖，了生脫死也。若眼處獨熱，則升天道。心處獨熱，則生人道。肚腹獨熱，墮餓鬼道。膝蓋獨熱，生畜生道。腳板獨熱，墮地獄道。此由人生時所造善惡二業，至此感現如是，非可以勢假為心。若病人能志誠念佛，再加眷屬善友助念之力，決可帶業往生，切勿專探徵驗，以致誤事為。

弘一大師人生之最後節錄

病未重時可服藥，但須精進念佛，必作服藥愈病之想。病重時可不服藥，應將一切家事及自身，悉皆放下，專意念佛，一心求生西方。能如是者，如壽已盡，決定往生，如壽未盡，病反速愈，因心專誠，能滅除宿世惡業也。若痛苦甚劇，切勿驚惶，因此病苦，乃宿世業障，或轉未來三途惡道之苦，於今輕受，以速了償也。若神識猶清，應請善知識為之說法，盡力安慰，舉病者今生所修善業，一一詳言而讚歎之，令心生歡喜，無有疑慮，自知命終之後，承斯善業，決定生西。

遺囑應於健康時書寫，付人保藏，臨終之際，切勿詢問遺囑，亦勿閒談雜話，恐牽動愛情，貪戀世間，有礙往生耳。或坐或臥，皆隨其意，若自覺氣力衰弱，儘可臥床，本應面西右脅側臥，若因痛苦，任其自然，不可勉強、。倘自言欲沐浴更衣，可順其所欲而試為之，否則，皆勿強為，免加劇痛苦，破壞正念，不能往生。大眾助念佛時，應請阿彌陀佛接引像，供於病人臥室，令彼瞻視。以余經驗，神經衰弱者，病時其畏引磬及小木魚聲，因聲尖銳，刺淚神經，反令心神不寧，儘用音聲助念，最為妥當。或改為大鐘磬、大木魚，其聲宏壯，能起肅敬之念。或念六字四字，或快或慢，皆須預問病人，隨其平日習慣及好樂而試行之，或有未宜，儘可隨時改變，萬必固執。

命終前後，家人萬不可哭，能盡力助念，乃於亡者有益。若必欲哭者，須俟命終八小時後，命終念佛畢，即鎖房門，防人誤觸亡者。須經八小時後，乃能浴身更衣，若手足關節硬，不能轉動者，應以熱水淋洗，用布攪熱水圍於臂肘膝灣，不久即可活動如生人。殮衣宜用舊物，新衣在施他人，能令亡者獲福。不宜用好棺，做大墳，此皆不利亡人。七七日內延僧薦亡，以念佛為宜，若誦經、拜懺、焰口、水陸等事，雖有不可思議功德，然現今僧眾視為具文，敷衍了事，不能如法，罕有實益，印光大師文鈔中，屢斥誡之！若專念佛，則人人能念，最為切實，能獲大利。家族亦應隨念，但女眾宜在自室或布帳之內，免生譏議。開弔宜用素齋，萬勿用葷，致殺生命，不利亡人。出喪儀文，切勿舖張，應為亡者惜福。七七以後，亦應常行追薦，以盡孝思。臨命終時，為人生之最後，若未將往生資糧，預備穩妥，必致手忙腳亂，多生惡業，一齊現前，如何擺脫？雖恃他人助念，諸事如法，亦須自己平日修持，乃可臨終自在，勸早預備才好。

【按】修持固在平，而喫緊尤在最後，此大師摘錄古今嘉言及經驗之談，應預囑家屬切實遵循，並願早備資糧為要！

飭終津梁助念儀節錄

接引佛像面東，全眾坐佛案兩旁，家屬代行人拈香禮拜，行人面西，坐臥不拘，合掌聽念跟念，聲默均可。

一、 先總念：照前章通行早晚功課儀式三四兩項念誦。

二、 分班念：初念從讚佛偈起，以後換班，但念一句佛號。

三、 最後休止時：即行人全捨煖覺以後，全體齊念佛號、三菩薩名號，及回向偈畢，加念：

助念功德殊勝行 無邊勝福皆回向

普願沉溺諸眾生 速往無量光佛剎

十方三世一切佛 一切菩薩摩訶薩 摩訶般若波羅密

【按】印光大師云：「此係未至臨終時之儀，若至臨終，即從讚佛偈起，接念佛號。」惟行人念佛工夫，深淺不同，難皆預知時至，若病重時長，請人助念，既難持久，直待臨終時方請助念，又恐耽誤。且屋小或住醫院，不便助念，或住鄉村，念佛人少，家屬助念，亦或少或無，助念因緣，難遭難遇。如用念佛錄音片或念佛錄音帶助念，較為方便，可日夜續放，不慮間斷，既持久，又省力，倘無道友助念時，此片即助念良友，與緇素助念，無二無別。如遇重病，即於床前常作助念往生之演習，以免臨終時手忙腳亂也。願多提倡，普遍推行，實為保護成就行人往生之方便中最勝方便。如輾轉倡導，俾普天之下，咸知其益，各皆依行，則所有亡人，皆能神超淨域，永離苦海，其為功德，惟佛能知。

念佛法要卷四終