佛說大乘無量壽

莊嚴清淨平等覺經玄義

淨空法師講述

前言

一、教起因緣

二、本經體性

三、一經宗趣

四、方便力用

五、所被根機

六、藏教所攝

七、部類差別

八、譯會校釋

九、總釋名題

十、正釋經文

壹、前　言

一、此次講述參考資料：依李炳南老居士提要，及黃念祖老居士註解。

二、確認淨土法門為一乘了義，萬善同歸，三根普被，凡聖齊收，橫出三界，逕登四土，極圓極頓，不可思議之微妙法門。

三、本經持名念佛法門，圓滿直捷，方便究竟。一超直入，最極圓頓。以彌陀一乘願海，六字洪名之究竟果覺，作我眾生之因心，以果為因，因果同時，從果起修，即修即果，心作心是，不可思議。

四、《彌陀要解》云：「一聲阿彌陀佛，即是釋迦本師於五濁惡世所得之阿耨多羅三藐三菩提法。今以此果覺全體授與濁惡眾生，乃諸佛所行境界，唯佛與佛能究竟，非九界自力所能信解也。」又曰：「舉此體（指法界體）作彌陀身土，亦即舉此體作彌陀名號。是故彌陀名號即眾生本覺理性」。可見此經正是如來稱性極談也。

五、《觀經》云：「是心是佛，是心作佛。」吾人能念之心，即是如來果覺，即是本來成佛。此心持名，即是「是心作佛」。本來是佛，現又作佛，是故當下即佛。直截了當，方便究竟，奇特殊勝，不可思議。

六、淨土諸經中，唯此經備攝圓妙，以發菩提心，一向專念為宗。以彌陀十念必生之大願為本。深明三輩往生之因，廣攝九界聖凡之眾，正顯持名念佛之法，直指往生歸元之路，是故此經稱為淨宗第一經也。

七、清初彭紹升居士曰：「此經闡揚者少，實以無善本故。」蓮公老人悲智雙運，宗說俱通，圓融顯密禪淨於一心，專弘持名念佛攝萬德。冀此無上寶典，饒益當來，乃繼前賢，重行會集。屏棄萬緣，掩關三載，淨壇結界，冥心孤詣，稿經十易方慶經成。蒙慧明老和尚印證，慈舟專講於濟南，並親為科判。梅公於中廣播講此經，稱為最善之本。且在序文中讚曰：「精當明確，鑿然有據。無一義不在原譯之中，無一句溢出本經之外。艱澀沉晦，使之爽朗；繁複冗蔓，歸於簡潔；凌亂俾成整嚴，闕疏悉令圓滿。必期有美皆備，無諦不收。……雖欲不謂之善本不可得也。」是此本問世以來，講說讚揚，流播中外，見者聞者，歡喜信受，行見大經光明，常照世間。《無量壽經》之善本，於茲慶現，此實為希有難逢之大事因緣也。

八、本經之殊勝在於契理契機。

理者：實際理體，亦即真如實相。本經乃「住真實慧」，「開化顯示真實之際」，並「惠以真實之利」，純一真實也。

又本經稱為《中本華嚴經》，經中所詮之一切事理，即《華嚴》之事理無礙，事事無礙之一真法界。《華嚴》祕奧之理體，卻在本經。

機者：根機。至於契機，更是本經之獨勝。以持名念佛，三根普被，凡聖齊收，上上根全體承當，下下根亦可依之得度。下至五逆十惡，臨終念佛，亦必隨願得生。橫出三界，圓登四土，頓與觀音勢至並肩。可見此法門究竟方便，善應群機也。

九、淨宗之妙，在於「不離佛法，而行世法；不廢世法，而證佛法」。最為方便，隨時隨地可修，不誤世間工作，依舊頓脫生死。既能自覺覺他，廣度眾生於未來，亦復自他俱利，造福社會於今世。

十、經云：「當來之世，經道滅盡，我以慈悲哀愍，特留此經止住百歲。其有眾生，值斯經者，隨意所願，皆可得度。」誠此界他方一切有情，離苦得樂，究竟菩提之法要也。

貳、概要（十門開啟—玄義）

一、教起因緣 二、本經體性 三、一經宗趣 四、方便力用 五、所被根機

六、藏教所攝 七、部類差別 八、譯會校釋 九、總釋名題 十、正釋經文

◎ 一、教起因緣

一、明大教與淨土法門之興起。

(一) 一切法不離因緣，大教之興，因緣無量，而無量因緣，唯為一大事因緣故。

(二) 《法華》云：「諸佛世尊唯以一大事因緣故，出現於世。」《華嚴》云：「如來成等正覺出興於世，以十種無量無數因緣。……乃至廣說如是等無量因緣，唯為一大事因緣。……唯欲眾生開示佛知見故。」亦即欲一切眾生開明本心，同佛知見，等成正覺也。

(三) 本經興起因緣亦復如是。經云：「我觀如是利益安樂大事因緣，說誠諦語。」可見與《華嚴》、《法華》同為一大事因緣也。

(四) 《疏鈔》云：「今但一心持名，即得不退。此乃直指凡夫自心究竟成佛。若能諦信，何須遍歷三乘，久經多劫。不越一念，頓證菩提，豈非大事。」可見淨宗正是直指頓超之法，以念佛心，入佛知見。淨宗之興起，正由此大事因緣也。

二、詳明本經興起之因緣。

(一) 稱性極談，如來正說。

１、 《華嚴》、《法華》，均圓頓稱性之教，但其歸趣，卻在本經。

２、 《要解》云：「絕待圓融，不可思議，《華嚴》奧藏，《法華》祕髓，一切諸佛之心要，菩薩萬行之司南，皆不出於此矣。」

３、 日道隱曰：「五濁之世，造惡之時，聖道難修，其難非一。特此一門，至圓極頓，而且由其簡易直捷，則出世之正說偏在斯經。一代所說歸此經，如眾水歸於大海。由此言之，百萬阿僧祇因緣以起華嚴之典，一大事因緣以成法華之教。亦唯為此法之由序。」蓋謂《華嚴》，《法華》兩經只是本經之導引，本經正是一大藏教之指歸。《華嚴》末後十大願王，導歸極樂，是其明證。

４、 《楞嚴》云：「憶佛念佛，現前當來，必定見佛。」「淨念相繼」、「自得心開。」奇妙疾捷，莫過於是。一切眾生由此得度，十方如來乃稱本懷。

５、 本經所宣，乃如來真實純一之法，無有權曲，故名正說。

６、 世尊稱其本性，和盤托出，毫無保留，故名稱性。一切含靈，皆因此而得度，乃稱性中登峰造極之談，故為稱性極談。

(二) 三根普被，聖凡齊收。

１、 徹上，則如普賢、文殊，尚發願求生極樂。徹下，則五逆十惡，臨終得遇善友，教以念佛，十念成功，亦生彼國。

２、 本經云：「值斯經者，隨意所願，皆可得度。」

３、 末法眾生，福薄障深，唯此一門，但信願持名，便能功超累劫，往生極樂，徑登不退。若無如是微妙法門，凡夫何能度此生死業海，而登彼岸。

４、 元曉師云：「四十八願，先為凡夫，兼為三乘聖人。」可見淨土之妙，首為凡夫得度也。

(三) 他力妙法，善護行人。

１、 末世修行，多諸障難，陰魔干擾，行人正見稍失，便陷魔網。《楞嚴》曰：「不作聖心，名善境界；若作聖解，即受群邪。」可見行人稍有執著，便失正見，即入魔途，求升反降，甚至墮入泥犁。

２、 念佛法門，行人發心念佛，仗彌陀本願攝受，威神加持，護持行者，魔不能擾。《十往生經》云：「若有眾生念阿彌陀佛，願往生者，彼佛即遣二十五菩薩，擁護行者。一切時，一切處，不令惡鬼惡神得其便也」。

３、 《彌陀經》云：「若有善男子、善女人，聞是經受持者，及聞諸佛名者。是諸善男子、善女人，皆為一切諸佛之所護念。」是故念佛人有四十里光明燭身，魔不能犯。

(四) 暗合道妙，巧入無生。

１、 「無念」與「無生」，遠非凡夫之所能。圓教八地菩薩，離一切心意識分別，始名真得無生法忍。可見此乃聖者之所難也。如來懸知末代罪濁眾生，立相住心尚不能得，何況離相而求事者。

２、 此方便門，指方立相，攝心專注，即此妄心，持佛名號，念一佛名，換除百千萬億妄想雜念。念得純熟，乃忘能所。心無所住，佛號分明，便契無住生心之妙諦。

３、 持名念佛，入有得空，潛通佛智，暗合道妙，巧入無念，即凡成聖。至哉妙用，不可思議。

４、 念佛乃修行之徑路，持名又為四種念佛之徑路，稱為徑中之徑。又本經不倡「一心不亂」，直以「發菩提心，一向專念阿彌陀佛」為宗。「但能發心專念，皆可往生」，故更為明確簡要。故稱淨宗第一經。因其為直捷中之直捷，方便中之方便，絕待圓融，不可思議。利濟眾生，此經為最。

(五) 大聖垂慈，特留此經。

１、 經云：「當來之世，經道滅盡。我以慈悲哀愍，特留此經，止住百歲。其有眾生，值斯經者，隨意所願，皆可得度。」

２、 今於末世，濁惡彌深，眾根愈劣，垢重障深，惡浪滔天，毒焰遍地，世尊垂慈，仍特留此經以作慈航。正顯本經興起之勝緣，持名法門之妙用。佛恩深重，粉身難報。

◎ 二、本經體性

一、一切大乘經典，皆以實相為體。實相者，真實相也，又平等一相也。

實相無相—離一切虛妄相。「凡所有相，皆是虛妄」。

實相無不相—非頑空與斷滅。「若見諸相非相，即見如來」。

二、實相離言說。南嶽云：「說似一物即不中。」故云，凡有言說，皆無實義。

三、《圓覺》云：「諸幻盡滅，覺心不動。」「幻滅滅故，非幻不滅。」故云，不用求真，唯須息見。

四、離一切相，即一切法。離故無相，即故無不相。不得已強名實相。

五、論云：「莊嚴佛土功德成就，莊嚴佛、菩薩、功德成就，此三種成就願心莊嚴應知。略說入一法句故；一法句者，謂清淨句。清淨句者，謂真實智慧無為法身故。」此論直顯事理無礙之一真法界。即事而真，當相即道。極樂世界種種依正莊嚴，一一皆是真實智慧無為法身，一一即是實相。故云本經以實相為體也。

六、《要解》云：「實相無二，亦無不二。是故舉體作依作正，作法作報，作自作他。乃至能說所說，能度所度，能信所信，能願所願，能持所持，能生所生，能讚所讚，無非實相正印之所印也。」

七、本經云：「開化顯示真實之際」。「欲拯群萌，惠以真實之利」。「住真實慧，勇猛精進，一向專志莊嚴妙土」。此即本經之所開示者。彌陀世尊，宣此妙法，欲惠予眾生以真實之利也。此三真實，即一即三，方便究竟，不可思議。依正法門，舉體皆是「真實之際」。

◎ 三、一經宗趣

一、宗謂宗旨，又修行之要徑也。趣者，趣向、歸趣也。體是理，宗是行。是故依經宗旨，明其所為，識其所求，究其所至，名之為趣。

二、本經以「發菩提心，一向專念」為宗。以「圓生四土，逕登不退」為趣。

三、明宗：

(一) 經云：三輩往生之人，莫不以「發菩提心，一向專念」為因。

(二) 第十九願是發菩提心，第十八願是一向專念。故知「發菩提心，一向專念」，是彌陀本願之心髓，全部大經之宗要，往生必修之正因，方便度生之慈航。本經所崇，全在於此。修行要徑，唯斯捷要，故為本經之宗也。

(三) 發心有二義，先須離三種與菩提門相違法。

１、 依智慧門，不求自樂，遠離我心貪著自身故。

２、 依慈悲門，拔一切眾生苦，遠離無安眾生心故。

３、 依方便門，憐愍一切眾生心，遠離恭敬供養自身心故。

次須知三種順菩提門：

（1） 無染清淨心。不為自身求安樂故，菩提是無染清淨處。

（2） 安清淨心。為拔一切眾生苦故。

（3） 樂清淨心。欲令一切眾生得大菩提，生彼國土故。

(四) 元曉師云：「發菩提心，是明正因。」又云發心有二：（１）隨事發心，如四弘誓願。（２）順理發心，信解諸法實相而發心者。

(五) 元曉師等以發菩提心為正因，念佛為助行。善導、靈芝與日淨宗諸家則以持名為正行，發心為助行。蓮池大師和會之曰：「還以持名為正行，復以持名為發菩提心。」

徹悟禪師云：「真為生死，發菩提心。以深信願，持佛名號。」

蕅益大師云：「信、願、持名，為一經要旨。信願為慧行，持名為行行。得生與否，全由信願之有無；品位高下，全由持名之深淺。故慧行為先導，行行為正修，如目足並運也。」又曰：「深信發願，即無上菩提。合此信願，的為淨土指南。由此而執持名號，乃為正行。大本亦以發菩提願為要，正與此同。」

故今以「發菩提心，一向專念」為大本之宗，正是遵奉蓮池諸祖之垂教也。

(六) 《觀經》云：「若有眾生，願生彼國，發三種心，即便往生。」

１、至誠心 |  |
２、深心 |  | 具三心者，必生彼國
３、迴向發願心 |  |

(七) 《菩提心義》云：「此菩提之心，成佛之本，大事因緣莫過於此。」

《菩提心論》云：「此菩提心，能包藏一切諸佛功德法故。若修證出現，則為一切導師。若歸本則是密嚴土，不起於座，能成一切佛事。」又讚菩提心曰：「若人求佛慧，通達菩提心，父母所生身，速證大覺位。」

(八) 《華嚴經》云：「忘失菩提心，修諸善法，是名魔業。」故發心之要，不可言喻。

(九) 「一向專念」，即專恆依止持名念佛法門之義也。彌陀因中發十念必生之大願，故行人發菩提心一向專念，必得往生淨土，圓證不退之妙果。

(十) 一向專念者，古云：「上盡形壽，下至十念。」上盡形壽，指從發心念佛之日，終身念佛，直至命終之最後一念也。

下者，未能及此，或因障重，或因事繁，未暇多念，則於每日行十念法，亦符於「一向專念」。

更下，則如《觀經》所說惡逆之人，臨欲命終，得聆聖教，至心悔改，十念稱名，亦得往生，故云十念必生也。

行者應知，一向專念，指從初發心念佛，直至最後一念也。而其關鍵實在最後。反之，如有人念佛數十年，或於最後階段，輕視持名而改行他法，或於臨終不欣極樂，而戀世間，未能念佛，是則不名一向專念也。

（十一）或疑念佛何以有如是功德？因能念所念，皆是實相故。

《要解》云：「無量光則橫遍十方，無量壽則豎窮三際，橫豎交徹皆法界體。舉此體作彌陀身土。亦即舉此體作彌陀名號。是故彌陀名號，即眾生本覺理性。持名即始覺合本，始本不二，生佛不二。故一念相應一念佛，念念相應念念佛也。」故名號功德不可思議。起心念佛，是為始覺。所念之佛，正我本覺。正顯持名功德不可思議也。

（十二）一句彌陀，人人能念，個個可行，名召萬德，妙感難思，從有念巧入無念，即凡心頓顯果德。如《疏鈔》云：「齊諸聖於片言，越三祇於一念。」極圓極頓，至簡至易。故知「發菩提心，一向專念」，不但為本經之綱宗，實亦為一大藏教之指歸也。

四、明趣：

(一) 「發菩提心，一向專念」之所歸，在於往生極樂淨土，證三不退。故本經以「圓生四土，逕登不退」為趣。

(二) 略明四土往生之相：

１、 凡聖同居土—《要解》云，此土凡聖之同居，遜於極樂者有四。

(１)暫同。二乘證果便入滅，大權菩薩機盡則不示現。彼土同居，則與諸上善人俱會一處，直至成佛。

(２)難遇。雖有聖者，現居此土，不易見聞親近。彼土則皆如師友，朝夕同聚。

(３)希少。聖者如珍如瑞，希有難逢。彼土則「其中多有一生補處，其數甚多，非是算數所能知之，但可以無量無邊阿僧祇說」。

(４)所作不同。此土眾生輪轉六道，升沉無定。彼土則同盡無明，同登妙覺。

尤勝者，不待斷惑，但能發菩提心，一向專念，便蒙佛願冥加，決得往生淨土。其事甚易，如是方便直捷，殊勝希有，乃十方世界所無。又帶業往生，仍屬凡夫，但無退轉，一生成佛。故往生同居，亦即圓生四土也。

２、 方便有餘土—念佛功深，離雜亂心，專念一句名號，心口相應，字字分明。心不離佛，佛不離心，念念相續，無有間斷，如是念佛，名事一心。若達此境界，雖不求斷惑，而見思煩惱，自然斷落，則橫生極樂方便有餘土。

３、 實報莊嚴土—憶佛念佛，歷歷分明，行住坐臥，唯此一念，無第二念，不為貪瞋癡煩惱諸念之所雜亂，是名事一心。事上即得，理上未徹，屬定門攝，未有慧故。

更進一步，於自本性，忽然契合，了知能念所念唯是一心，不住有念，不落無念。如《疏鈔》云：「若言其有，則能念之心，本體自空，所念之佛，了不可得。若言其無，則能念之心，靈靈不昧，所念之佛，歷歷分明。」

無念而念，念而無念。言思路絕，不可名狀，唯是一心，清淨本然之體。更有何法而得雜亂，是名理一心。屬慧門攝，兼得定故。

念佛若達理一心，破一分無明，則生實報莊嚴土，同時分證常寂光淨土。

４、 常寂光土—法身佛所居之土，名為常寂光土。

《要解》云：「實相之體，非寂非照。而復寂而恆照，照而恆寂。照而寂，強名常寂光土。寂而照，強名清淨法身。」故知身土不二，皆屬強名。寂照同時，非思量境。

常—法身德，法身常住故 |  |
寂—解脫德，塵勞永寂故 |  | 涅槃三德，如來秘藏
光—般若德，智光遍照故 |  |

等覺大士，歷盡四十一品無明，更破最後一品生相無明。法身全顯，圓證三德。徹本心源，究竟清淨，證入常寂光土。

(三) 凡夫帶業往生同居土，以親聞佛訓故，無退轉故，壽命無量故，故必於此一生，圓斷諸惑，圓淨四土。故生同居，亦即生上三土，故曰圓生四土。

(四) 極樂勝於十方者，首在帶業凡夫，一生彼國，便不退轉。

|  |  | １、位不退—入聖流，不墮凡夫。
不退有三 |  |  | ２、行不退—斷見思，伏塵沙，恆度生，不墮二乘。
|  |  | ３、念不退—破無明，顯佛性，念念流入如來覺海。

(五) 此土修證三種不退：

１、 位不退—藏初果，通見地，別初住，圓初信。

２、 行不退—通菩薩，別十向，圓十信。

３、 念不退—別初地，圓初住。

(六) 《要解》云：「五逆十惡，十念成就，帶業往生，居下下品，皆得三不退」。

(七) 極樂不退之因緣有五：

１、 彌陀大悲願力攝持。

２、 佛光常照，菩提心增進。

３、 六塵水鳥悉演妙法，增其正念。

４、 純諸菩薩以為勝友，外無魔邪，內無煩惱。

５、 壽命永劫，與佛齊等。

(八) 此凡夫易生之同居淨土，行人不須斷惑消業，只要信願持名。下至十念，皆得往生。永離諸苦，位登不退，一生補處，不可思議。是乃十方世界之所無，故為千經萬論所同讚者也。

(九) 往生同居，便是橫生上三土。證位不退，亦即圓證三不退。念念普利群生，心心流入覺海，是為本經之趣。

◎ 四、方便力用

一、度生方便正是諸佛大願之所結，大智之所顯，萬德之所莊嚴，果覺之究竟處也。是故繼體性宗趣後，而論本經方便勝妙之大力大用。

二、諸佛出世有三種利益：

(一) 說經，法施利益，令眾生破迷開悟，早證無上菩提。

(二) 諸佛如來有身相光明，無量相好。若有眾生，稱念觀察，皆能滅罪消業，永背三途。隨意所樂，常生淨土，乃至成佛。

(三) 勸令父王，行念佛三昧。

三、《觀佛三昧經》佛告父王：「一切眾生，生死中念佛之心，但能繫念不止，定生佛前。一得往生，即能改變一切諸惡，成大慈悲。」此乃世尊大慈至孝，勸父之言，唯勸念佛。可見種種行門，非不殊勝，但非凡眾之所能修。唯有繫心念佛法門，最是應機。但能依教念佛，定能往生。一得往生，便能轉惡成善。念佛之方便妙用顯示無餘。

四、念佛有四種：

(一) 持名念佛。即本經所宗，稱念「阿彌陀佛」名號。善導大師曰：「唯有徑路修行，但念阿彌陀佛。」因其方便直捷，成功迅速也。

(二) 觀像念佛。以供養聖像，注目觀視，然像去還無，因成間斷。

(三) 觀想念佛。如《觀經》所說：「以我心目，想彼如來。」但境細心粗，妙觀難成。故不如持名方便易行。

(四) 實相念佛。遠離生滅、有無、能所、言說、名字、心緣等相，專念自性本具天真之佛。實相念佛，圓覺之性，雖然眾生本具，但因妄心念念生滅，而不能觀。故佛告父王，諸佛本德，真如實相等，非是凡夫所行境界，故勸父王持名念佛也。

四種念佛，持名念佛，最為方便究竟，故稱為徑中之徑。

五、四種念佛，難易懸殊，深淺似異，實則事理不二，淺深相即。若是圓人看來，稱名暗合道妙，初步即是到家，故持名念佛又何異於實相念佛。《疏鈔》云：「實相云者，非必滅除諸相，蓋即相而無相也。」

六、又持名即是甚深般若。念得純熟，萬緣齊放，能所頓空，即是無住。於此之時，一句佛號，朗然明白，相續不斷，即是生心。故暗合道妙，句句是佛知見，念念放般若光，念佛號即是念實相也。

七、小本有「一心不亂」之文。今本不云「一心不亂」，而專主「一向專念」。是所宗更為明確，更契眾生根機，彌顯慈尊恩德。

八、彌陀無盡大悲勝願，方便至極，力用難思，凡聖齊收，利鈍俱被。但能發心專念，悉得度脫。如是方稱如來本懷，才是究竟方便。

◎ 五、所被根機

一、《疏鈔》云：「前三非器，謂無信者，無願者，無行者。反是皆器。」信謂信生佛不二，是心是佛，是心作佛，眾生念佛，定得往生，究竟成佛。願謂厭離娑婆，欣慕極樂，如子憶母，必欲往生。行謂從願起行，一向專念，無有間斷。以上三事，號為資糧。信願行三，缺一不可。

二、淨土法門，奇特殊妙，當機之說，亦有三例：

(一) 上輩往生，唯是菩薩。唐善導大師以前之古德，多認為上品上生者，是四地至七地。上中品是初地至四地。……從上上至中上四品，凡夫絕分。

(二) 本為凡夫，兼為聖人。善導大師《四帖疏》，破前說曰：「如來說此十六觀法，但為常沒眾生，不干大小聖也。」又云：「五濁凡夫，但以遇緣有異，致令九品差別。」又云：「其機者，則一切善惡大小凡愚也。」大師之說，上契聖心，下洽群機，實大有功於淨土。故中日諸師，多承此說。

(三) 專接上根，旁及中下。《疏鈔》曰：「《起信因緣分疏》明信位初心，有四種機。以禮懺滅罪被初機，以修習止觀被中機，以求生淨土被上機。初謂業障眾生，中謂凡夫二乘，是知淨土是大乘菩薩所修矣。」

又《要解》謂持名「法門深妙，破盡一切戲論，斬盡一切意見。唯馬鳴、龍樹、智者、永明之流，徹底擔荷得去。」因持名一法，乃至圓至頓，無上法門，非思量分別之所能及，故曰深妙。但驀直念去，不假方便，不落思量，直起直用，自得心開。當下破盡戲論，蕩除一切計度分別。是能直下承當者，肉身大士也。

三、《要解》云：「故一聲阿彌陀佛，即釋迦本師於五濁惡世所得阿耨多羅三藐三菩提法。今以此果覺全體，授與濁惡眾生，乃諸佛所行境界，唯佛與佛能究竟，非九界自力所能信解也。」可見念佛法門，實是無上深妙之法，唯有上根方能直下承當也。

四、《疏鈔》云：「故知念佛，菩薩之父，生育法身。乃至十地，始終不離念佛。何得初心自足，不願往生。」可見淨土法門，正契菩薩之機。

五、蓋此法門，乃彌陀住真實慧，從真實之際之所開化顯示。故唯佛與佛方能究竟。彌陀一乘願海，六字洪名，圓融具德，超情離見，舉體是事理無礙、事事無礙之一真法界，故不可思議也。

六、行人若能於此無上甚深微妙之法，能稍生信解，其人必是上根。如來從真實慧中，開演此法門者，欲惠眾生真實之利也。故此法門必方便究竟，普被三根，普令現在、當來，一切凡、愚、濁惡眾生，悉登彼岸。

七、大願之核心乃第十八願。然十念必生之究竟方便，實由於彌陀究竟成就之最極方便處，正是本經中「如來定慧究暢無極」處。今人焉能因此法之易行而鄙視之，而輕此法門乎。

八、《疏鈔》云：「但持佛名，必生彼國。則或高或下，或聖或凡，乃至或信或疑，或讚或毀，知有彼佛，便成善根。多劫多生，俱蒙解脫。」至於當世，何人當機。則不論男女老少，富貴貧賤，上智下愚，久修初習，宿根利鈍，善惡差別。祇要於此法門，能生實信，因信發願，從願起行。「發菩提心，一向專念」，如是之人，正是當機。

◎ 六、藏教所攝

一、凡體究經典，宜先知此經屬於何藏，說在何時，判屬何教。知此，則有助於理解全經。

二、經典能包含蘊積文義，故名為藏。有二：

(一) 三藏：（１）契經（２）律（３）論。 本經屬經藏。

(二) 二藏：（１）聲聞藏（２）菩薩藏。 本經廣演大乘，詳陳信願往生，殊勝因果，淨佛國土，依正莊嚴，彌陀無邊願海，普度眾生之道。故為菩薩藏攝。

三、說時有五：

(一) 華嚴時：最初三七日說。

(二) 阿含時：次十二年說。

(三) 方等時：次八年說，廣演四教，均被眾機。

(四) 般若時：次二十二年說。

(五) 法華涅槃時：後八年說法華，一日一夜說涅槃。

說此法時，在第三方等時。又此經蒙世尊多次宣說，故不應限於一時也。

四、判教：

(一) 天台宗立四教：

（１）藏教（２）通教（３）別教（４）圓教。

(二) 賢首宗立五教：

（１）小乘教（２）大乘始教（３）大乘終教（４）頓教（５）圓教。

(三) 以上判教雖有不同，但頓漸二教，諸家同攝。《淨影疏》曰：「今此經者，為根熟人頓教法門。云何知頓。此經正為凡夫人中厭畏生死，求正定者，教令發心，生於淨土。不從小故大，故知是頓。」大佑判小本曰：「漸頓分之，此屬頓教。」我國諸師判本經大小二本，多同此說，為頓教所攝。

(四) 若依五教，古今中外淨宗大德，莫不以本經實屬圓教。蕅益指出，天台純圓，賢首全圓，其祕髓與奧藏，皆不出此大經之外。

(五) 《圓中鈔》云：「圓頓法門，亦必須先開圓解，而次修圓行，破三惑而證圓果，以階不退。今則但說彼土依正二報，以之為開解生信。七日持名，一心不亂。以之為造修行門。臨命終時，即得往生，以階跋致。……故知此經為五濁惡世之無上醍醐。」

(六) 《甄解》稱本經為「專中之專，頓中之頓，真中之真，圓中之圓。」「絕對不二之教，一乘真如之道也。」

五、印光大師讚《要解》云：「理事各臻其極。為自佛說此經以來第一註解，妙極確極。縱令古佛出世，重註此經，亦不能高出其上矣。」可見上之判教，如佛親判也。

六、《疏鈔》廣引淨宗經中事事無礙之文，深意苦心，以證本經正顯事事無礙法界，亦即證明本經屬於圓教，實不容或疑也。黃念祖居士依《疏鈔》義，專論本經中事事無礙之相。取《探玄記》所說十玄次第，引證經文，以明本經實具十玄，於是確證本經正屬圓教，即是中本《華嚴》。以證如上之說，皆是真實語，非因淨宗行人之妄自尊大也。

七、《華嚴》末後以十大願王導歸極樂。今本經全顯極樂，導引凡聖，同歸極樂。故稱本經為中本《華嚴》，誠有據也。

◎ 七、部類差別

一、同部：本經與小本《彌陀》，是同部經典。《疏鈔》謂大小二本，「文有繁簡，義無勝劣」，判屬同部。

小本現有三種。秦唐二譯，大體相同，稍有出入。秦譯精要流暢，眾所宗向。唐譯則準確詳備，力保原面。夏蓮居居士擷其精要，更據六朝石經補足秦譯所佚之廿一字。按襄陽石經乃六朝人手書而刻石者，於「一心不亂」之下，尚有「專持名號，以稱名故，諸罪消滅，即是多善根福德因緣」。會本依古德意，補入此廿一字，大有益於聖教。

二、同類：凡倡導憶念彌陀，願生極樂之經典，均屬同類。其中亦有親疏，以持名念佛為親，其他為疏。如：

（一）《佛說觀無量壽佛經》。

（二）《華嚴經普賢行願品》。

（三）《楞嚴經大勢至菩薩念佛圓通章》。

（四）《往生論》。

（五）《安樂集》等等。

三、帶說淨土經論：《淨宗經論合刊》內載有二百四十餘種。此乃略舉其要，遺漏難免。

◎ 八、譯會校釋

一、「譯」指本經之原譯本。「會校」指根據諸種原譯而會集校訂之本。「釋」指本經諸本之註釋。

二、本經譯本，自漢迄宋，凡有十二。宋元而降，僅存五種。

(一) 《無量清淨平等覺經》。後漢月氏沙門支婁迦讖譯於洛陽。

(二) 《佛說諸佛阿彌陀三耶三佛薩樓佛檀過度人道經》。一名《無量壽經》。一名《阿彌陀經》。吳月氏優婆塞支謙譯。

(三) 《無量壽經》。曹魏印度沙門康僧鎧譯於洛陽白馬寺。嘉平四年壬申（公元二五二年）

(四) 《無量壽如來會》。唐南印度三藏菩提流志譯。（公元七Ｏ六—七一三）

(五) 《佛說大乘無量壽莊嚴經》。趙宋沙門法賢譯。（太宗淳化二年，公元九九一年）

三、佚失七種，據開元釋教錄計有：

(一) 《無量壽經》二卷。後漢安世高譯。桓靈之世。

(二) 《無量清淨平等覺經》二卷。曹魏沙門帛延譯於洛陽白馬寺。甘露三年戊寅。

(三) 《無量壽經》二卷。晉沙門竺曇摩羅密譯。永嘉二年。

(四) 《無量壽至真等正覺經》二卷。一名《樂佛土樂經》。一名《極樂佛土經》。東晉西域沙門竺法力譯。恭帝元熙元年己未。

(五) 《新無量壽經》二卷。東晉沙門佛陀跋陀羅譯於道場寺。劉宋永初二年。

(六) 《新無量壽經》二卷。宋涼州沙門寶雲譯於道場寺。永初二年。

(七) 《新無量壽經》二卷。宋罽賓國沙門曇摩羅密多譯。元嘉年中。

四、以上連現存者，總八代十二譯。《甄解》云：「凡於諸經中，傳譯之盛，無如今經。斯乃以出世正意，利益無邊故也。」《會疏》云：「凡於一切經中，傳譯盛然，無如今經。斯乃道理幽邃，利益最上故也。」兩疏同一卓見。

五、本經為佛多次宣說，且誦習者多，梵本傳寫者多。梵本有多種，存沒詳略不同。梵筴寫本又易脫落，故今諸譯本甚有差異。若細究存世之五譯，可推知當年梵筴，至少有三種。必是所據之原梵本不同，方有此異耳。可見會集諸譯，實有必要。

六、會校之本，自宋迄今，凡有四種：

(一) 《大阿彌陀經》。宋國學進士龍舒王日休校輯。

(二) 《無量壽經》。清菩薩戒弟子彭際清節校。

(三) 《摩訶阿彌陀經》。清菩薩戒弟子承貫邵陽魏源會譯。

(四) 《佛說大乘無量壽莊嚴清淨平等覺經》。民國菩薩戒弟子鄆城夏蓮居會集。

七、本經註釋：

(一) 《無量壽經義疏》六卷。隋淨影寺沙門慧遠撰疏。

(二) 《無量壽經義疏》。唐嘉祥寺吉藏撰。

(三) 《無量壽經義述文讚》三卷。新羅沙門憬興著。

(四) 《無量壽經宗要》一卷。新羅沙門元曉撰。

(五) 《遊心安樂道》一卷。新羅元曉撰。

(六) 日本則有了惠、峻諦、道隱、觀徹等數十種之多，遠超我國。

八、注釋大經會校本者，共有五種：

(一) 《無量壽經起信論》三卷。清初彭際清作。

(二) 《無量壽經箋註》二卷。清末丁福保作。

(三) 《佛說摩訶阿彌陀經衷論》清末正定王耕心作。

(四) 《佛說大乘無量壽莊嚴清淨平等覺經眉註》。民國李炳南作。

(五) 《佛說大乘無量壽莊嚴清淨平等覺經解》四卷。民國黃念祖解。

◎ 九、總釋名題

一、凡經之名題，皆直顯本經之要旨，使學者因名達體，一覽經題，直窺全經大義。是以天台家註經，先釋經名。

二、正釋本經經題：

(一) 「佛」：義為覺者。自覺、覺他、覺滿。即本師釋迦牟尼佛，暨十方三世一切諸佛。斯義深廣無盡。

(二) 說：悅也。悅所懷也。佛以度生為願，今眾生機熟，堪受淨土大法，究竟解脫。故今樂說，以暢本懷。

(三) 大乘：喻也。乘以運載為義。此經所示，能念之心，本來是佛，是能乘大。起心念佛，念念作佛，故所乘者大。強名大乘。

(四) 無量壽：梵語阿彌陀。阿彌陀三字是密語，含無量義。今翻無量壽，是取其中主要一義。是此德號，明法藏因地願行，與果地佛德，極樂之依正主伴。一部所說，攝無不盡也。

(五) 莊嚴：經云：「一向專志莊嚴妙土」，「莊嚴眾行」，又「我已成就莊嚴佛土，清淨之行」，「彼極樂界，無量功德，具足莊嚴」。正顯事事無礙法界之圓明具德也。

(六) 清淨：身口意三業，離一切惡行煩染垢染之謂。經云：「心淨則佛土淨。」表一切即一，一即一切。

(七) 平等覺：經云：「平等者，名為真如。乃至平等者，即不二法門。」今題中「平等覺」有四解：

１、 平等普覺一切眾生。即一切眾生平等成佛之法。

２、 以平等法覺悟眾生。

３、 平等覺指如來之正覺。

４、 專就本經「平等覺」，亦即極樂教主之聖號。

(八) 經：義為契經。（１）契理（２）契機。具貫攝常法四義。

１、 貫則貫穿所說之理。

２、 攝則攝持所化之生。

３、 常則古今不易。

４、 法則近遠同遵。

三、七種立題中，本經屬具足立題。

(一) 佛—此土果人。

(二) 無量壽—彼土果人。

(三) 莊嚴清淨平等覺—是法。

(四) 大乘—是喻。

四、諸經皆具教行理。本理立教，依教修行，從行顯理。故須明本經題中別具之教行理。

(一) 佛說大乘—是教。依無量壽之理體，宣眾生本具之大經。

(二) 莊嚴清淨平等覺—是行。一句彌陀，莊嚴自心，清淨自心。

(三) 無量壽—是理。表三際一如、涅槃常住之法身本體，亦即眾生本具之佛性，是心是佛之本心。實際理體也。

五、以經題配三覺：無量壽佛，是我本覺。發菩提心，一向專念，以莊嚴自心，是名始覺。始覺合本覺，直趨究竟覺，即是題中「清淨平等覺」也。

六、又可解為：「平等覺」是我本覺。起心念佛，以自「莊嚴」，是為始覺。始本不離，直趨覺路，頓入寂光，證「無量壽」。如是則平等覺是我因心，無量壽是我果覺。妙義輾轉無盡，悉在一題之中。古云：「聞首題名字，獲無量功德。」

◎ 十、正釋經文

一、第一品至第三品為序分。初二品為通序，後一品為別序。

二、第四品至第四十二品為正宗分。

三、第四十三品至第四十八品為流通分。