文殊師利般若經

梁扶南國三藏曼陀羅仙譯

文殊師利所說摩訶般若波羅蜜經卷上

文殊師利所說摩訶般若波羅蜜經卷下

文殊師利所說摩訶般若波羅蜜經卷上

如是我聞：一時，佛在舍衛國祇樹給孤獨園，與大比丘僧滿足千人，菩薩摩訶薩十千人俱。以大莊嚴而自莊嚴！皆悉已住不退轉地。

其名曰：彌勒菩薩，文殊師利菩薩，無礙辯菩薩，不捨擔菩薩，與如是等大菩薩俱。

文殊師利童真菩薩摩訶薩，明相現時，從其住處來詣佛所，在外而立。

爾時，尊者舍利弗，富樓那彌多羅尼子，大目犍連，摩訶迦葉，摩訶迦旃延，摩訶拘絺羅，如是等諸大聲聞，各從住處俱詣佛所，在外而立。

佛知眾會皆悉集已。爾時如來從住處出，敷座而坐。告舍利弗：汝今何故，於晨朝時在門外立？

舍利弗白佛言：世尊！文殊師利童真菩薩先已至此，住門外立，我實於後晚來到耳。

爾時世尊問文殊師利：汝實先來到此住處，欲見如來耶？

文殊師利即白佛言：如是！世尊！我實來此欲見如來。何以故？我樂正觀利益眾生。我觀如來如如相，不異相不動相不作相，無生相無滅相，不有相不無相，不在方不離方，非三世非不三世，非二相非不二相，非垢相非淨相。以如是等正觀如來利益眾生。

佛告文殊師利：若能如是見於如來，心無所取亦無不取，非積聚非不積聚。

爾時舍利弗語文殊師利言：若能如是，如汝所說，見如來者，甚為希有！為一切眾生故，見於如來，而心不取眾生之相。化一切眾生向於涅槃，而亦不取向涅槃相。為一切眾生發大莊嚴，而心不見莊嚴之相。

爾時文殊師利童真菩薩摩訶薩語舍利弗言：如是！如是！如汝所說，雖為一切眾生發大莊嚴心，恒不見有眾生相。為一切眾生發大莊嚴，而眾生趣亦不增不減。假使一佛住世，若一劫若過一劫，如此一佛世界，復有無量無邊恒河沙諸佛，如是一一佛，若一劫若過一劫，晝夜說法，心無暫息，各各度於無量恒河沙眾生，皆入涅槃，而眾生界亦不增不減。乃至十方諸佛世界，亦復如是。一一諸佛說法教化，各度無量恒河沙眾生，皆入涅槃，於眾生界亦不增不減。何以故？眾生定相不可得故，是故眾生界不增不減。

舍利弗復語文殊師利言：若眾生界不增不減，何故菩薩為諸眾生求阿耨多羅三藐三菩提，常行說法？

文殊師利言：若諸眾生悉空相者，亦無菩薩求阿耨多羅三藐三菩提，亦無眾生而為說法。何以故？我說法中，無有一法當可得故。

爾時佛告文殊師利：若無眾生，云何說有眾生及眾生界？

文殊師利言：眾生界相，如諸佛界。

又問：眾生界者，是有量耶？

答曰：眾生界量，如佛界量。

佛又問：眾生界量，有處所不？

答曰：眾生界量，不可思議。

又問：眾生界相，為有住不？

答曰：眾生無住，猶如空住。

佛告文殊師利：如是修般若波羅蜜時，當云何住般若波羅蜜？

文殊師利言：以不住法為住般若波羅蜜。

佛復問文殊師利：云何不住法名住般若波羅蜜？

文殊師利言：以無住相，即住般若波羅蜜。

佛復告文殊師利：如是住般若波羅蜜時，是諸善根，云何增長？云何損減？

文殊師利言：若能如是住般若波羅蜜，於諸善根無增無減。於一切法亦無增無減。是般若波羅蜜性相亦無增無減。

世尊！如是修般若波羅蜜，則不捨凡夫法，亦不取賢聖法。何以故？般若波羅蜜不見有法可取可捨。如是修般若波羅蜜，亦不見涅槃可樂，生死可厭。何以故？不見生死，況復厭離！不見涅槃，何況樂著！

如是修般若波羅蜜，不見垢惱可捨，亦不見功德可取。於一切法心無增減。何以故？不見法界有增減故。

世尊！若能如是，是名修般若波羅蜜。

世尊！不見諸法有生有滅，是修般若波羅蜜。

世尊！不見諸法有增有減，是修般若波羅蜜。

世尊！心無悕取，不見法相有可求者，是修般若波羅蜜。

世尊！不見好醜，不生高下，不作取捨。何以故？法無好醜，離諸相故。法無高下，等法性故。法無取捨，住實際故。是修般若波羅蜜。

佛告文殊師利：是諸佛法，得不勝乎？

文殊師利言：我不見諸法有勝如相，如來自覺一切法空，是可證知。

佛告文殊師利：如是！如是！如來正覺，自證空法。

文殊師利白佛言：世尊！是空法中，當有勝如而可得耶！

佛言：善哉！善哉！文殊師利！如汝所說，是真法乎！

佛復謂文殊師利言：阿耨多羅是名佛法不？

文殊師利言：如佛所說，阿耨多羅是名佛法。何以故？無法可得名阿耨多羅。

文殊師利言：如是修般若波羅蜜，不名法器，非化凡夫法，亦非佛法，非增長法，是修般若波羅蜜。

復次，世尊！修般若波羅蜜時，不見有法可分別思惟。

佛告文殊師利：汝於佛法不思惟耶？

文殊師利言：不也，世尊！如我思惟，不見佛法，亦不可分別是凡夫法，是聲聞法，是辟支佛法，如是名為無上佛法。

復次，修般若波羅蜜時，不見凡夫相，不見佛法相，不見諸法有決定相，是為修般若波羅蜜。

復次，修般若波羅蜜時，不見欲界，不見色界，不見無色界，不見寂滅界。何以故？不見有法是盡滅相，是修般若波羅蜜。

復次，修般若波羅蜜時，不見作恩者，不見報恩者，思惟二相，心無分別，是修般若波羅蜜。

復次，修般若波羅蜜時，不見是佛法可取，不見是凡夫法可捨，是修般若波羅蜜。

復次，修般若波羅蜜時，不見凡夫法可滅，亦不見佛法而心證知，是修般若波羅蜜。

佛告文殊師利：善哉！善哉！汝能如是善說甚深般若波羅蜜相，是諸菩薩摩訶薩所學法印，乃至聲聞緣覺，學無學人，亦當不離是印而修道果。

佛告文殊師利：若人得聞是法，不驚不畏者，不從千佛所種諸善根，乃至百千萬億佛所久植德本，乃能於是甚深般若波羅蜜，不驚不怖！

文殊師利白佛言：世尊！我今更說般若波羅蜜義。

佛言：便說。

世尊！修般若波羅蜜時，不見法是應住是不應住，亦不見境界可取捨相。何以故？如諸如來不見一切法境界相故，乃至不見諸佛境界，況取聲聞、緣覺、凡夫境界！不取思議相，亦不取不思議相。不見諸法有若干相，自證空法不可思議。如是菩薩摩訶薩，皆已供養無量百千萬億諸佛，種諸善根，乃能於是甚深般若波羅蜜，不驚不怖！

復次，修般若波羅蜜時，不見縛，不見解，而於凡夫乃至三乘，不見差別相，是修般若波羅蜜。

佛告文殊師利：汝已供養幾所諸佛？

文殊師利言：我及諸佛如幻化相，不見供養及與受者。

佛告文殊師利：汝今可不住佛乘耶？

文殊師利言：如我思惟，不見一法，云何當得住於佛乘？

佛言：文殊師利！汝不得佛乘乎？

文殊師利言：如佛乘者，但有名字，非可得，亦不可見，我云何得？

佛言：文殊師利！汝得無礙智乎？

文殊師利言：我即無礙，云何以無礙而得無礙？

佛言：汝坐道場乎？

文殊師利言：一切如來不坐道場，我今云何獨坐道場？何以故？現見諸法住實際故。

佛言：云何名實際？

文殊師利言：身見等是實際。

佛言：云何身見是實際？

文殊師利言：身見如相，非實非不實，不來不去，亦身非身，是名實際。

舍利弗白佛言：世尊！若於斯義諦了決定，是名菩薩摩訶薩。何以故？得聞如是甚深般若波羅蜜相，心不驚！不怖！不沒！不悔！

彌勒菩薩白佛言：世尊！得聞如是般若波羅蜜具足法相，是即近於佛坐。何以故？如來現覺此法相故。

文殊師利白佛言：世尊！得聞甚深般若波羅蜜，能不驚！不怖！不沒！不悔！當知此人，即是見佛。

爾時復有無相優婆夷白佛言：世尊！凡夫法、聲聞法、辟支佛法、菩薩法、佛法，是諸法皆無相。是故於所從聞般若波羅蜜，皆不驚！不怖！不沒！不悔！何以故？一切諸法，本無相故。

佛告舍利弗：善男子、善女人，若聞如是甚深般若波羅蜜，心得決定，不驚！不怖！不沒！不悔！當知是人即住不退轉地。若人聞是甚深般若波羅蜜，不驚不怖！信樂聽受，歡喜不厭！是即具足檀波羅蜜，尸波羅蜜，羼提波羅蜜，毘梨耶波羅蜜，禪波羅蜜，般若波羅蜜，亦能為他顯示分別，如說修行。

佛告文殊師利：汝觀何義為得阿耨多羅三藐三菩提，住阿耨多羅三藐三菩提？

文殊師利言：我無得阿耨多羅三藐三菩提，我不住佛乘，云何當得阿耨多羅三藐三菩提？如我所說，即菩提相。

佛讚文殊師利言：善哉！善哉！汝能於是甚深法中，巧說斯義。汝於先佛久種善根，以無相法，淨修梵行。

文殊師利言：若見有相，則言無相，我今不見有相，亦不見無相，云何而言以無相法淨修梵行？

佛告文殊師利：汝見聲聞戒耶？答曰：見。

佛言：汝云何見？

文殊師利言：我不作凡夫見，不作聖人見。不作學見，不作無學見。不作大見，不作小見。不作調伏見，不作不調伏見。非見非不見。

舍利弗語文殊師利言：汝今如是觀聲聞乘，若觀佛乘當復云何？

文殊師利言：不見菩提法，不見修行菩提及證菩提者。

舍利弗語文殊師利言：云何名佛？云何觀佛？

文殊師利言：云何為我？

舍利弗言：我者，但有名字，名字相空。

文殊師利言：如是！如是！如我但有名字，佛亦但有名字，名字相空，即是菩提。不以名字而求菩提。菩提之相，無言無說。何以故？言說、菩提二俱空故。

復次，舍利弗！汝問：云何名佛？云何觀佛者？不生不滅，不來不去，非名非相，是名為佛。如自觀身實相，觀佛亦然，唯有智者，乃能知耳，是名觀佛。

爾時舍利弗白佛言：世尊！如文殊師利所說般若波羅蜜，非初學菩薩所能了知。

文殊師利言：非但初學菩薩所不能知，及諸二乘，所作已辦者，亦未能了知。如是說法，無能知者。何以故？菩提之相，實無有法而可知故。無見無聞，無得無念，無生無滅，無說無聽，如是菩提，性相空寂，無證無知，無形無相，云何當有得菩提者？

舍利弗語文殊師利言：佛於法界，不證阿耨多羅三藐三菩提耶？

文殊師利言：不也，舍利弗！何以故？世尊即是法界，若以法界證法界者，即是諍論。舍利弗！法界之相，即是菩提。何以故？是法界中無眾生相，一切法空故。一切法空即是菩提，無二無分別故。

舍利弗！無分別中，則無知者。若無知者，即無言說。無言說相，即非有非無，非知非不知，一切諸法亦復如是。何以故？一切諸法不見處所決定性故。如逆罪相，不可思議。何以故？諸法實相不可壞故。如是逆罪，亦無本性，不生天上，不墮地獄，亦不入涅槃。何以故？一切業緣，皆住實際，不來不去，非因非果。何以故？法界無邊，無前無後故。是故舍利弗，若見犯重比丘不墮地獄，清淨行者不入涅槃，如是比丘非應供非不應供，非盡漏非不盡漏。何以故？於諸法中住平等故。

舍利弗言：云何名不退法忍？

文殊師利言：不見少法有生滅相，名不退法忍。

舍利弗言：云何復名不調比丘？

文殊師利言：漏盡阿羅漢是名不調。何以故？諸結已盡，更無所調，故名不調。若過心行名為凡夫。何以故？凡夫眾生不順法界，是故名過。

舍利弗言：善哉！善哉！汝今為我善解漏盡阿羅漢義。

文殊師利言：如是！如是！我即漏盡真阿羅漢。何以故？斷求聲聞欲，及辟支佛欲。以是因緣，故名漏盡得阿羅漢。

佛告文殊師利：諸菩薩等坐道場時，覺悟阿耨多羅三藐三菩提不？

文殊師利言：菩薩坐於道場，無有覺悟阿耨多羅三藐三菩提。何以故？如菩提相，無有少法而可得者，名阿耨多羅三藐三菩提。無相菩提，誰能坐者？亦無起者，以是因緣，不見菩薩坐於道場，亦不覺證阿耨多羅三藐三菩提。

文殊師利白佛言：世尊！菩提即五逆，五逆即菩提。何以故？菩提、五逆無二相故。無學無學者，無見無見者，無知無知者，無分別無分別者，如是之相，名為菩提。見五逆相，亦復如是。若言見有菩提而取證者，當知此輩即是增上慢人。

爾時世尊告文殊師利：汝言我是如來，謂我為如來乎？

文殊師利言：不也，世尊！我謂不是如來為如來耶。無有如相可名為如，亦無如來智能知於如。何以故？如來及智無二相故。空為如來，但有名字，我當云何謂是如來？

佛告文殊師利：汝疑如來耶？

文殊師利言：不也，世尊！我觀如來無決定性，無生無滅，故無所疑。

佛告文殊師利：汝今不謂如來出現於世耶？

文殊師利言：若有如來出現世者，一切法界亦應出現。

佛告文殊師利：汝謂恒沙諸佛入涅槃耶？

文殊師利言：諸佛一相，不可思議。

佛語文殊師利：如是！如是！佛是一相，不思議相。

文殊師利白佛言：世尊！佛今住世耶？

佛語文殊師利：如是！如是！

文殊師利言：若佛住世，恒沙諸佛亦應住世。何以故？一切諸佛，皆同一相，不思議相，不思議相無生無滅。若未來諸佛出興於世，一切諸佛，亦皆出世。何以故？不思議中，無過去、未來、現在相。但眾生取著，謂有出世，謂佛滅度。

佛語文殊師利：此是如來、阿羅漢、阿鞞跋致菩薩所解。何以故？是三種人，聞甚深法，能不誹謗，亦不讚歎！

文殊師利白佛言：世尊！如是不思議法，誰當誹謗？誰當讚歎？

佛告文殊師利：如來不思議，凡夫亦不思議。

文殊師利白佛言：世尊！凡夫亦不思議耶？

佛言：亦不思議。何以故？一切心相皆不思議。

文殊師利言：若如是說，如來不思議，凡夫亦不思議，今無數諸佛，求於涅槃，徒自疲勞。何以故？不思議法即是涅槃，等無異故。

文殊師利言：如是凡夫不思議，諸佛不思議。若善男子、善女人，久習善根，近善知識，乃能了知。

佛告文殊師利：汝欲使如來於眾生中為最勝耶？

文殊師利言：我欲使如來於諸眾生為最第一，但眾生相亦不可得。

佛言：汝欲使如來得不思議法耶？

文殊師利言：欲使如來得不思議法，而於諸法無成就者。

佛告文殊師利：汝欲使如來說法教化耶？

文殊師利白佛言：我欲使如來說法教化，而是說及聽者，皆不可得。何以故？住法界故，法界眾生，無差別相。

佛告文殊師利：汝欲使如來為無上福田耶？

文殊師利言：如來是無盡福田，是無盡相，無盡相即無上福田，非福田非不福田，是名福田。無有明闇生滅等相，是名福田。若能如是解福田相，深植善種，亦無增減。

佛告文殊師利：云何植種不增不減？

文殊師利言：福田之相，不可思議，若人於中如法修善，亦不可思議。如是植種，名無增無減，亦是無上最勝福田。

爾時大地以佛神力，六種震動，現無常相，一萬六千人，皆得無生法忍。七百比丘，三千優婆塞，四萬優婆夷，六十億那由他六欲諸天，遠塵離垢，於諸法中得法眼淨。

文殊師利所說摩訶般若波羅蜜經卷上終

文殊師利所說摩訶般若波羅蜜經卷下

爾時阿難從座而起，偏袒右肩，右膝著地，白佛言：世尊！何因緣故，如是大地六種震動？

佛告阿難：我說福田無差別相，故現斯瑞！往昔諸佛，亦於此處，作如是說福田之相，利益眾生，一切世界六種震動。

舍利弗白佛言：世尊！文殊師利是不可思議。何以故？所說法相不可思議。

佛告文殊師利：如是！如是！如舍利弗言，汝之所說實不可思議。

文殊師利白佛言：世尊！不可思議不可說，思議亦不可說，如是思議不思議性，俱不可說，一切聲相非思議，亦非不可思議。

佛言：汝入不思議三昧耶？

文殊師利言：不也，世尊！我即不思議，不見有心能思議者，云何而言入不思議三昧？我初發心，欲入是定，而今思惟，實無心相而入三昧。如人學射，久習則巧！後雖無心，以久習故，箭發皆中！我亦如是，初學不思議三昧，繫心一緣，若久習成就，更無心想，恒與定俱。

舍利弗語文殊師利言：更有勝妙寂滅定不？

文殊師利言：若有不思議定者，汝可問言，更有寂滅定不？如我意解，不可思議定尚不可得，云何問有寂滅定乎？

舍利弗言：不可思議定，不可得耶？

文殊師利言：思議定者，是可得相，不可思議定者，不可得相，一切眾生實成就不思議定。何以故？一切心相，即非心故，是名不思議定。是故一切眾生相，及不思議三昧相，等無分別。

佛讚文殊師利言：善哉！善哉！汝於諸佛久殖善根，淨修梵行，乃能演說甚深三昧，汝今安住如是般若波羅蜜中。

文殊師利言：若我住般若波羅蜜中，能作是說，即是有想，便住我想。若住有想、我想中者，般若波羅蜜便有處所。般若波羅蜜若住於無，亦是我想，亦名處所，離此二處，住無所住，如諸佛住，安處寂滅，非思議境界，如是不思議，名般若波羅蜜住處。般若波羅蜜處，一切法無相，一切法無作。般若波羅蜜即不思議，不思議即法界，法界即無相，無相即不思議，不思議即般若波羅蜜。般若波羅蜜法界，無二無別，無二無別即法界，法界即無相，無相即般若波羅蜜界，般若波羅蜜界即不思議界，不思議界即無生無滅界，無生無滅界即不思議界。文殊師利言：如來界及我界，即不二相。如是修般若波羅蜜者，則不求菩提。何以故？菩提相離，即是般若波羅蜜故。

世尊！若知我相而不可著，無知無著，是佛所知。不可思議，無知無著，即佛所知。何以故？知體本性無所有相。云何能轉法界？若知本性無體無著者，即名無物，若無有物，是無處所，無依無住。無依無住即無生無滅，無生無滅即是有為無為功德。若如是知，則無心想，無心想者，云何當知？有為無為功德無知即不思議，不思議者，是佛所知，亦無取無不取，不見三世去來等相，不取生滅及諸起作，亦不斷不常，如是知者，是名正智，不思議智如虛空，無此無彼，不可比類，無好惡，無等等，無相無貌。

佛告文殊師利：若如是知，名不退智。

文殊師利言：無作智名不退智。猶如金鋌，先加鎚打，方知好惡，若不治打，無能知者，不退智相，亦復如是，要行境界，不念不著，無起無作，具足不動，不生不滅，爾乃顯現。

爾時佛告文殊師利言：如諸如來，自說己智，誰當能信？

文殊師利言：如是智者，非涅槃法，非生死法，是寂滅行，是無動行，不斷貪欲、瞋恚、愚癡，亦非不斷。何以故？無盡無滅，不離生死，亦非不離，不修道，非不修道，作是解者，名為正信。

佛告文殊師利言：善哉！善哉！如汝所說，深解斯義。

爾時摩訶迦葉白佛言：世尊！於當來世，若說如是甚深正法，誰能信解，如聞受行？

佛告迦葉：今此會中，比丘、比丘尼、優婆塞、優婆夷，得聞此經者，如是人等，於未來世，若聞是法，必能信解，於甚深般若波羅蜜，乃能讀誦，信解受持，亦為他人分別演說。譬如長者，失摩尼寶，憂愁苦惱，後若還得，心甚歡喜！如是迦葉！比丘、比丘尼、優婆塞、優婆夷等，亦復如是，有信樂心，若不聞法，則生苦惱，若得聞時，信解受持，常樂讀誦，甚大歡喜！當知此人，即是見佛，亦即親近供養諸佛。

佛告迦葉：譬如忉利天上，波利質多羅樹，皰初出時，是中諸天，見是樹已，皆大歡喜！此樹不久，必當開敷！若比丘、比丘尼、優婆塞、優婆夷，得聞般若波羅蜜，能生信解，亦復如是，此人不久，亦當開敷，一切佛法。於當來世，有比丘、比丘尼、優婆塞、優婆夷，聞般若波羅蜜，信受讀誦，心不悔沒，當知是人，已從此會，聽受是經，亦能為人聚落城邑，廣說流布，當知是人，佛所護念！如是甚深般若波羅蜜中，有能信樂無疑惑者，是善男子、善女人，於過去諸佛，久已修學，殖眾善根！譬如有人，以手穿珠，忽遇無上真摩尼寶，心大歡喜！當知是人，必已曾見。

如是迦葉！若善男子、善女人，修學餘法，忽然得聞甚深般若波羅蜜，能生歡喜，亦復如是，當知此人已曾聞故。

若有眾生，得聞甚深般若波羅蜜，心能信受，生大歡喜！如是人等，亦曾親近無數諸佛，從聞般若波羅蜜，已修學故。譬如有人，先所經見城邑、聚落，後若聞人讚歎彼城，所有園苑，種種池泉，華果林樹，男女人民，皆可愛樂！是人聞已，即大歡喜！更勸令說，是城園苑，眾好嚴飾，雜華池泉，多諸甘果，種種珍妙，一切愛樂，是人得聞，重甚歡喜！如是之人，皆曾見故。若善男子、善女人，有聞般若波羅蜜，信心聽受，能生歡喜，樂聞不厭，而更勸說。當知此輩已從文殊師利，曾聞如是般若波羅蜜故。

迦葉白佛言：世尊！若將來世，善男子、善女人，得聞是甚深般若波羅蜜，信樂聽受，以是相故，當知此人亦於過去佛所，曾聞修學。

文殊師利白佛言：世尊！佛說諸法，無作無相，第一寂滅！若善男子、善女人，有能如是諦了斯義，如聞如說，為諸如來之所讚歎！不違法相，是即佛說。亦是熾然般若波羅蜜相，亦名熾燃具足佛法，通達實相，不可思議。

佛告文殊師利：我本行菩薩道時，修諸善根，欲住阿鞞跋致地，當學般若波羅蜜。欲成阿耨多羅三藐三菩提，當學般若波羅蜜。若善男子、善女人，欲解一切法相，欲知一切眾生心界，皆悉同等，當學般若波羅蜜。

文殊師利，欲學一切佛法，具足無礙，當學般若波羅蜜。欲學一切佛，成阿耨多羅三藐三菩提時，相好威儀，無量法式，當學般若波羅蜜。欲知一切佛，不成阿耨多羅三藐三菩提，一切法式及諸威儀，當學般若波羅蜜。何以故？是空法中，不見諸佛菩提等故。若善男子、善女人，欲知如是等相無疑惑者，當學般若波羅蜜。何以故？般若波羅蜜，不見諸法若生若滅，若垢若淨。是故善男子、善女人，應作如是學般若波羅蜜。

欲知一切法無過去、未來、現在等相，當學般若波羅蜜。何以故？法界性相，無三世故。欲知一切法，同入法界，心無罣礙，當學般若波羅蜜。

欲得三轉十二行法輪，亦自證知，而不取著，當學般若波羅蜜。欲得慈心，遍覆一切眾生，而無限齊，亦不作念有眾生相，當學般若波羅蜜。欲得於一切眾生不起諍論，亦復不取無諍論相，當學般若波羅蜜。欲知是處非處，十力、無畏，住佛智慧，得無礙辯，當學般若波羅蜜。

爾時文殊師利白佛言：世尊！我觀正法，無為無相，無得無利，無生無滅，無來無去，無知者，無見者，無作者。不見般若波羅蜜，亦不見般若波羅蜜境界。非證非不證，不作戲論，無有分別。一切法無盡、離盡。無凡夫法，無聲聞法，無辟支佛法、佛法。非得非不得，不捨生死，不證涅槃，非思議非不思議，非作非不作，法相如是。不知云何當學般若波羅蜜？

爾時佛告文殊師利：若能如是知諸法相，是名當學般若波羅蜜。菩薩摩訶薩，若欲學菩提自在三昧，得是三昧已，照明一切甚深佛法，及知一切諸佛名字，亦悉了達諸佛世界，無有障礙，當如文殊師利所說般若波羅蜜中學。

文殊師利白佛言：世尊！何以故名般若波羅蜜？

佛言：般若波羅蜜，無邊無際，無名無相，非思量，無歸依，無洲渚，無犯無福，無晦無明，猶如法界，無有分齊，亦無限數，是名般若波羅蜜，亦名菩薩摩訶薩行處，非行非不行處，悉入一乘，名非行處。何以故？無念無作故。

文殊師利白佛言：世尊！當云何行，能速得阿耨多羅三藐三菩提？

佛言文殊師利：如般若波羅蜜所說行，能速得阿耨多羅三藐三菩提。復有一行三昧，若善男子、善女人，修是三昧者，亦速得阿耨多羅三藐三菩提。

文殊師利言：世尊！云何名一行三昧？

佛言：法界一相，繫緣法界，是名一行三昧。若善男子、善女人，欲入一行三昧，當先聞般若波羅蜜，如說修學，然後能入一行三昧。如法界緣，不退不壞，不思議，無礙無相。

善男子、善女人，欲入一行三昧，應處空閑，捨諸亂意，不取相貌，繫心一佛，專稱名字，隨佛方所，端身正向，能於一佛，念念相續，即是念中能見過去、未來、現在諸佛。何以故？念一佛功德，無量無邊！亦與無量諸佛功德無二。不思議佛法等無分別，皆乘一如，成最正覺。悉具無量功德，無量辯才，如是入一行三昧者，盡知恒沙諸佛法界無差別相。阿難所聞佛法，得念總持，辯才智慧，於聲聞中，雖為最勝，猶住量數，則有限礙。若得一行三昧，諸經法門，一一分別，皆悉了知，決定無礙，晝夜常說，智慧辯才，終不斷絕。若比阿難多聞辯才，百千等分不及其一。

菩薩摩訶薩應作是念，我當云何逮得一行三昧，不可思議功德，無量名稱？

佛言：菩薩摩訶薩，當念一行三昧，常勤精進，而不懈怠，如是次第，漸漸修學，則能得入一行三昧，不可思議功德作證。除謗正法，不信、惡業、重罪障者，所不能入。

復次，文殊師利！譬如有人，得摩尼珠，示其珠師。珠師答言：此是無價真摩尼寶。即求師言：為我治磨，勿失光色。珠師治已，隨其磨時，珠色光明，映徹表裏。文殊師利！若有善男子、善女人，修學一行三昧，不可思議功德，無量名稱，隨修學時，知諸法相，明達無礙，功德增長，亦復如是。

文殊師利！譬如日輪，光明遍滿，無有減相，若得一行三昧，悉能具足一切功德，無有缺少，亦復如是。照明佛法，如日輪光！

文殊師利！我所說法，皆是一味、離味、解脫味、寂滅味。若善男子、善女人，得是一行三昧者，其所演說，亦是一味、離味、解脫味、寂滅味，隨順正法，無錯謬相。

文殊師利！若菩薩摩訶薩，得是一行三昧，皆悉滿足助道之法，速得阿耨多羅三藐三菩提。

復次，文殊師利！菩薩摩訶薩，不見法界有分別相，及以一相，速得阿耨多羅三藐三菩提相不可思議。是菩提中，亦無得佛。如是知者，速得阿耨多羅三藐三菩提。

若信一切法，悉是佛法，不生驚怖，亦不疑惑，如是忍者，速得阿耨多羅三藐三菩提。

文殊師利白佛言：世尊！以如是因，速得阿耨多羅三藐三菩提耶？

佛言：得阿耨多羅三藐三菩提，不以因得，不以非因得。何以故？不思議界，不以因得，不以非因得。若善男子、善女人，聞如是說，不生懈怠，當知是人，已於先佛種諸善根，是故比丘、比丘尼，聞說是甚深般若波羅蜜，不生驚怖！即是從佛出家。若優婆塞、優婆夷，得聞如是甚深般若波羅蜜，心不驚怖！即是成就真歸依處。

文殊師利！若善男子、善女人，不習甚深般若波羅蜜，即是不修佛乘。譬如大地，一切藥木，皆依地生長。文殊師利！菩薩摩訶薩，亦復如是，一切善根，皆依般若波羅蜜而得增長，於阿耨多羅三藐三菩提不相違背。

爾時文殊師利白佛言：世尊！此閻浮提，城邑、聚落，當於何處演說如是甚深般若波羅蜜？

佛告文殊師利：今此會中，若有人聞般若波羅蜜，皆發誓言：於未來世，常得與般若波羅蜜相應，從是信解，未來世中，能聽是經。當知此人，不從餘小善根中來所能堪受！聞已歡喜！

文殊師利！若復有人，從汝聽是般若波羅蜜，應作是言：此般若波羅蜜中，無聲聞法、辟支佛法、菩薩法、佛法，亦無凡夫生滅等法。

文殊師利白佛言：世尊！若比丘、比丘尼、優婆塞、優婆夷，來問我言：云何如來說般若波羅蜜？我當答言：一切諸法，無諍論相，云何如來當說般若波羅蜜？何以故？不見有法可與法諍論，亦無眾生心識能知。

復次，世尊！我當更說究竟實際。何以故？一切法相，同入實際，阿羅漢無別勝法。何以故？阿羅漢法、凡夫法，不一不異故。

復次，世尊！如是說法，無有眾生已得涅槃，今得、當得。何以故？無有決定眾生相故。文殊師利言：若人欲聞般若波羅蜜，我當作如是說，其有聽者，不念不著，無聞無得，當如幻人，無所分別，如是說者，是真說法。是故聽者，莫作二相，不捨諸見，而修佛法，不取佛法，不捨凡夫法。何以故？佛及凡夫，二法相空，無取捨故。若人問我，當作是說，如是安慰，如是建立。善男子、善女人，應如是問，作如是住，心不退不沒，當如法相，隨順般若波羅蜜說。

爾時世尊歎文殊師利：善哉！善哉！如汝所說，若善男子、善女人，欲見諸佛，應學如是般若波羅蜜。欲親近諸佛，如法供養，應學如是般若波羅蜜。若欲言如來是我世尊，應學如是般若波羅蜜。若欲言如來非我世尊，亦應學如是般若波羅蜜。若欲成阿耨多羅三藐三菩提，應學如是般若波羅蜜。若欲不成阿耨多羅三藐三菩提，亦應學如是般若波羅蜜。若欲成就一切三昧，應學如是般若波羅蜜。若欲不成就一切三昧，亦應學如是般若波羅蜜。何以故？無作三昧，無異相故，一切法無生無出故。

若欲知一切法假名，應學如是般若波羅蜜。若欲知一切眾生修菩提道，不求菩提相，心不退沒，應學如是般若波羅蜜。何以故？一切法皆菩提相故。

若欲知一切眾生行非行相，非行即菩提，菩提即法界，法界即實際，心不退沒，應學如是般若波羅蜜。

若欲知一切如來神通變化無相無礙，亦無方所，應學如是般若波羅蜜。

佛告文殊師利：若比丘、比丘尼、優婆塞、優婆夷，欲得不墮惡趣，當學般若波羅蜜一四句偈，受持讀誦，為他解說，隨順實相。如是善男子、善女人，當知決定得阿耨多羅三藐三菩提，則住佛國。若聞如是般若波羅蜜，不驚不畏！心生信解，當知此輩佛所印可，是佛所行大乘法印。若善男子、善女人，學此法印，超過惡趣，不入聲聞辟支佛道，以超過故。

爾時帝釋三十三天，以天妙華、優缽羅華、拘物頭華、芬陀利華、天曼陀羅華等，天栴檀香及餘末香，種種金寶，作天伎樂，為供養般若波羅蜜，并諸如來及文殊師利，以散其上，作是供養已，願我常聞般若波羅蜜法印。

釋提桓因復作是願：願閻浮提善男子、善女人，常使得聞是經，決定佛法，皆令信解，受持讀誦，為人演說，一切諸天，為作擁護。

爾時佛告釋提桓因言：憍尸迦！如是！如是！善男子、善女人，當得決定諸佛菩提。

文殊師利白佛言：世尊！如是受持，善男子、善女人，得大利益，功德無量！

爾時以佛神力，一切大地，六種震動！佛時微笑，放大光明！遍照三千大千世界。

文殊師利白佛言：世尊！即是如來印般若波羅蜜相。

佛言：文殊師利！如是！如是！說般若波羅蜜已，皆現此瑞，為印般若波羅蜜故，使人受持，令無讚毀！何以故？無相法印，不可讚毀！我今以是法印，令諸天魔，不能得便。

佛說是已，爾時諸大菩薩及四部眾，聞說般若波羅蜜，皆大歡喜，信受奉行。

文殊師利所說摩訶般若波羅蜜經卷下終