蓮池大師戒殺文

蓮池大師著

世人食肉，咸稱理所當然；乃恣意殺生，廣積怨業；相習成俗，不自覺知。昔人有言：「可為痛哭流涕長太息者」是也。計其迷執，略有七條；開列如左，餘可例推云。

一曰、生日不宜殺生 「哀哀父母，生我劬勞。」己身始誕之辰，乃父母垂亡之日也。是日也，正宜戒殺持齋，廣行善事；庶使先亡考妣，早獲超昇；現在椿萱，增延福壽。何得頓忘母難，殺害生靈，上貽累於親，下不利於己？此舉世習行而不覺其非，可為痛哭流涕長太息者，一也！

二曰、生子不宜殺生 凡人無子則悲，有子則喜；不思一切禽畜，亦各愛其子。慶我子生，令他子死，於心安乎？夫嬰孩始生，不為積福，而反殺生造業，亦太愚矣！此舉世習行而不覺其非，可為痛哭流涕長太息者，二也！

三曰、祭先不宜殺生 亡者忌辰，及春秋祭掃，俱當戒殺以資冥；殺生以祭，徒增業耳！夫八珍羅於前，安能起九泉之遺骨而使之食乎？無益有害，智者不為矣。此舉世習行而不覺其非，可為痛哭流涕長太息者，三也！

四曰、婚禮不宜殺生 世間婚禮，自問名納采，以至成婚，殺生不知其幾？夫婚者，生人之始也；生之始而行殺，理既逆矣。又婚禮，吉禮也；吉日而用兇事，不亦慘乎？此舉世習行而不覺其非，可為痛哭流涕長太息者，四也！

五曰、宴客不宜殺生 良辰美景，賢主佳賓，疏食菜羹，不妨清致。何須廣殺生命，窮極肥甘；笙歌饜飲於杯盤，宰割怨號於砧几？嗟乎！有人心者，能不悲乎？此舉世習行而不覺其非，可為痛哭流涕長太息者，五也！

六曰、祈禳不宜殺生 世人有疾，殺生祀神以祈福佑。不思己之祀神，欲免死而求生也；殺他命而延我命，逆天悖理，莫甚於此矣！夫正直者為神，神其有私乎？命不可延，而殺業具在。種種淫祀，亦復類是。此舉世習行而不覺其非，可為痛哭流涕長太息者，六也！

七曰、營生不宜殺生 世人為衣食故，或畋獵，或漁捕，或屠宰牛羊豬犬等，以資生計。而我觀不作此業者，亦衣亦食，未必其凍餒而死也。殺生營生，神理所殛；以殺昌裕，百無一人。種地獄之深因，受來生之惡報，莫斯為甚矣！何苦而不別求生計乎？此舉世習行而不覺其非，可為痛哭流涕長太息者，七也！