大佛頂首楞嚴經講義

第十八卷

圓瑛大師著

大佛頂如來密因修證了義諸菩薩萬行首楞嚴經講義

福州鼓山湧泉禪寺圓瑛弘悟述 受法弟子明暘日新敬校

辛二 重請說神咒 分三 壬初 會眾重請 二 如來重說 三 會眾願護 今初

阿難頂禮佛足，而白佛言：自我出家，恃佛憍愛，求多聞故，未證無為。

此重請說神咒。阿難雖蒙其益，未克親聞；故頂禮佛足，而白佛言：自我捨俗出家，猶恃佛之憍憐寵愛，惟求多聞，不務真修，但得初果，所以道力微弱，故未證四果無為之道。

遭彼梵天，邪術所禁，心雖明了，力不自由，賴遇文殊，令我解脫，雖蒙如來，佛頂神咒，冥獲其力，尚未親聞。

遭者遇也，彼指摩登伽，為愛女之故，用先梵天咒，邪術之所禁制。然在彼時，心雖明了，而未全道力，無自由分。賴遇文殊，將咒往護，令我解脫淫難，始將歸來。今但云賴遇文殊得脫者：舉能持人，略所持咒，故雖蒙如來佛頂神咒，而文殊但是密誦，破邪除淫，而我冥獲其力；真言密語，尚未親聞。

惟願大慈，重為宣說，悲救此會，諸修行輩，末及當來，在輪迴者，承佛密音，身意解脫。

此請重說，為利今後。惟願世尊大慈，重為宣說，大悲救拔現住此會諸修行輩，此指三乘聖眾，多學少成，難進易退者，均望咒力救拔也。不唯現會獲益，末指當來，佛法展轉流通，即在輪迴者，亦得均霑法利，以承佛密咒音聲，身意俱得解脫；以遠離魔難，身得解脫，破惑證真，意得解脫也。

於時會中，一切大眾，普皆作禮，佇聞如來秘密章句。

作是請已，於時會中，一切大眾，普皆頂禮於佛。佇者待也，佇聞如來秘密神咒，微妙章句。初會眾重請竟。

壬二 如來重說 分二 癸初 正說神咒 二 說咒利益 癸初分三 子初 光相表顯 二 大眾欽聽 三 五會神咒 今初

爾時世尊，從肉髻中，涌百寶光，光中涌出，千葉寶蓮，有化如來，坐寶華中。

此將說神咒，先現化佛。然此科乃顯中之密，以從如來自身所現也。爾時世尊，從肉髻中：準《無上依經》云：乃是頂骨涌起，自然成髻，其色紅赤，在青螺紺髮之中，即無見頂相；表如來藏，法身理體也。光從頂放，表般若妙智也；光涌百寶，表解脫大用也。光中涌出，千葉寶蓮者：表依妙智，而發勝因也。有化如來，坐寶華中：表因果一契也。

頂放十道，百寶光明，一一光明，皆遍示現，十恆河沙，金剛密跡，擎山持杵，遍虛空界。

此乃密中之密，以從佛頂之佛頂，放寶光之寶光，表斯咒，尊中之尊，妙中之妙也。由一頂髻放十道光，具百寶色者，表如來藏性，圓含萬法，其體清淨本然，周遍法界也。金剛密跡，擎山持杵，遍虛空界者：內秘菩薩之德，外現金剛之跡，擎山制外，持杵降魔，密行化導，故曰金剛密跡。遍滿空界，顯現威力。金剛遍界者，表循業發現，生善滅惡，隨緣妙用也。初光相表顯竟。

子二 大眾欽聽

大眾仰觀，畏愛兼抱，求佛哀祐，一心聽佛，無見頂相，放光如來，宣說神咒。

法會大眾，見佛從頂，放光之中化佛，化佛復從頂放光，光中示現，金剛密跡，事出希有，惟有景仰觀察。畏者畏其威，愛者愛其德；既折、攝並行，而畏愛兼抱；謂二者兼具，令人不能去諸懷抱也。求佛哀祐者：哀憐而攝授之，護祐而帡幪之。一心聽佛，無見頂相，放光如來，宣說神咒者：謂佛從無見頂相放光，光中化現如來，宣說神咒；正表無為心佛，無上心咒，以顯藏心微妙，不可思議也。咒者咒願，佛說此咒，正咒願眾生，令其斷惑證真，革凡成聖，具諸不測之威神，而有難思之妙用。二大眾欽聽竟。

子三 五會神咒

南無薩怛他蘇伽多耶阿囉訶帝三藐三菩陀寫一薩怛他佛陀俱知瑟尼釤二南無薩婆勃陀勃地薩跢鞞弊三南無薩多南三藐三菩陀俱知南四娑舍囉婆迦僧伽喃五南無盧雞阿羅漢跢喃六南無蘇盧多波那喃七南無娑羯唎陀伽彌喃八南無盧雞三藐伽跢喃九三藐伽波囉底波多那喃十南無提婆離瑟□十一南無悉陀耶毗地耶陀囉離瑟□十二舍波奴揭囉訶娑訶娑囉摩他喃十三南無跋囉訶摩泥十四南無因陀囉耶十五南無婆伽婆帝十六嚧陀囉耶十七烏摩般帝十八娑醯夜耶十九南無婆伽婆帝二十那囉野拏耶二十一槃遮摩訶三慕陀囉二十二南無悉羯唎多耶二十三南無婆伽婆帝二十四摩訶迦羅耶二十五地唎般剌那伽囉二十六毗陀囉波拏迦囉耶二十七阿地目帝二十八尸摩舍那泥婆悉泥二十九摩怛唎伽拏三十南無悉羯唎多耶三十一南無婆伽婆帝三十二多他伽跢俱囉耶三十三南無般頭摩俱囉耶三十四南無跋闍囉俱囉耶三十五南無摩尼俱囉耶三十六南無伽闍俱囉耶三十七南無婆伽婆帝三十八帝唎茶輸囉西那三十九波囉訶囉拏囉闍耶四十跢他伽多耶四十一南無婆伽婆帝四十二南無阿彌多婆耶四十三跢他伽多耶四十四阿囉訶帝四十五三藐三菩陀耶四十六南無婆伽婆帝四十七阿芻毗耶四十八跢他伽多耶四十九阿囉訶帝五十三藐三菩陀耶五十一南無婆伽婆帝五十二鞞沙闍耶俱嚧吠柱唎耶五十三般囉婆囉闍耶五十四跢他伽多耶五十五南無婆伽婆帝五十六三補師毖多五十七薩憐捺囉刺闍耶五十八跢他伽多耶五十九阿囉訶帝六十三藐三菩陀耶六十一南無婆伽婆帝六十二舍雞野母那曳六十三跢他伽多耶六十四阿囉訶帝六十五三藐三菩陀耶六十六南無婆伽婆帝六十七剌怛那雞都囉闍耶六十八跢他伽多耶六十九阿囉訶帝七十三藐三菩陀耶七十一帝瓢南無薩羯唎多七十二翳曇婆伽婆多七十三薩怛他伽都瑟尼釤七十四薩怛多般怛嚂七十五南無阿婆囉視耽七十六般囉帝揚岐囉七十七薩囉婆部多揭囉訶七十八尼羯囉訶揭迦囉訶尼七十九跋囉瑟地耶叱陀你八十阿迦囉蜜唎柱八十一般唎怛囉耶儜羯唎八十二薩囉婆槃陀那目義尼八十三薩囉婆突瑟吒八十四突悉乏般那你伐囉尼八十五赭都囉失帝南八十六羯囉訶裟訶薩囉若闍八十七毗多崩薩那羯唎八十八阿瑟吒冰舍帝南八十九那義剎怛囉若闍九十波囉薩陀那羯唎九十一阿瑟吒南九十二摩訶羯囉訶若闍九十三毗多崩薩那羯唎九十四薩婆舍都嚧你婆囉若闍九十五呼藍突悉乏難遮那舍尼九十六毖沙舍悉怛囉九十七阿吉尼鳥陀迦囉若闍九十八阿般囉視多具囉九十九摩訶般囉戰持一百摩訶疊多一百一摩訶帝闍二摩訶稅多闍婆囉三摩訶跋囉槃陀囉婆悉你四阿唎耶多囉五毗唎俱知六誓婆毗闍耶七跋闍囉摩禮底八毗舍嚧多九勃騰罔迦十跋闍囉制喝那阿遮十一摩囉制婆般囉質多十二跋闍囉擅持十三毗舍囉遮十四扇多舍鞞提婆補視多十五蘇摩嚧波十六摩訶稅多十七阿唎耶多囉十八摩訶婆囉阿般囉十九跋闍囉商羯囉制婆二十跋闍囉俱摩唎二十一俱藍陀唎二十二跋闍囉喝薩多遮二十三毗地耶乾遮那摩唎迦二十四啒蘇母婆羯囉跢那二十五鞞嚧遮那俱唎耶二十六夜囉菟瑟尼釤二十七毗折藍婆摩尼遮二十八跋闍囉迦那迦波囉波二十九嚧闍那跋闍囉頓稚遮三十稅多遮迦摩囉三十一剎奢尸波囉婆三十二翳帝夷帝三十三母陀囉羯拏三十四娑鞞囉懺三十五掘梵都三十六印菟那麼麼寫三十七

誦咒者至此句稱弟子某甲受持

烏□三十八唎瑟揭拏三十九般剌舍悉多四十薩怛他伽都瑟尼釤四十一虎□四十二都嚧雍四十三瞻婆那四十四虎□四十五都嚧雍四十六悉耽婆那四十七虎？四十八都嚧雍四十九波囉瑟地耶三般義拏羯囉五十虎五十一都嚧雍五十二薩婆藥叉喝囉剎娑五十三揭囉訶若闍五十四毗騰崩薩那羯囉五十五虎□五十六都嚧雍五十七者都囉尸底南五十八揭囉訶娑訶薩囉南五十九毗騰崩薩那囉六十虎□六十一都嚧雍六十二囉叉六十三婆伽梵六十四薩怛他伽都瑟尼釤六十五波囉點闍吉唎六十六摩訶娑訶薩囉六十七勃樹娑訶薩囉室唎沙六十八俱知娑訶薩泥帝□六十九阿弊提視婆唎多七十吒吒甖迦七十一摩訶跋闍嚧陀囉七十二帝唎菩婆那七十三曼茶囉七十四烏□七十五莎悉帝薄婆都七十六麼麼七十七印菟那麼麼寫七十八至此句準前稱名若俗人稱弟子某甲囉闍婆夜七十九主囉婆夜八十阿祗尼婆夜八十一烏陀迦婆夜八十二毗沙婆夜八十三舍薩多囉婆夜八十四婆囉斫羯囉婆夜八十五突瑟叉婆夜八十六阿舍你婆夜八十七阿迦囉蜜唎柱婆夜八十八陀囉尼部彌劍波伽波陀婆夜八十九烏囉迦婆多婆夜九十剌闍壇茶婆夜九十一那伽婆夜九十二毗條怛婆夜九十三蘇波囉拏婆夜九十四藥叉揭囉訶九十五囉叉私揭囉訶九十六畢唎多揭囉訶九十七毗舍遮揭囉訶九十八部多揭囉訶九十九鳩槃茶揭囉訶二百補丹那揭囉訶二百一迦吒補丹那揭囉訶二悉乾度揭囉訶三阿播悉摩囉揭囉訶四烏檀摩陀揭囉訶五車夜揭囉訶六醯唎婆帝揭囉訶七社多訶唎喃八揭婆訶唎喃九嚧地囉訶唎喃十忙娑訶唎喃十一謎陀訶唎喃十二摩闍訶唎喃十三闍多訶唎女十四視比多訶唎喃十五毗多訶唎喃十六婆多訶唎喃十七阿輸遮訶唎女十八質多訶唎女十九帝釤薩鞞釤二十薩婆揭囉訶南二十一毗陀那闍輸陀夜彌二十二雞囉夜彌二十三波唎跋囉者迦訖唎擔二十四毗陀夜闍瞋陀夜彌二十五雞囉夜彌二十六茶演尼訖唎擔二十七毗陀夜闍瞋陀夜彌二十八雞囉夜彌二十九摩訶般輸般怛夜三十嚧陀囉訖唎擔三十一毗陀夜闍瞋陀夜彌三十二雞囉夜彌三十三那囉夜拏訖唎擔三十四毗陀夜闍瞋陀夜彌三十五雞囉夜彌三十六怛埵伽嚧茶西訖唎擔三十七毗陀耶闍瞋陀夜彌三十八雞囉夜彌三十九摩訶迦囉摩怛唎伽拏訖唎擔四十毗陀夜闍瞋陀夜彌四十一雞囉夜彌四十二迦婆唎迦訖唎擔四十三毗陀夜闍瞋陀夜彌四十四雞囉夜彌四十五闍耶羯囉摩度羯囉四十六薩婆囉他娑達那訖利擔四十七毗陀夜闍瞋陀夜彌四十八雞囉夜彌四十九赭咄囉婆耆你訖唎擔五十毗陀夜闍瞋陀夜彌五十一雞囉夜彌五十二毗唎羊訖唎知五十三難陀雞沙囉伽拏般帝五十四索醯夜訖唎擔五十五毗陀夜闍瞋陀夜彌五十六雞囉夜彌五十七那揭那舍囉婆拏訖唎擔五十八毗陀夜闍瞋陀夜彌五十九雞囉夜彌六十阿羅漢訖唎擔毗陀夜闍瞋陀夜彌六十一雞囉夜彌六十二毗多囉伽訖唎擔六十三毗陀夜闍瞋陀夜彌六十四雞囉夜彌跋闍囉波你六十五具醯夜具醯夜六十六迦地般帝訖唎擔六十七毗陀夜闇瞋陀夜彌六十八雞囉夜彌六十九囉叉罔七十婆伽梵七十一印兔那麼麼寫七十二

至此依前稱弟子某甲

婆伽梵七十三薩怛多般怛囉七十四南無粹都帝七十五阿悉多那囉剌迦七十六婆囉婆悉普吒七十七毗迦薩怛多缽帝唎七十八什佛囉什佛囉七十九陀囉陀囉八十頻陀囉頻陀囉瞋陀瞋陀八十一虎□八十二虎□八十三泮吒八十四泮吒泮吒泮吒泮吒八十五娑訶八十六醯醯泮八十七阿牟迦耶泮八十八阿波囉提訶多泮八十九婆囉波囉陀泮九十阿素囉毗陀囉波迦泮九十一薩婆提鞞弊泮九十二薩婆那伽弊泮九十三薩婆藥叉弊泮九十四薩婆乾闥婆弊泮九十五薩婆補丹那弊泮九十六迦吒補丹那弊泮九十七薩婆突狼枳帝弊泮九十八薩婆突澀比犁訖瑟帝弊泮九十九薩婆什婆犁弊泮三百薩婆阿播悉摩犁弊泮三百一薩婆舍囉婆拏弊泮二薩婆地帝雞弊泮三薩婆怛摩陀繼弊泮四薩婆毗陀耶囉誓遮唎弊泮五闍夜羯囉摩度羯囉六薩婆囉他娑陀雞弊泮七毗地夜遮犁弊泮八者都囉縛耆你弊泮九跋闍囉俱摩唎十毗陀夜囉誓弊泮十一摩訶波囉丁羊叉耆唎弊泮十二跋闍囉商羯囉夜十三波囉丈耆囉闍耶泮十四摩訶迦囉夜十五摩訶末怛唎迦拏十六南無娑羯唎多夜泮十七毖瑟拏婢曳泮十八勃囉訶牟尼曳泮十九阿耆尼曳泮二十摩訶羯唎曳泮二十一羯囉檀遲曳泮二十二篾怛唎曳泮二十三嘮怛唎曳泮二十四遮文茶曳泮二十五羯邏囉怛唎曳泮二十六迦般唎曳泮二十七阿地目質多迦尸摩舍那二十八婆私你曳泮二十九演吉質三十薩埵婆寫三十一麼麼印兔那麼麼寫三十二

至此句依前稱弟子某甲

突瑟吒質多三十三阿末怛唎質多三十四烏闍訶囉三十五伽婆訶囉三十六嚧地囉訶囉三十七婆娑訶囉三十八摩闍訶囉三十九闍多訶囉四十視毖多訶囉四十一跋略夜訶囉四十二乾陀訶囉四十三布史波訶囉四十四頗囉訶囉四十五婆寫訶囉四十六般波質多四十七突瑟吒質多四十八嘮陀囉質多四十九藥叉揭囉訶五十囉剎娑揭囉訶五十一閉隸多揭囉訶五十二毗舍遮揭囉訶五十三部多揭囉訶五十四鳩槃茶揭囉訶五十五悉乾陀揭囉訶五十六烏怛摩陀揭囉訶五十七車夜揭囉訶五十八阿播薩摩囉揭囉訶五十九宅袪革茶耆尼揭囉訶六十唎佛帝揭囉訶六十一闍彌迦揭囉訶六十二舍俱尼揭囉訶六十三姥陀囉難地迦揭囉訶六十四阿藍婆揭囉訶六十五乾度波尼揭囉訶六十六什伐囉堙迦醯迦六十七墜帝藥迦六十八怛隸帝藥迦六十九者突託迦七十昵提什伐囉毖釤摩什伐囉七十一薄底迦七十二鼻底迦七十三室隸瑟蜜迦七十四娑你般帝迦七十五薩婆什伐囉七十六室嚧吉帝七十七末陀鞞達嚧制鉗七十八阿綺嚧鉗七十九目佉嚧鉗八十羯唎突嚧鉗八十一揭囉訶揭藍八十二羯拏輸藍八十三憚多輸藍八十四迄唎夜輸藍八十五末麼輸藍八十六跋唎室婆輸藍八十七毖栗瑟吒輸藍八十八烏陀囉輸藍八十九羯知輸藍九十跋悉帝輸藍九十一鄔嚧輸藍九十二常伽輸藍九十三喝悉多輸藍九十四跋陀輸藍九十五娑房盎伽般囉丈伽輸藍九十六部多毖跢茶九十七茶耆尼什婆囉九十八陀突嚧迦建咄嚧吉知婆路多毗九十九薩般嚧訶凌伽四百輸沙怛囉娑那羯囉四百一毗沙喻迦二阿耆尼烏陀迦三末囉鞞囉建跢囉四阿迦囉蜜唎咄怛歛部迦五地栗剌吒六毖唎瑟質迦七薩婆那俱囉八肆引伽弊揭囉唎藥叉怛囉芻九末囉視吠帝釤娑鞞釤十悉怛多缽怛囉十一摩訶跋闍嚧瑟尼釤十二摩訶般賴丈耆藍十三夜波突陀舍喻闍那十四辮怛隸拏十五毗陀耶槃曇迦嚧彌十六帝殊槃曇迦嚧彌十七般囉毗陀槃曇迦嚧彌十八跢姪他十九唵二十阿那隸二十一毗舍提二十二鞞囉跋闍囉陀唎二十三槃陀槃陀你二十四跋闍囉謗尼泮二十五烏吽都嚧甕泮二十六莎婆訶四百二十七句

上來神咒今依紹興海眼諸古本勘對考正

以上神咒，凡有五會，至一百三十七句止，是毘盧真法會；至一百七十八句止，是釋尊應化會；至二百七十二句止，是觀音合同會；至三百三十二句止，是剛藏折攝會；至四百十八句止，是文殊弘傳會；哆侄他起至咒終，共四百二十七句。長水云：哆姪他前，但是歸命諸佛、菩薩聖賢等，及敘咒願，加被、滅惡離難。至唵字下，方說咒心，即是秘密首楞嚴也。

此咒是如來藏心所成，故曰心咒；而全咒是如來藏心，又曰咒心。今五會併此，共計二千六百二十字。末三字娑婆訶，或云薩婆訶，唐翻速成，令我所作速成就也。然此段既稱心咒，則是五會中，精要之義。如有力者，通前俱持，固為盡善；設或無力，則但持此段，確信功極，自收成效。然眾生之機，顯密不定，以有眾生，應從顯說，而獲益者；亦有眾生，應從密說，而獲益者。雖顯密互陳，然皆發明，大佛頂如來藏心，不思議體用也。諸經神咒，例皆不翻，即五種不翻中，秘密不翻。而於四例中，即翻字不翻音之例；字是華文，音是梵語，此方人不曉，而天竺之人，日用所共曉解者也。至於秘咒，非但常人不知，理應下位聖賢，不達上位之咒，故於顯部之外，另曰密部也。然在西域秘密部，類分東、西、南、北、中，凡有五部，此咒正當中央，遮那灌頂部也。

天如曰：孤山所引天台四悉檀，悉遍也，檀施也。諸聖以四法，遍施眾生也。初世界悉檀者：隨方異說，令生歡喜益也。二、為人悉檀者：生善益也。三、對治悉檀者：破惡益也。四、第一義悉檀者：入理益也。 此四悉普益也。如上根之人，誦之可得入理益；其次以誦咒除惡習，得破惡益；其次以誦咒，遠離雜念，得生善益；其次以誦咒，而能摧邪輔正，令生歡喜益也。《正脈》云：大端聖賢宏化，例有顯密二教，如醫療病，率有二途：一者授方，則顯說病源、藥性，及炮治之法，如佛顯教。二者授藥，則都不顯說，但惟與藥，令服愈病而已，不必求知何藥何治，如佛密教。故今授藥，不必求解，若解生則咒喪矣。持咒之法，但當深信不疑，一味持之，身、口、意三密相應，不要起心求解，如參話頭相似，只許參，不許解，一念不生，自能得益。 如昔日有一浪人，遠奔他國，詐稱王子。彼國因以公主妻之，食時多瞋難事，其公主欲探其意，願善順之，一日往詢彼國商人，能通語言者。彼商人多智，知彼詐稱王子，未便與言，有關國恥。遂用本國語，作一偈曰：若當瞋時，則含笑念偈云：無親往他國，欺誑一切人，麤食是常食，何勞復作瞋？囑云：須學言音，不必求解。說是偈時，彼知事露，從此不敢生瞋。神咒之功，亦復如是。《正脈》云：秘咒少分應知，三義略盡：一、理法力：謂以一字含無邊妙理，而稱陀羅尼，謂總一切法，持無量義，斯之威力，全具所詮之理；如此方元、亨、利、貞，亦可避凶致祥矣。二者、威德力：謂諸佛菩薩，一切權實聖賢，威德深重，具大勢力，稱其名號，隨願如意；如今世間，有勢力人，亦可假其名聲，伏惡脫難也。三者、實語力：佛菩薩，一切聖賢，起大悲心，愍眾生故，出誠實語，咒願眾生，離苦得樂，革凡成聖，故誦之可以隨言成益；如世之實修行人，尚可咒願吉凶，隨言成就，何況證理，入位聖賢，真慈誓願，安可測度？略述由此三義，故持之得不測之神功。然須確信，專持功滿，方收成效，若猶豫間斷中輟，或壇戒不能如法，而謗斯咒無功者，招大罪苦也。 須知放光如來，說此神咒，正為近下根機，最初方便，持之自可遠魔脫難，斷惑證真，轉煩惱以得菩提，出生死而入涅槃也。初正說神咒竟。

癸二 說咒利益 分二 子初 諸佛要用 二 眾生利賴 子初分三 丑初 指示全名 二 備彰諸用 三 更名無盡 今初

阿難！是佛頂光聚，悉怛多般怛囉，秘密伽陀，微妙章句。

此示咒之全名。佛頂光聚者：以咒原從佛頂光中，化佛說故。光而言聚者，謂燄網交羅，如大火聚。頂表尊勝，光表威靈，聚即神用。悉怛多般怛囉，前有摩訶二字，此云大；悉怛多，此云白；般怛囉，此云傘蓋，以是咒之名目耳。有謂哆姪他唵，下七句為咒心非也；以彼是五會神咒，都聚之處，結晶之義也。究之此咒，全如來藏心成咒，故曰心咒；全咒即是如來藏心，是名咒心。但此心不出體、相、用三義：體無對待曰大，即如來藏本妙圓心，如實空義；相離染垢曰白，即如來藏元明心妙，如實不空義；用覆一切曰傘蓋，即如來藏妙明心元，如實空不空義。秘密伽陀，微妙章句者；隱秘深密，謂咒中亦有伽陀頌也；精微奧妙。章謂大段，如分五會是也；細分曰句。一一皆不可思議也。

丑二 備彰諸用

出生十方，一切諸佛，十方如來，因此咒心，得成無上正遍知覺。

此明十方如來，自利利他，皆此秘密咒心之功用也。十方一切諸佛，所以出現於世，示生成佛者何也？皆由十方如來因此咒心，以為密因，修證了義，諸菩薩萬行，然後圓成果地修證，所以得成無上菩提。正遍知覺：即是菩提智果。了知心生萬法，為正知；萬法唯心，為遍知。則諸佛因心果覺，始終無二也。

十方如來，執此咒心，降伏諸魔，制諸外道。

此明降魔制外用。十方如來，將欲證真，多為魔外所擾，不能速成，遂執此秘密咒心，以為金剛王寶劍，降伏一切五陰諸魔，制伏斷常諸見外道。

十方如來，乘此咒心，坐寶蓮華，應微塵國。

此明普現身雲用。十方如來，既證真已，現盧舍那身遍遊華藏世界，遂乘此秘密咒心，以此咒心，即是諸佛真法身，故坐寶蓮華，遍遊微塵國土，隨類現身。

十方如來，含此咒心，於微塵國，轉大法輪。

此明應機說法用。十方如來，欲轉法輪，必於無礙智中，含此秘密咒心，以此咒心，即是正法眼藏，以為德本，故能於微塵國土，以八音四辯，轉無上根本大法輪。

十方如來，持此咒心，能於十方，摩頂授記。自果未成，亦於十方，蒙佛授記。

此明授自他記用。十方如來，約由本垂跡，現應化身言之。持此秘密咒心，以此咒心，能為成佛之本，自成道後，能於十方，慈悲攝受，摩諸菩薩頂，授其當來成佛之記。設或自果未得圓成，亦能於彼十方，蒙佛親授菩提之記。

十方如來，依此咒心，能於十方，拔濟群苦。所謂地獄、餓鬼、畜生、盲、聾、瘖、啞、冤憎會苦、愛別離苦、求不得苦、五陰熾盛、大小諸橫，同時解脫。賊難、兵難、王難、獄難、風、火、水難，飢渴、貧窮，應念銷散。

此明拔苦濟難用。十方如來，依此秘密咒心，能於十方，拔濟群苦。或教自持，或代咒願。仗神咒威力，得離苦難。所謂，指釋之辭，謂一地獄、二餓鬼、三畜生、四北洲、五盲聾瘖啞、六佛前佛後、七世智辯聰、八長壽天。以此八種，不堪受教，難入佛法，故名為難。冤憎會苦，愛別離苦，求不得苦，五陰熾盛苦，併生、老、病、死四苦，合八苦。此中以難言之，則舉前以攝後；以苦言之，則舉後以該前；此苦難之所從分也。大小諸橫者：據《藥師經》言，大有九種，小無數量，難可具說。且九橫者，一病不服藥，橫殺眾生，信邪祀鬼，本不當死，由不服藥，傷生致死名為橫；二橫被王法之所誅戮；三非人奪其精氣；四橫為火焚；五橫為水溺；六橫為惡獸所噉；七橫墮山崖；八橫為毒藥，與夫厭禱咒詛，鬼害所中；九橫被飢渴所困，不得飲食。同時而得解脫。賊難，有劫財奪命等事；兵難，有衝鋒冒刃等事；王難，有委身致命等事；獄難，有枷鎖禁繫等事；風難，有凜寒飛沙等事；火難有焚燒炙熱等事；水難，有衝陷漂沉等事；飢難，有絕糧枵腹等事；渴難，有喉乾口燥等事；貧窮難，有困苦逼迫等事。如上諸難，應其所念，秘密咒心，而得銷散也。

十方如來，隨此咒心，能於十方，事善知識。四威儀中，供養如意。恆沙如來，會中推為，大法王子。

此明事師紹法用。十方如來，隨此秘密咒心威力，能於十方世界，事善知識。以彼具正知正見，能為學者，抽釘拔楔故。若非咒力，豈能十方遠到耶？四威儀中，供養如意者：行、住、坐、臥，一切時中，各有應供之物，各令隨心，故曰供養如意。若非咒力，豈能如意出生耶？恆沙如來，法會之中，助佛轉輪，弘揚法化，推為大法王子，承紹法王家業，若非咒力，豈能遍事諸佛耶？

十方如來，行此咒心，能於十方，攝授親因，令諸小乘，聞秘密藏，不生驚怖。

此明攝授親因用。十方如來，與歷劫親緣，互相因依。自雖成佛，念彼散在十方，亦常行此秘密咒心。行即持也，攝授護念，縱使墮在小乘，亦乘咒力加被，成就大志，堪受大法，如聞說秘密如來藏心，不生驚疑與怖畏也。

十方如來，誦此咒心，成無上覺；坐菩提樹，入大涅槃。

此明智斷二果用。十方如來，誦此秘密咒心，以為成佛之本，轉煩惱而成智果，故曰成無上覺。坐菩提樹，一期弘化，轉生死而成斷果，故曰入大涅槃。足知此咒，為成始成終之大用也。

十方如來，傳此咒心，於滅度後，付佛法事，究竟住持。嚴淨戒律，悉得清淨。

此明付法護戒用。十方如來，傳此秘密咒心，化緣既畢，將欲歸真，於滅度時，最後遺言，付囑佛法，紹繼之事，令得究竟住持。至於護戒一事，佛雖臨涅槃，猶復叮嚀告誡，以戒為師，故曰嚴淨戒律，悉得清淨。嚴以治身，淨以治心，身心皎潔，有若冰霜，如是能正法長存，毘尼久住也。二備彰諸用竟。

丑三 更明無盡

若我說是佛頂光聚，般怛囉咒，從旦至暮，音聲相聯，字句中間，亦不重疊，經恆沙劫，終不能盡。

此更明無盡。若我說是佛頂光聚，般怛囉咒者，此略牒全名。雖從清旦，以至薄暮，音聲相聯，熾然說，無間歇，於其中間，字句亦不重疊。如是縱經恆河沙劫，極顯其字句之廣，說日之長，終不能演說得盡，此咒之功用也。如《華嚴》所謂，一字法門，海墨書而不盡者也。《正脈》云：此無盡乃約諸佛要用，並非眾生用也。初諸佛要用竟。

子二 眾生利賴 分二 丑初 別指勝名 二 備彰威力 今初

亦說此咒，名如來頂。

不唯此咒，但名如來藏心，亦說此咒，名如來頂。表其至尊至妙，故能為眾生利賴也。

丑二 備彰威力 分三 寅初 首示行人必賴以勸持 二 詳伸護生助道以出由 三 承明行人必證以結勸 寅初分二 卯初 正示誦方遠魔 二 開許書帶獲益 今初

汝等有學，未盡輪迴，發心至誠，取阿羅漢，不持此咒，而坐道場，令其身心，遠諸魔事，無有是處。

汝等有學，未盡輪迴者：三果以前，皆名有學。以未能盡分段生死，所以猶屬輪迴。若發至誠心，至極誠懇，取阿羅漢者，設若不持此佛頂神咒，而坐脩道之場，欲令身心清淨，遠離諸魔事業者，斷然無有此理也。不持下乃反顯，然持方遠魔耳。

卯二 開許書帶獲益

阿難！若諸世界，隨所國土，所有眾生，隨國所生，樺皮貝葉，紙素白毯，書寫此咒。貯於香囊，是人心昏，未能誦憶，或帶身上，或書宅中，當知是人。盡其生年，一切諸毒所不能害。

阿難！若諸世界，隨所有國土，所有眾生，隨屬何國，所生樺皮：樺樹皮，治令薄軟，可以作書﹒貝葉，貝多羅樹葉，廣長可書；紙素，紙之素者，如此方抹竹為漿，而製成之；白毯，白毯華所織成，可作書寫之用。《正脈》云：白毯天竺物，紙類也，有價值無量者，此土無之。

即用上樺皮等，書寫此咒，貯於香囊，以便帶持。是人心中昏昧，秉性暗鈍，無聞持力，未能誦憶，或帶身上，或書宅中，粉壁俱可。當知是人：即是身帶宅書之人。盡其生年者：謂從生至死。一切諸毒，所不能害者：一切諸毒，當分內外，內則貪、瞋、癡，稱為三毒，由持咒治習，漸以熏化；外則蚖、蛇、蝮、蠍，所有毒類，由神咒威靈，悉以遠遁，故所不能害。初首示行人必賴以勸持竟。

寅二 詳伸護生助道以出由 分二 卯初 總標二意 二 別列多功 今初

阿難！我今為汝，更說此咒，救護世間，得大無畏，成就眾生，出世間智。

此詳伸此咒，有護生助道之功勳。阿難！我前說此咒，為諸佛要用，今則為汝更說此咒，為眾生利賴。一、救拔護念，世間眾生，於一切怖畏之中，能誦此咒，令魔鬼不擾，得大無畏。二、或遇有志修學圓通定慧者，令煩惱不侵，斷惑修證，成就出世間智，如觀世音，救世悉安寧，出世獲常住。初總標二意竟。

卯二 別列多功 分二 辰初 約眾生以顯各益 二 約國土以顯普益 辰初分三 巳初 救護災難 二 助成道業 三 稱遂願求 巳初分二 午初 惡緣不能成害 二 惡生不害加護 今初

若我滅後，末世眾生，有能自誦，若教他誦，當知如是誦持眾生，火不能燒，水不能溺，大毒小毒，所不能害。

若我滅後，末法之世，魔強法弱，眾生修行，未免多障，欲免自障，誦此秘密神咒；欲免他障，教他誦此秘密神咒。當知如是持誦眾生，自行化他，均得其益。火不能燒，水不能溺者：火有內火、外火，水亦有內水、外水，內火如慾火等，外火則從緣而起，如天火等。內水如愛水等，外水如劫水等。仗此咒力，自然不致燒溺。大毒如瘟疫流行，小毒如蛇蚖等觸。如此諸毒，皆以神咒之力能回，故曰所不能害。初惡緣不能成害竟。

午二 惡生不害加護

如是乃至天龍鬼神，精祇魔魅，所有惡咒，皆不能著，心得正受。一切咒咀，厭蠱毒藥，金毒銀毒，草木蟲蛇，萬物毒氣，入此人口，成甘露味。

如是乃至下，惡咒不著。天龍舉八部之二。無福德曰鬼，有福德曰神，得天之靈曰精，得地之靈曰祇，專於障道曰魔，一於惑人曰魅；此等皆能用咒以害人，故云惡咒。如遇秘密神咒，則如以塵揚於順風，皆不能著。心得正受者：持咒持成三昧也。持至能所雙亡，不受諸受，名得正受。咒詛厭蠱毒藥：厭蠱者，屍毒也，又西南夷所畜，有紮鼠蝦蟆等類；毒藥者，物毒也，鴆毛瀝酒，沾脣即死。如上厭蠱毒藥，皆能毒害於人，加以咒詛之力，則百發百中矣！此以邪受不能動，惡咒不能著，即究竟堅固之三昧也。金毒銀毒者：溫陵曰：金銀入藥，便能發毒。草木蟲紮，舉此四類，餘以萬物毒氣該之。入此人口，成甘露味者：甘露為不死之神藥，飲之者，得益良多。《寶鏡疏》云：此如鼎有靈丹，而頑銅鈍鐵，入者成金也。

一切惡星，並諸鬼神，磣心毒人，於如是人，不能起惡，頻那夜迦諸惡鬼王，並其眷屬，皆領深恩，常加守護。

一切災變惡星，並諸惡鬼惡神，磣心毒人，包藏禍心，常以暗箭傷人之輩，莫不睹德容而意銷，被慈風而心化，不但不能起惡，而且轉暴為良也。頻那、夜迦，諸惡鬼王，以誦咒饒益彼類；並其眷屬，皆領深恩者：謂素蒙佛化領佛深恩，為報佛恩，故於是咒，常加守護，為護咒故，並護持咒之人也。初救護災難竟。

巳二 助成道業 分六 午初 資發通明 二 遠離雜趣 三 常生佛前 四 眾行成就 五 諸罪消滅 六 速證無生 今初

阿難當知：是咒常有八萬四千那由他，恆河沙俱胝，金剛藏王菩薩種族，一一皆有諸金剛眾，而為眷屬，晝夜隨侍。

此下至無生忍，皆明助道成智。前說離難遠魔，固是神王之力所及，此明助道須假菩薩。咒是諸佛心印，咒在之處，即為佛在，故常有聖眷隨侍；故囑當知：是佛頂神咒，常有八萬四千那由他，恆河沙俱胝，金剛藏王菩薩：那由他，此云萬億，俱胝，此云百億。言菩薩之數，百億不足以盡之，復以恆河沙計之；恆河沙百億不足以盡之，復以萬億計之。萬億恆河沙百億，不足以盡之，復以八萬四千計之；極言數目有如許之多。現威勇之形，具降魔之力，故名金剛。蘊秘密之德，攝金剛之眾，故稱藏王。種族者：謂此唯一類相聚，故曰種族。一一皆有諸金剛眾，而為眷屬，聽其驅策，如火頭金剛，青面金剛等。此諸聖眾，為護持咒故，併護衛持咒之人，晝夜恭隨侍衛，如慈母之護嬰兒，時刻不離也。

設有眾生，於散亂心，非三摩地，心憶口持，是金剛王，常隨從彼諸善男子，何況決定菩提心者，此諸金剛菩薩藏王，精心陰速，發彼神識。

設若有眾生，於散心亂心之時，非有正定，常住三摩地，但能散心思憶神咒，亂心口持神咒。雖非定心憶持，而金剛王亦常隨從於彼，為報佛恩，格外施護也。通稱男子者，以能憶神咒，即具善根故也。 何況反顯辭，彼邪定聚，及不定聚眾生，尚蒙金剛隨護，何況此等決定發菩提心者，是回小向大，修習耳根圓通，志在無上菩提也。此諸金剛菩薩藏王，執金剛杵，持秘密藏，或稱金剛菩薩，或稱菩薩藏王，或稱金剛藏王菩薩，或稱金剛菩薩藏王，或稱金剛王，或稱金剛藏，隨稱皆可。以此菩薩，既得如來藏心，去惑純精，而與行人，現具藏心，本來無二。聖凡雖異，心精通吻，故能以同體心精。陰者冥也，速者疾也，冥冥之中，如兩鏡相對，以心印心，速疾啟發彼持者之神識，應時得大開悟也。

是人應時，心能記憶，八萬四千恆河沙劫。周遍了知，得無疑惑。

此神識通明。是人，即指精心陰速之人，應時心能記憶八萬四千恆河沙劫前事。一切妙理，周遍了知，得無疑惑，似涉三明。況河沙紀劫，迥超小乘八萬故能獲宿命，而得天眼也。溫陵曰：即所謂成就眾生出世間智也。初資發通明竟。

午二 遠離雜趣

從第一劫，乃至後身，生生不生，藥叉羅剎，及富單那，迦吒富單那，鳩槃茶，毗舍遮等，並諸餓鬼，有形無形，有想無想，如是惡處。

此永離惡處。從第一劫：謂從初發心持咒時起，乃至超略中間，直至最後身。生生謂捨生趣生；不生下之諸趣，因得通明，有助道故。藥叉或云夜叉，捷疾鬼也。羅剎此云可畏，食人鬼也。富單那此云臭惡鬼，主熱病鬼也。迦吒富單那。此云奇臭惡鬼，主熱病之甚者。鳩槃茶此云甕形，魘魅鬼也。毘舍遮或云毗舍闍，此云噉精氣，以能噉人精氣，及噉五穀精氣。並諸餓鬼：如大腹、臭毛、針咽、炬口等。有形：即是有色，如休咎精明。無形：即是無色，如空散銷沉。有想：即靈通怪變，如鬼神精靈。無想：即凝滯堅頑，如精神化為土木金石等。如上諸處，各有自苦，遮障聖道，故曰惡處。然既生生不生，則聖道可修，宜乎因圓果滿，而至最後身矣！

午三 常生佛前

是善男子若讀若誦，若書若寫，若帶若藏，諸色供養。劫劫不生，貧窮下賤，不可樂處。

是善男子：指決定發菩提心人。不唯不生雜趣，即於人中，不可樂處，亦復不生。若果將此神咒：對本曰讀；背本曰誦；敬寫為書；便書為寫；身佩名帶；器貯名藏。諸色供養：如香、花、燈、塗、果之類。劫劫不生，貧窮下賤：貧賤皆妨道業，為不可樂處。既不生此，則定生可樂處。以持尊勝頂法，故感尊勝果報也。

此諸眾生，縱其自身，不作福業，十方如來，所有功德，悉與此人。

此為生佛界之由。若果欲生佛界者，定必多修福德因緣方可。今此人自身不作福業，但能持咒，而十方如來，所有功德，悉與此人者，咒力使然也。

由是得於恆河沙阿僧祇，不可說不可說劫，常與諸佛同生一處。無量功德，如惡叉聚，同處熏修，永無分散。

由是下，得生佛前。且得於恆河沙阿僧祇，不可說不可說劫，與佛同生一處，所謂常在佛前是也。無量功德下，方是生後功德，既常在佛前，必常隨佛學，了知諸佛為眾生心內諸佛，眾生乃諸佛心內眾生，心佛及眾生，是三無差別。如惡叉聚之果，三果一蒂，不相捨離，同處熏煉修習，永無分別離散矣！

午四 眾行成就

是故能令破戒之人，戒根清淨；未得戒者，令其得戒；未精進者，令其精進；無智慧者，令得智慧；不清淨者，速得清淨；不持齋戒，自成齋戒。

《指掌疏》云：承上神咒，以有如是利益，是故能令眾行成就。破戒之人：如阿難八萬行中，祗毀一戒。戒根清淨者：如阿難心清淨故，尚未淪溺。未得戒者：如登伽宿為淫女；令其得戒者：如登伽今為性尼。未精進者：如阿難專好多聞，登伽偏於淫愛。令得精進者：如阿難慇懃請定，登伽成精進林。無智慧者：如登伽纏眠貪愛，不知為苦。令得智慧者：如登伽與羅侯母，同悟宿因。不清淨者：如登伽未蒙咒前，欲燄飛揚；速得清淨者：如登伽蒙咒後，淫心頓歇。 設或此人，縱有宿愆，不能持齋與持戒者，但能持此咒，日久月深，消除業障，自然成就，能令齋戒圓成。如上破戒之人，能令戒根清淨等，總指未持咒前，有種種諸事，自持咒之後，仗神咒功勳，自能成就。但舉阿難登伽二人，為證甚善。末後不持齋戒，自成齋戒者：並非謂不要持齋戒，自然能成齋戒，此種惡習，自當誡之。須知戒為無上菩提本，斯言信不誣也。四眾行成就竟。

午五 諸罪消滅

阿難！是善男子，持此咒時，設犯禁戒，於未受時，持咒之後，眾破戒罪，無問輕重，一時銷滅。

此明持咒能滅現在諸罪也。阿難！是善男子，持此咒時，自應嚴持禁戒，以佛有明誨，故設有犯一切禁戒，於未受持此咒時，乃屬往□。今既持咒自新，誓不更犯，則從前所有眾破戒罪，無問所犯輕重，一時消滅。重謂小乘初篇，大乘十重；輕謂小乘餘篇，大乘四十八輕。《指掌》云：羯磨云「前心作惡，如雲覆日，後心起善，似炬銷暗」。今既似炬銷暗，乃何罪不滅？故無問輕重也。

縱經飲酒，食噉五辛，種種不淨，一切諸佛，菩薩金剛，天仙鬼神，不將為過。

縱使往日，曾經飲酒，酒雖非葷物，而無性命，然酒為起罪因緣，故宜禁戒。食噉五辛，如蔥、蒜、韭、薤、興渠，此五辛，熟食發淫，生噉增恚，以至種種葷腥，不淨之物。今既持咒之後，則諸佛菩薩，金剛天仙鬼神，不將為過，以既往不咎也。

設著不淨，破弊衣服，一行一住，悉同清淨。縱不作壇，不入道場，亦不行道，誦持此咒，還同入壇，行道功德，無有異也。

準前文，佛教著新淨衣，然香誦咒，又教六時行道，三七不寐。今云設著不淨者，則不局於淨衣；又云破弊者，則不局於新衣；又云凡一行動者，則不局於六時行道也；凡一住此者，則不局於三七不寐也。此為行頭陀行，清貧不備者，恐失誦咒利益，故特開許，悉同清淨也。 準前文，如法建壇，依教行道，方合如來清淨軌則。今者此人既乏資財，縱不作壇，又不能入楞嚴道場，亦不能隨眾行道，所有功德，等無有異。

若造五逆，無間重罪，及諸比丘、比丘尼，四棄八棄，誦此咒已，如是重業，猶如猛風，吹散沙聚，悉皆滅除，更無毫髮。

此極重罪滅。設若未誦咒前，造此五逆：殺父、殺母、殺阿羅漢、破和合僧、出佛身血，當墮五無間地獄，故云無間重罪。及諸比丘四棄：即殺、盜、淫、妄，四波羅夷罪。梵語波羅夷，此云棄，謂犯此罪者，永棄佛法海外，猶如大海，不納死屍也。比丘尼八棄者，前四根本戒，與比丘同，再加觸、八、覆、隨；第五觸，謂與染心男子，身相觸，第六八，謂與染心男子，捉手捉衣，屏處共坐，共語、共行、相倚、相期等八事；第七覆，謂覆他重罪；第八隨，謂隨大僧供給衣食，即為僧所舉，未作共住法者，不得隨彼也。如是等罪，皆極重而不可懺者。若是知慚悔過，誦咒求懺，仗咒力故，應念消滅。如是重業，猶如沙聚，言沙已成聚，非猛風不能吹散。而密咒具不測之威神，故如猛風，一吹便散，悉皆消滅，更無毫髮之少留也。

阿難！若有眾生，從無量無數劫來，所有一切輕重罪障，從前世來，未及懺悔，若能讀誦，書寫此咒，身上帶持，若安住處，莊宅園館，如是積業，猶湯消雪。

此極遠罪滅。阿難！若有眾生，從於無量無數劫來，無量無數，乃西域十大數之一二。百洛叉百洛叉，為一無數；無數無數，為一無量。所有一切輕重罪障：罪之所以稱障者，有礙正修故。從前世來，未及懺悔：懺具云懺摩，此翻悔過，懺是梵音，悔是華言，故稱華梵兼舉。懺者懺其前愆，悔者悔其後過，既未及懺悔，必障正修，欲修三摩，須假咒力，若能讀誦，書寫此咒，身上帶持：讀誦者，起坐不忘；書寫者，觸目驚心。若安住處，莊宅園館：莊宅，常時安住處也；園館，暫時遊憩處也。如是積業，猶湯銷雪：如是無量無數劫來，所有積聚罪業，仗神咒之功力，速能除滅，猶如沸湯銷雪相似。五諸罪消滅竟。

午六 連證無生

不久皆得，悟無生忍。

《正脈》云：圓實初住，便證此忍，別教當在地上，詳前發通，乃是定心成就所發。今悟無生，乃是慧心成就所發。前但了知不昧，未必實證，萬法無生，應知後位，深於前位，況得此忍之後，罪福皆空，聖凡情盡，可以魔佛一如，方能遍涉惡苦諸趣，而無礙無擇。故知此科，超前諸科，而為助道之成功矣！又所謂出世間智者，發通成始，而無生成終也。按六科，前四即為人生善悉檀，第五對治破惡，第六第一義入理也。而前之救難，後之應求，乃世界歡喜悉檀也，餘可類知。《指掌疏》云：宿障既銷，三摩得成，故云不久得忍。準前俱空不生。按後乃當第三漸次，且不可作八地釋之。二助成道業竟。

巳三 稱遂願求

復次阿難！若有女人，未生男女，欲求孕者；若能至心，憶念斯咒，或能身上帶此悉怛多般怛囉者，便生福德智慧男女。

此稱遂願求。因不諳佛法，但求世間福樂。設若有女人，未曾生男育女，欲求孕者，孕即懷胎。若能以至誠心，憶念斯咒。憶，則常時記憶；念，則常時持念；自應所求皆遂。設或秉性稍鈍，不能憶念，祗能身上帶持此悉怛多般怛囉者，亦得同樣功效。昔以未生男女，恐為丈夫所棄，今則便生福德智慧男女。有福德，富而仁；有智慧，聰而賢；此遂男女求也。

求長命者，即得長命；欲求果報，速圓滿者，速得圓滿；身命色力，亦復如是。

求長命者：貪生惡死，人之常情，無論富貴貧賤，皆求百年無病，永享遐齡。能持誦神咒者，即得長命。欲求果報，速圓滿者：果報有福利修行，二種分別，此中似是福利。而修行，上科中資發通明，速得無生，修行已得圓滿。身命色力，亦復如是：此福利果報。如謂身體健康，壽命延長，形色端正，筋力強壯。亦復如是者：指同上果報，速得圓滿也。此鈍根劣機，不知持咒，為當來成佛之因，惟求色身利益，故亦滿其願也。

命終之後，隨願往生十方國土，必定不生邊地下賤，何況雜形？

此求身後往生。命終者，前陰已壞，後陰未成也。隨願往生十方諸佛淨土，以持咒功力，得滿所願。決定不生邊地下賤，邊地下賤，尚且不生，何況地獄餓鬼等，雜形異報耶？《指掌疏》云：《大悲經》云：誦持大悲神咒，若不生諸佛國者，我誓不成正覺。蓋彼兼菩薩願力，此兼諸佛心力，以此咒是諸佛心咒，持此咒者，必為諸佛護念故。初約眾生以顯各益竟。

辰二 約國土以顯普益 分三 巳初 諸難消除 二 兆民豐樂 三 惡星不現 今初

阿難！若諸國土，州縣聚落，飢荒疫癘，或復刀兵，賊難鬥諍，兼餘一切，厄難之地。

此正顯此咒，能護國安民，轉凶為吉也。若諸一國領土之內，州縣者國土之分治；聚落者，人煙聚集之村落，此又為州縣所轄也。飢荒者：即五穀草菜不生，為饑饉難；疫癘者：癘乃四時不正之氣，人得之而成疾疫，為疫癘難；刀兵者：邊疆不靖；賊難者：家國不寧；鬥諍者：群小為亂，皆刀兵難也。兼餘一切厄難之地者：如久雨為患，旱魃成災，蝗蟲肆虐，風雹時至，凡有損於眾生者皆是。

寫此神咒，安城四門，並諸支提，或脫闍上，令其國土，所有眾生，奉迎斯咒，禮拜恭敬，一心供養，令其人民，各各身佩，或各各安所居宅地，一切災厄，悉皆銷滅。

寫此神咒，安城四門：眾人往來，必經之處。並諸支提：此云可供養處，即清淨佛剎之都稱。或脫闍上，脫闍此云幢，如尊勝幢，陀羅尼幢之類。令其國土，所有眾生，禮拜恭敬。皆同一心，至誠供養。令其人民，各各身上，佩帶此咒，或各各安供於而居宅地；一切災害危厄之事，悉皆銷滅，自可化暴戾為祥和也。

巳二 兆民豐樂

阿難！在在處處，國土眾生，隨有此咒，天龍歡喜，風雨順時。五穀豐殷，兆庶安樂。

隨在隨處，國土所有眾生，皆宜有咒，隨有此咒之地方，能信受奉持，方感天龍歡喜，則風雨順時。如古之盛時，五風十雨也。由是則五穀收成，必豐盛而殷實也。兆，十億為兆；庶，眾也，儒典以民為庶。今云兆庶者，即指民眾之多，非局定數也。安樂者，謂各安居樂業也。

巳三 惡星不現

亦復能鎮，一切惡星，隨方變怪，災障不起，人無橫夭，杻械枷銷，不著其身，晝夜安眠，常無惡夢。

鎮者壓也，以此神咒，亦復能鎮壓一切惡星。星各有方，故曰隨方。變怪者，反常曰變，異餘曰怪，如前彗孛飛流，隨其所感之方而現；彼國眾生，本所不見，亦復不聞；蓋人事作於下，天道應乎上，然變怪既已不興，災障自然不起。災不起，則各盡天年，故曰人無橫夭；障不起，則相安無事，故杻械枷鎖，不著其身。晝夜安眠，常無惡夢者：晝為覺時，夜為臥時，安眠者，無有夢想也，謂災障既無，自然臥安覺安，夢想亦安矣！

阿難！是娑婆界，有八萬四千，災變惡星，二十八大惡星，而為上首；復有八大惡星，以為其主。作種種形，出現世時，能生眾生種種災異。

娑婆界者，五濁惡世，故有惡星，淨土無之。八萬四千者，乃周列宿之總數，乃應眾生煩惱之數。災變惡星者，惡不自惡，因災而變，故云災變惡星。二十八者，為四方之經，八大星者，為循經之緯也。二十八星，佛經世典，大同小異，如東方七星，依《孔雀》，謂：昴、畢、觜、參、井、鬼、柳。而世典，則角、亢、氐、房、心、尾、箕也。南方七星，依《孔雀》，謂：星、張、翼、軫、角、亢、氐。而世典，則井、鬼、柳、星、張、翼、軫也。西方七星，依《孔雀》，謂：房、心、尾，箕、斗、牛、女。而世典，則奎、婁、胃、昴、畢、參、觜也。北方七星，依《孔雀》，謂：虛、危、室、壁、奎、婁、胃。而世典，則斗、牛、女、虛、危、室、壁也。或《孔雀》約災變，而世典約常度；言地方清寧，則四七各住本位，若災難將起，則四七遞互交錯，能統領八萬四千，而為上首。復有八大惡星。長水謂：金、木、水、火、土、羅侯、計都、彗，有謂五星與羅、計、孛也。以為其主者：以為八萬四千之主，二十八大惡星。以為其帥，上列天象，下應人事，順則為福應，逆則為災應。儒書所謂惠迪吉，從逆凶，作種種形，或商羊舞水，石燕飛風，如為小兒，幻出歌謠等。出現世時，能生一切眾生種種患變災異，非常不測之事。

有此咒地，悉皆消滅。十二由旬，成結界地，諸惡災祥，永不能入。

溫陵曰：以咒力葉乎百順，故惡變悉滅於天，災祥不入其境。 有此秘咒之地，則能反凶為吉，所有災象，悉皆消滅。由旬者，正云踰善那，此云合，猶此之驛站也。乃輪王巡狩，一停之舍。由旬有三種：大者八十里，中者六十里，小者四十里。成結界地者：百靈呵護。諸惡災祥，永不能入：祥者，吉凶之先兆也；災祥當是凶兆，不取吉祥之義。二詳伸護生助道以出由竟。

寅三 承明行人必證以結勸 分四 卯初 保護安隱 二 遠離魔冤 三 不犯四過 四 必得心通 今初

是故如來，宣示此咒，於未來世，保護初學，諸修行者，入三摩地，身心泰然，得大安隱。

承上持咒，能獲如上種種利益，由是之故，如來宣示此咒，留於未來之世，保護初心修學。而不言現在者，以現在佛世，魔不得便，故而不言。久修者，以久修之士，有力降魔故。入三摩地者：以從耳根圓通，入正定者。身心泰然；內外身心，解脫自在，得大安隱也。

卯二 遠離魔冤

更無一切，諸魔鬼神，及無始來，冤橫宿殃，舊業陳債，來相惱害。

更無一切者：神咒保護之力。諸魔鬼神：如後陰魔中說。及無始劫而來，冤對橫禍之宿殃，陳舊未了之業債，來相惱害身心，令三摩不成也。

卯三 不犯四過

汝及眾中，諸有學人，及未來世，諸修行者，依我壇場，如法持戒，所受戒主，逢清淨僧，持此咒心，不生疑悔。

汝及眾中，諸有學人：指三果以前之眾。及未來世，諸修行者：未來尚資保護，現會益當信受，依我壇場，所定儀軌，如法持戒，皎如冰霜。所受戒主，逢清淨僧，持此咒心，不生疑悔。《正脈》云：不犯四過，一壇差，二戒缺，三師穢，四疑悔，犯一則難現生取證，惟種遠因而已。

卯四 必得心通

是善男子，於此父母，所生之身，不得心通，十方如來，便為妄語。

是善男子，不犯四過，於此父母，現前所生五蘊之身，不待後身，若不能得心地，明了藏心，以獲圓通者，則十方如來，所說之法，便為妄語。《指掌疏》云：心通者，即是心地開通，果能如上所說，不犯四過，自然心地開通；設或自力未充，亦必蒙佛現助。如前略示定慧云：我自現身，至其人前，摩頂安慰，令其開悟是也。 余謂設或自力現證，必得圓解大開；如前三七定後云：端坐安居，經一百日，有利根者，不起於座，得須陀洹果。既證初果，能斷見惑，如阿難位居初果，於本經三卷畢，大開圓解，謂不歷僧祇獲法身，即使其身心聖果未成，決定自知成佛不謬矣！設或心精通吻，決定必得宿命，如前圓證通明云：是人應時，心能記憶，八萬四千恆河沙劫，周遍了知，得無疑惑矣。二備彰威力竟。併前大科，二如來重說竟。

壬三 會眾願護 分二 癸初 外眾護持 二 內聖護持 癸初分五 子初 金剛力士眾 二 兩天統尊眾 三 八部統尊眾 四 照臨主宰眾 五 地祗天神眾 今初

說是語已。會中無量百千金剛，一時佛前。合掌頂禮，而白佛言：如佛所說，我當誠心，保護如是修菩提者。

金剛者：即手執金剛杵，乃力士眾也。無量百千，極言其多也。一時佛前，合掌頂禮，而白佛言：如佛所說神咒，有如是利益；我當至誠，保佑護持，如是修菩提者：謂修耳根圓通，乃得菩提之正定，由護咒所以護人，亦藏王眷屬之類，非是後文之菩薩也。

子二 兩天統尊眾

爾時梵王，並天帝釋，四天大王，亦於佛前，同時頂禮，而白佛言：審有如，是修學善人，我當盡心，至誠保護，令其一生，所作如願。

梵釋二天統尊，四天王為帝釋外臣，亦於佛前同時頂禮，而白佛言：審有，果有也。如是持咒修學耳根圓通者，即為純善之人，我當盡心至誠保持衛護，令其一生之中，凡有所作，悉皆如願也。《指掌疏》云：一生所作如願者：即於現身圓滿菩提，所謂不歷僧祗獲法身也。《正脈》云：一生如願謂令現生取證，及心通也。此入理悉檀。若作事事如願，即餘三悉檀矣。

子三 八部統尊眾

復有無量，藥叉大將，諸羅剎王，富單那王，鳩槃茶王，毗舍遮王，頻那夜迦，諸大鬼王，及諸鬼帥，亦於佛前，合掌頂禮，我亦誓願，護持是人，令菩提心，速得圓滿。

此曰大將、曰王，皆統尊之義。亦於佛前頂禮，而發誓願，護持是誦咒修習之人。令菩提心速得圓滿者：上求佛道之心，速得圓滿成就也。

子四 照臨主宰眾

復有無量，日月天子，雨師、雲師、雷師、並電伯等，年歲巡官，諸星眷屬，亦於會中，頂禮佛足，而白佛言：我亦保護是修行人，安立道場，得無所畏。

日月為世界照臨之主，一四天下，一對日月，故云無量。風、雨、雲、雷而稱師者，電稱伯者：長也，即統尊之號。年歲巡官者：即司年值歲，監察人間所有善惡之巡官，如十二宮神之類。亦於會中，頂禮佛足，而白佛言：見賢思齊，亦願保護是修行耳根圓通之人。安立楞嚴道場，令其克期取證，心安如海，得無所畏也。

子五 地祗天神眾

復有無量，山神、海神，一切土地，水、陸、空行，萬物精祇。並風神王，無色界天，於如來前，同時稽首，而白佛言：我亦保護是修行人，得成菩提，永無魔事。

復有無量山神，即主山神，如五嶽之類；水神，即主水神，如四瀆之類；土地，即主地神，如堅牢地神之類。水陸空行者：此舉三居，以該一切神祇也。萬物精靈者：如藥草樹林，苗稼神等。以上乃有形之類，下屬無形之類。風神王：即主風神也；無色界天：即四空天也。於如來前，同時稽首，而白佛言：或雲風神王，無色界天，憑何稽首？答：舜若多神，如來光中，映令暫現，亦得受樂。如《涅槃》云：非想等天若無色者，云何得有去來進止？《阿含》云：舍利弗滅，無色界天，淚下如雨，是皆顯其無麤色，有細色也。故《中陰經》云：無色界天，禮拜世尊，則今之稽首，即禮拜也。我亦保護，是修行人，得成無上菩提，中間永無魔事。初外眾護持竟。

癸二 內聖護持 分二 子初 顯本久護 二 正明護持 今初

爾時。八萬四千那由他。恆河沙俱胝，金剛藏王菩薩。在大會中，即從座起，頂禮佛足，而白佛言：

此明內聖，金剛藏王菩薩，發願護咒。《正脈》云：證究竟堅固之理，故稱金剛；秘跡護持，故稱藏；慈威特勝，折攝並行，故稱王。菩薩是其常儀，降魔則現持杵忿怒金剛之相。 《寶鏡疏》云：金剛藏王者，依究竟堅固，如來藏心，全體大用，以立名也。蓋首楞嚴定，亦名金剛三昧，所以地上菩薩，破除無明，皆用金剛正智，以其根本無明，最細最堅，若非金剛正智，則不能破故。此咒心亦稱金剛者，以從如來金剛心內，所流出也。故能除宿障，破無明，翻轉塵勞，而成護法，即有八萬四千，金剛正智，常隨守護也。

世尊！如我等輩，所修功業，久成菩提，不取涅槃，常隨此咒。救護末世，修三摩地，正修行者。

世尊！如我等輩，指同行菩薩，所修功業，歷位斷證久矣！當成菩提，現在不取菩提，而證涅槃，而實圓住三秘密藏，常隨此咒，救護末世，修三摩提，指修習圓通之人。正修行者：謂持戒誦咒，方得遠魔離障，為正修行。此表其不捨眾生，帶果行因，以酬護生之本願也。

子二 正明護持

世尊！如是修心，求正定人，若在道場，及餘經行，乃至散心，遊戲聚落。我等徒眾，常當隨從，侍衛此人。

世尊！如是修心，修三摩提，求得楞嚴正定之人，若使在道場靜坐，專修反聞工夫。及於餘處經行，持誦秘密咒心，此是正定聚者；乃至散心，遊戲聚落，謂欲求正定，不能攝心，乃至散心，雖然散心，不忘誦咒，此是不定聚者；閒遊嬉戲，於人煙集聚，村落之中，此是邪定聚者；我等徒眾，指所統領眷屬。如前云：一一菩薩，皆有諸金剛眾，而為眷屬是也。又前云：設有眾生，於散亂心，此不定聚也；非三摩地，此邪定聚也。心憶口持，是金剛王，常隨於彼，何況決定菩提心者，此正定聚也。此則直言俱護耳，故曰常當隨從侍衛此人，亦顯為法為人之深心也。

縱令魔王，大自在天，求其方便，終不可得。諸小鬼神，去此善人，十由旬外；除彼發心，樂修禪者。

縱令魔王：欲界頂天；大自在天：即色界頂天。摩醯首羅天王，三目八臂、騎白牛，執白拂。此二魔王天，貪戀塵勞，惱亂正修。求其方便，終不可得者：無隙可乘也，有菩薩救護故。諸小鬼神者：指魔民魔女等，去者離也，離此善人，十由旬外；前云，有此咒地，十二由旬，成結界地。除彼發心，樂修禪者：諸魔鬼神，亦有發菩提心，好樂修禪之者，願隨行人，親近修習，故不袪除，準許隨從也。

世尊！如是惡魔，若魔眷屬，欲來侵擾，是善人者，我以寶杵，殞碎其首，猶如微塵；恆令此人，所作如願。

世尊！如是惡魔：指上二魔王天，常欲惱害正修，故以惡魔稱之。若魔眷屬：指上諸小鬼神，是其伴侶，故以眷屬稱之。欲來侵惱擾害，修三摩提之善人者：我以寶杵，殞碎其首，猶如微塵：殞滅也，寶杵擬之，其首即碎，不待觸擊也。恆令此人，所作如願者：恆者常也，常時救護此人，凡所修為，悉皆如意，離諸障難，故云如願也。 《指掌疏》云：問：菩薩以慈悲為本，十重以殺戒為先，況復四種明誨，言猶在耳，遽發是願，應為佛呵，若果杵碎其首，犯殺違慈，其如菩薩行何？答：如父母之於兒女，笑罵皆為教道，菩薩之於眾生，折攝俱屬拔濟。故孤山云：若涅槃殺闡提，仙預誅淨行，皆住無緣慈，得一子地，乃能如是。是知此之杵碎其首，本無瞋怒，而其恆令如願，亦非喜愛；必以如是之人，乃可發如是願，如來不呵，非為無故，幸勿以大鵬比？鷃也。

《正脈》云：自初華屋請修，以至此文，當為巧修正助周。夫二修雖皆最初方便，而耳門深入、是為正修，而道場持咒，皆為助行。是知方便修人，自分利鈍二根。根稍利者，固不必道場等助，而自脫纏以入圓通，如阿難是也。根稍鈍，而不能促入者，方用後門助之。問：「此既一周，何無證悟之人？」答：「證悟在正行之末，此但助行，故無證悟。其於經題，四實法中，正屬修證了義耳」。辛二重請神咒竟。併上大科冥授以選本根竟。再併前正宗大科，己三說三摩修法，令從耳根一門深入竟。巧修正助周

楞嚴經講義第十八卷終