人生指南

菩薩戒優婆塞湖北通城惕園毛凌雲纂述

第一 前言

第二 抉擇信仰

第三 信願念佛

第四 戒惡行善

第五 恪守行儀

第六 普勸念佛

附錄 印送佛經佛像佛書十大利益

第一 前言

一 離苦得樂

三界無安，人生最苦，因皆無始以來，迷而不覺，不知何為善惡，致誤造殺盜淫妄等惡業，枉受災禍病苦等惡報。且以共同惡業之所感召，使世界大亂，殺劫瀰漫，核子競賽，毀滅尤大，倘一觸發，慘不忍言！縱能幸免，而人命無常，輪迴尤險，或墮地獄餓鬼，或為畜生修羅，苦重時長，決難逃避。縱有善業，得升天道，福盡還墮，亦難久留。縱獲為人，仍生老病死，八苦交煎，隨業受報，輪迴六道，一失人身，萬劫難復，此皆善惡之因果循環，報應不爽，曷勝危懼！雖人生物質之享受，如何豐富，而精神之空虛與恐怖，痛苦更甚！惟有佛教之信仰與修持，以為精神之寄託與希望，使生有所依，死有所歸，方能享受身心安樂、健康長壽之幸福也。前為自救救人，謹節取佛經祖語、及古德著述，有關人生生死苦樂之因果法要，代道安大師編為學佛手冊，普為人生指引信佛念佛之方向，與戒惡行善之方法，俾皆對於人生所有災禍病苦、生死輪迴等問題，皆可徹底解決，離苦得樂，曷勝慶幸！故又名人生指南。經道安大師鑒定後，印發歸依弟子及信眾，俾皆信受奉行也。

二 首列十要

茲為普救中外同胞，皆共得樂，謹將人生指南，增刪重訂，期更完善，文雖簡淺，實為人生十要之總綱，故列於十要之首，以便初機研閱奉行，由淺易入。淨土宗十三祖印光大師云：「如來成正覺，眾生墮三途，皆不出因果之外，而凡夫心量小，凡經中所說大因果處，或領會不及，常以世間淺近者，為入勝之方便，如太上感應篇，文昌陰騭文等，俾熟讀而詳審以行之，則人人可以為良民，人人可以了生死矣。」謹集佛道兩藏念佛行善之因果法要，分別纂述譯解，編為人生十要：第一、人生指南，第二、成佛捷徑，為人生抉擇信佛念佛，戒惡行善，即離苦得樂，生西成佛之指南也。第三、念佛三要，第四、念佛法要，為念佛生西之正行、信願行三大要訣之指南也。第五、佛說阿彌陀經今譯淺解，第六、法華經觀世音菩薩普門品今譯淺解，第七、楞嚴經大勢至菩薩念佛圓通章今譯淺解，為引證佛說信願念佛之因，必得生西成佛之果，使更深信切願，力行念佛之指南也。第八、太上感應篇淺解，第九、文昌帝君陰騭文淺解，第十、關聖帝君覺世真經淺解，此借道藏三聖經所說善惡之細目與因果，為念佛生西之助行，使更深信切願，戒惡行善之指南也。人生有此十要，自會念佛行善，為命可改造，相隨心轉，現即轉禍為福，離苦得樂，死即往生西方極樂世界，了脫生死輪迴，成佛度生，福壽無量之指南也。

若以念佛事雖簡易，理實深奧，欲深入研究者，請閱淨土十要，及拙輯續淨土十要，即易瞭解。如更欲深入，請再研閱拙輯淨土叢書精裝二十鉅冊。凡有關淨土之經論、註疏、精要、著述、纂集、詩偈、行儀、史傳等，皆已編入，對淨土眾義，即可備知，不僅自度，更可為廣度眾生，橫超三界，同生樂邦，永離苦海之指南也。

第二 抉擇信仰

查中國前惟儒釋道三教，後由國外傳入，及新倡立之宗教甚多。惟儒教教主孔子，是教人忠孝仁愛，信義和平，以誠意正心，修身齊家，治國平天下之世間法，即六道中之人道也。釋即佛教，教主釋迦牟尼佛，明示善惡之因果報應，禍福苦樂，皆自作自受，輪迴六道，永無出期，佛大慈悲，特說淨土五經，教人念佛行善，以消惡業，而離眾苦，臨命終時，親垂接引，往生西方極樂世界，橫出三界六道，圓成佛果之出世法也。

道教教主之太上感應篇，亦明示善惡之感應，行善天必降福，作惡天必降禍，太上慈悲，教人改惡行善，以求長生，欲求天仙者，當立一千三百善，欲求地仙者，當立三百善。天仙升天，即六道中之天道也，地仙為神，即六道中之阿修羅道也。其他各宗教，皆教人禱告真主或上帝，求升天國，以求永生，天國、亦六道中之天道也。但真主或上帝，皆聰明正直，賞善罰惡，大公無私，必須改惡行善，方蒙降福升天。如仍作殺盜淫妄等惡業，雖深信真主上帝，常做禮拜祈禱，終必降禍，令墮惡道，安望其能得救升天耶？關聖帝君覺世真經明示：「善惡兩途，禍福攸分，行善福報，作惡禍臨，吾本無私，惟佑善人，眾善奉行，毋怠厥志。」可為明證！縱能行善，蒙佑升天，只能為上帝之僕人，雖獲長生永生，天福享盡，仍須墮落，輪迴六道，莫由出離，切勿以成仙升天為究竟，而自誤也。

若外道邪教，更不可輕信盲從，關聖帝君覺世真經更明示：「假立邪教，引誘愚人，詭說升天，斂物行淫，明瞞暗騙，引人作惡，不修片善，行諸惡事，近報在身，遠報子孫，神明鑒察，毫髮不紊。」此一盲引眾盲，相牽入火炕，共遭惡報，反受極苦，故信仰之抉擇，不可不慎也。

一 惟深信佛

查道教信奉之玉皇上帝，及其他各宗教所信奉之真主上帝，即忉利天王釋提桓因。佛說阿彌陀經之前略云：「佛在舍衛國祇樹給孤獨園，與大比丘僧，諸大菩薩，及釋提桓因等，無量諸天大眾俱。」後又略云：「佛說此經已，一切世間天人等，聞佛所說，歡喜信受。」足證上帝及無量諸天之天帝天人等，皆信奉佛教，聽佛說持名念佛之淨土法門，皆歡喜信受，以求生西成佛，而免墮落輪迴，況我輩人道之凡夫耶？因其他各宗教，皆無如此出世之妙法，惟有深信佛教，專念佛號，方能與佛感應道交，蒙佛加被接引，令生享福壽康寧，更信願精進，死即往生極樂世界，超出六道輪迴，永離生死之苦，常得究竟之樂，誠人生惟一出世幸福之道也。

佛祖統紀智者大師傳、及印光祖師文鈔云：「關帝曾現靈受歸戒於智者大師，願為伽藍神，護法護人。凡敬信者，無不蒙顯神靈，玉泉山誌，載之甚詳。」關聖帝君原已由儒入道，又先以身示範，信奉佛教，受持歸戒，願為護法。復大慈悲，親降覺世真經，以覺世救人，令皆「回心向道，改過自新，滿腔仁慈，惡念不存，一切善事，信心奉行，人雖不見，神已早聞，加福增壽，添子益孫，災消病癒，禍患不侵，人物咸寧，吉星照臨，富貴功名，皆能有成。我作斯語，願人奉行，言雖淺近，大益身心，戲侮吾言，斬首分形。」又云：「若負吾教，請試吾刀。」既蒙令即回心轉意，趨向佛道，並以刀示警，恩威並施，使皆敬畏奉行，禍滅福臻。凡我中外男女同胞，不論已信任何宗教，或尚未信教者，既皆信奉上帝及關帝，自應奉行上帝與關帝之身教言教，回心向道，惟深信佛，定蒙垂佑，福壽同增。若敢戲侮或違負關帝言教，必遭惡報，後悔莫及。請即持誦關聖帝君覺世真經，自會回心信佛，而改過自新也。

二 惟專念佛

吾人既已抉擇信佛，自應專修持名念佛之妙行，佛說八萬四千法門，皆可成佛，惟時當末法，佛在大集經懸記云：「末法億億人修行，罕一得道，惟依念佛，得度生死。」印光祖師云：「九界眾生，離此念佛法門，上不能圓成佛道，十方諸佛捨此法，下不能普利群生。」而念佛亦有多門，如實相、觀想、觀像等，在家人身在世網，事務多端，或勢不能修，或力不暇及，況障深慧淺，修亦難成。惟持名念佛一法，師專持念「阿彌陀佛」萬德洪名，最為方便，下手易而成功高，用力少而得效速。佛說阿彌陀經云：「若有善男子，善女人，聞說阿彌陀佛，執持名號，若一日至七日，一心不亂。其人臨命終時，阿彌陀佛，與諸聖眾，現在其前，是人終時，心不顛倒，即得往生阿彌陀佛極樂國土。」又云：「眾生生者，皆是阿鞞跋致，其中多有一生補處。」阿鞞跋致是梵語，意譯為不退轉，凡往生者，皆不中途退轉，一生補到佛位，即一生成佛，最簡易，最穩當，最極圓頓也。自應惟專持念佛號，決不兼修實相、及觀想、觀像念佛，或禪淨雙修，或捨淨參禪學密，以心不純一，或不契機，難得實益。請閱拙輯成佛捷徑，自會惟專持名念佛，對於法門之抉擇，亦不可不慎也。

三 惟願成佛

凡信佛念佛者，皆可成佛。佛說：「一切眾生，莫不有心，凡有心者，皆當成佛。」無論何人，只要信佛念佛，現世即蒙諸佛晝夜護念，阿彌陀佛常放光攝受。常得觀世音等諸大菩薩，及諸天大力神將，隱形守護。一切惡鬼惡獸，及毒蛇毒藥等，皆不能害。一切刀兵水火，怨賊牢獄，災禍橫死等，悉皆不受。先作罪業，皆悉消滅，所殺怨命，皆蒙解脫。夜夢吉祥，或復夢見阿彌陀佛勝妙金身。心常歡喜，顏色光澤，氣力充盛，所作吉利，受人恭敬，百福並臻。若臨命終，預知時至，身無病苦，心不怖畏，諸根悅豫，正念分明，捨報安詳，如入禪定，阿彌陀佛，與諸菩薩聖眾，金台接引，往生西方極樂世界，見佛聞法，獲無生忍，蒙佛授記，三身四智，五眼六通，一切功德，皆悉成就，然後不違安養，回入娑婆，分身無數，遍十方剎，廣度眾生，同生西方，圓成佛果。此以信佛念佛之因，必得生西成佛之果，如種麻得麻，種豆得豆，因必有果，確實不虛。古今典籍所載，現世感應，及往生事跡甚多，皆信而有徵，近在台往生者亦多，請閱拙輯淨土聖賢錄四編，自會抉擇信佛念佛，惟願成佛，離生死苦，得究竟樂，人生之有利無害，莫過於此，諒皆深信因果而不疑也。

第三 信願念佛

凡我中外同胞，既已抉擇念佛成佛，當深信吾人所住之娑婆極苦，略如前述，苦已難堪，故名苦海。當深信西方確有極樂世界，無有眾苦，但受諸樂，故名極樂。當深信多生以來，業障深重，非憑佛力，驟難出離。當深信持名念佛，定蒙佛慈攝受，求生決定現生蒙佛接引，得生極樂世界，隨佛進修，決定成佛。由是堅定一心，願離娑婆苦海，如囚犯之欲出牢獄，絕無繫戀之心。願生西方極樂，如遠客之思歸故鄉，豈有因循之念。既具深信切願，當力行念佛，誓不退惰。此信願行，為往生極樂之三大要訣，缺一不可。淨宗九祖靈峰蕅益大師云：「欲速脫輪迴之苦，其如持名念佛，求生極樂世界，欲決定生極樂世界，又莫如以信為前導，願為後鞭，信得決，願得切，雖散心念佛，亦必往生，信不真，願不猛，雖一心不亂，亦不得生。」又云：「得生與否，全憑信願之有無，生品高下，乃視持名之深淺。」古今坐化立亡，上品上生者，皆信深願切，而持名念佛功力之深者也。念佛方法，簡而易行，玆舉三例，隨各閒忙，擇一行持。

一 晨朝十念

每日清晨服飾後，面西正立，合掌連聲念「阿彌陀佛」，盡一口氣為一念，共念十氣，名為十念。隨氣長短，不限佛數，惟長惟久，氣極為度。佛聲不高不低，不緩不急，調停得中。如此十氣，連屬不斷，意在令心不散，專精為功。名為十念者，顯是藉氣束心也。念畢，發願迴向云：

願同念佛人 共生極樂國 見佛了生死 如佛度一切

作此願已，禮拜或三揖而退，但要盡此一生，不得一日暫廢，惟將不廢，自要其心，必生極樂。此須隨氣長短，不可勉強多念，強則傷氣，只可十念，不可二十三十，多亦傷氣。如漸欲多念，可加每晚及日中十念，再不可多，多亦傷氣受病。最好改為早晚簡課，多多益善，以其念法不同也。

二 早晚簡課

每日早晚，洗手嗽口，向西恭敬三揖，或焚香頂禮三拜，合掌恭念：

南無西方極樂世界大慈大悲阿彌陀佛。一聲。南無音拿摩。意譯為歸命、歸依、敬禮、救我、度我等義。

南無阿彌陀佛。跪念、立念、坐念皆可，至少念百聲、千聲、萬聲，以各人功夫忙閒而定，只宜由少增多，不宜由多退少。念完一拜。

南無觀世音菩薩。再合掌恭念各三聲一拜。觀音、勢至，為彌陀左輔右弼，統稱西方三聖，念完了佛，理應稱念禮拜。

南無大勢至菩薩。三聲一拜。

南無清淨大海眾菩薩。三聲一拜。極樂世界有很多菩薩，將來都是道友，也應稱念禮拜。

再長跪合掌，讚佛懺罪，迴向發願云：

十方三世佛 阿彌陀第一 九品度眾生 威德無窮極

我今大皈依 懺悔三業罪 凡有諸福善 至心用迴向

願同念佛人 感應隨時現 臨終西方境 分明在目前

見聞皆精進 共生極樂國 見佛了生死 如佛度一切

念畢三拜或三揖而退。此迴向發願偈，有大威力，能滅一切罪，長一切福，如教人念此偈，得大福報。此晨朝十念，及早晚簡課，專為極忙或不識字人所立之簡易課儀，及初學由簡易入，能擇一行持，日日至誠如此，決定往生。如家中供有佛像，須對佛焚香禮拜，如法念誦。

三 早晚功課

一、供養禮拜 既已信願念佛，應各盡可能，掃靜室一間為佛堂，供西方三聖像，每日早晚，在佛前供香、花、燈、果、水等，如力不足，供水一杯，上香三枝，燈花聽便。上香時應默念或朗念香讚：

願此香華雲 遍滿十方界 供養一切佛 世間難信法

及諸上善人 普熏諸眾生 皆發菩提心 同生極樂國

南無香雲蓋菩薩摩訶薩。以下各合掌恭念一聲一拜。每拜恭念：為求往生成佛度生歸命禮。

南無娑婆世界大慈大悲本師釋迦牟尼佛。同上

南無西方極樂世界大慈大悲接引導師阿彌陀佛。同上

二、念誦 坐念

南無蓮池海會佛菩薩。合掌恭念三聲。接念：

佛說阿彌陀經。一遍 念畢接念：

拔一切業障根本得生淨土陀羅尼。即往生咒三遍。念畢起立，合掌恭念讚佛偈一遍。

阿彌陀佛身金色 相好光明無等倫 白毫宛轉五須彌

紺目澄清四大海 光中化佛無數億 化菩薩眾亦無邊

四十八願度眾生 九品咸令登彼岸

南無西方極樂世界大慈大悲阿彌陀佛。一聲。

南無阿彌陀佛。坐念或繞念數百聲，或數千聲。繞念須由東而南，自西而北順繞。念畢再合掌念三聲，拜一拜。

南無觀世音菩薩。合掌念三聲。拜一拜。

南無大勢至菩薩。同上

南無清淨大海眾菩薩。同上

三、回向 合掌跪念慈雲懺主發願回向文一遍：

我弟子某某，一心歸命極樂世界阿彌陀佛，願以淨光照我，慈誓攝我，我今正念，稱如來名，為菩提道，求生淨土。佛昔本誓：若有眾生，欲生我國，至心信樂，乃至十念，若不生者，不取正覺。以此念佛因緣，得入如來大誓海中，承佛慈力，眾罪消滅，善根增長。若臨命終，自知時至，身無病苦，心不貪戀，意不顛倒，如入禪定。佛及聖眾，手執金臺，來迎接我，於一念頃，生極樂國。華開見佛，即聞佛乘，頓開佛慧，廣度眾生，滿菩提願。十方三世一切佛，一切菩薩摩訶薩，摩訶般若波羅蜜。起立

四、三歸依 對佛合掌恭念：

自歸依佛，當願眾生，體解大道，發無上心。一拜

自歸依法，當願眾生，深入經藏，智慧如海。一拜

自歸依僧，當願眾生，統理大眾，一切無礙。一拜

和南聖眾。三拜課畢

此非定規，可自由增減。念佛初少定數，早晚各念五百聲，或一千聲，隨後漸增至三千聲，或五千聲，一萬聲。但須持之以恆，不可或作或輟，忽多忽少。記數須用數珠，或用香、或用鐘錶記時亦可。限定之數，每回確要念足，因吾人道心，易進易退，須藉記數之法，堅其志願也。聲須不高不低，不緩不急，以字字念得清清楚楚，聽得清清楚楚為要！或默念、口不出聲，而心聞其音，字字清晰為佳。最忌視為具文，心求速了，但具形式，難得實效。回向尤須懇切至誠，依文發心，句句從心中發出，方符發願本旨。日日如此，終生不變，具此堅貞不渝之志願，則臨終為此堅固之願力所牽，必定往生淨土。若時間許可，願意增加，請改用拙輯念佛三要第六之三、通行早晚課，或念佛法要卷四之通行早晚功課儀式，回向改用附錄蓮池大師西方發願文，此為正式圓滿之早晚功課也。

四 兼念觀音

最好課畢，加念大悲咒一至七遍，觀音聖號百至千聲，接念：「普為四恩三有，法界眾生，誠發大願：願消同分惡，免除諸災劫，我等及眾生，安居修淨業。願消三障諸煩惱，願增福慧與壽考，普願災病悉消除，往生圓成菩薩道。」蓋以時亂勢危，求免一切災禍病苦，同增福慧壽康，安居念佛，往生成佛。如有所求，隨意祈禱，只要心誠，有求必應。

若遇刀兵水火，颱風地震，牢獄枷鎖，強盜土匪，毒蛇猛獸，怨鬼惡病，種種災禍；或臨陣作戰，核子空襲，或乘車船飛機，情勢危急，種種險難；宜專念觀音，以觀音悲願甚切，與此方眾生宿緣深故，乃代佛垂慈，救苦救難，感應甚速，一稱聖號，即蒙尋聲救護，化險為夷，轉危為安。縱定業難轉，喪身失命，亦可仗菩薩力，往生西方，而出苦海也。

若女人臨產，須至誠懇切，出聲朗念觀音，決不會有苦痛難產，及產後血崩，兒子驚風等患。縱難產之極，人已將死，教本產婦及在旁照應者，皆同出聲念觀音，家人雖在別房，亦可為念，決不須一刻工夫，即安然而生，且令母子種大善根。但不可心中默念，以默念心力小，故感應亦小。又此時用力送子出，若默念，或致閉氣受病也。靈感甚多，請閱拙輯法華經觀世音菩薩普門品今譯淺解，及觀音靈惑錄續編，自會深信兼念或專念，必蒙顯感顯應，或顯感冥應，對於人生之幸福，皆獲如願以償也。

五 簡便念誦

今之信佛者多，而早晚做功課者少，或以未能茹素，或因家無靜室，或服務工廠學校，機關部隊，或因家務紛繁，孩多吵鬧，事煩心勞，念佛誦經，均感不便。既為環境所限，或不慣素食，宜暫買現肉，戒切家中殺生，於念佛做功課時，先嗽口洗手可也。如無靜室，當從鬧中取靜，可就吃飯或辦事桌上，攤淨布或淨紙，展經其上，佛像配小鏡框，供經本前，無須焚香點燭，或敲魚擊磬，但恭對佛三揖，面佛端坐，誠敬念誦，課畢起身，再對佛三揖，即以淨布或淨紙，將經像數珠包起，或用一盒裝盛，放在淨處。簡便易行，雖在旅行中，亦可照式行之。若能背熟經文，尤為簡便。此法如仍不能做到，可在室內或室外淨處，面西恭念。端身坐立，恭對佛像或西方，身業淨也。口無雜言，斷諸嬉笑，口業淨也。意不散亂，屏息萬緣，意業淨也。事煩心勞者，可藉以休養身心，恢復疲勞也。但無論風雨寒暑，不可停止，如早晚有特別事故，臨時發生，應於事畢或次日補念，萬不可藉故間斷。兩回功課三餐飯，此日常生活所必不可缺者，立定此志，日久功深，習慣成自然，其樂無窮也。吾人自朝至暮，凡所經營者，無非為人忙碌，一息不來，皆用不著，惟平生早晚兩回功課，纔是真實為自身謀幸福，豈可不忙裏偷閒，為自身永久之利益計乎？

六 專勤常念

念佛之法，不出專勤二字，專則不別為一事，勤則不虛棄一時。一飲一食，必先供養，早晚禮拜，出入問訊，必誠必敬。如身無事累，當從朝至暮，從暮至朝，舉目動口，無不是佛，一串數珠不離手，一聲佛號不離口，念得分明，記得清楚，除早晚功課外，單念四字，勿雜六字，以四字易成片也。高聲念，低聲念，緊念緩念，朗念默念，合掌念，跪膝念，面佛念，朝西念，打板念，敲魚念，掐珠念，攝心念，圍繞念，禮拜念，獨自念，同眾念，在家念，出外也念，迎賓念，送客也念，穿衣念，吃飯也念，閒也念，忙也念，行也念，住也念、坐也念，臥也念，連夢中也念，越病越念，越苦越念，務使念不離佛，佛不離心，感應道交，現前見佛。既見樂邦之佛，即見十方諸佛，既見十方諸佛，即見自性天真之佛，既見自性天真之佛，即得大用現前，然後推其悲願，廣化一切眾生，普勸念佛，以報佛恩！及臨命終，阿彌陀佛，與觀音、勢至，諸聖賢眾，親垂接引，上品往生極榮世界，離苦得樂，超凡入聖，永出輪迴矣。

若以念佛為苦，不知懈怠尤苦，念佛雖勤勞暫時，安樂永劫，懈怠則偷閒一世，受苦多生。縱公冗私忙，無暇常念，早晚功課，或晨朝十念，決不可缺。無論士農工商，黨政軍警，男女老少，貧富閒忙，皆可念佛，與一切謀生事業，及管理家務，不相妨礙，非惟無礙，且可融化職業與家事之煩悶，既不廢業，又不費錢，終日雖忙，豈無片刻之暇，何不挪一茶之頃，而為萬劫不壞之資乎？請閱拙輯念佛三要，念佛法要，及佛說阿彌陀經今譯淺解，楞嚴經大勢至菩薩念佛圓通章今譯淺解，即會深信切願，專勤常念，不以為苦，而以為樂，誠人生離苦得樂之指南也。

第四 戒惡行善

觀無量壽佛經云：「欲生彼國者，當修三福：一者、孝養父母，奉事師長，慈心不殺，修十善業。二者、受持三歸，具足眾戒，不犯威儀。三者、發菩提心，深信因果，讀誦大乘，勸進行者。如此三事，名為淨業，此三種業，乃過去、未來、現在、三世諸佛淨業正因。」彼國者、西方淨土之極樂世界也。發菩提心者，發念佛生西，上求佛道，下化眾生之無上道心也。此三福，確為往生淨土之淨業正因，不論出家僧尼，或在家居士，如能具修三福，以此功德，回向發願，願生彼國，必得上品往生，圓成佛道之正果也。末法眾生，業障深重，佛大慈悲，特於第十六觀大開稱之門，令五逆十惡，應墮惡道之愚人，臨終具足十念，稱佛名故，於念念中，除八十億劫生死之罪，即得下品下生極樂世界。如趁健康時，以念佛為正行，消除罪業，以戒惡行善為助行，而修福德，受持三歸，為翻邪歸正之本，受持五戒，為斷惡行善之源，修十善業，不犯威儀，為清淨身口意三業之根，三業既淨，念佛易成，必增高往生之品位，早獲成佛之正果也。吾人既已信佛念佛，應選一淨戒比丘，先受三歸，次受五戒、十善。

甲 歸依三寶

三寶是佛法僧，為世出世間所最尊重，而最希有難得，故稱三寶。歸亦作皈，皈字從白從反，取其反染污而成淨白之義。歸者歸投，依者依靠，如人墮海，忽有船來，即便趣向，是歸投義，上船安坐，是依靠義，生死為海，三寶為船，眾生歸依，即登彼岸。

一、歸依佛 佛為大覺世尊，永離苦惱，究竟常樂，導諸眾生，出迷途而就覺道，即三界之教化主，本師釋迦牟尼佛，為曠劫難遇之大聖人，故稱佛寶。首當歸依佛，以佛為師，從今日起，乃至盡未來際，不得歸依天魔外道，異教宗主，或邪神邪鬼。

二、歸依法 法為佛經，即修行之種種法門，三世諸佛，皆依之修行而成正覺，今欲翻邪歸正，速出生死，捨佛法無由得出，亦千生罕遇，萬劫難逢，故稱法寶。次當歸依法，以法為師，從今日起，乃至盡未來際，不得歸依外道異教典籍。

三、歸依僧 僧即淨戒比丘，為佛之弟子，乃傳授佛法之人，以法不自弘，須假人弘，方使從聞思修，證果成佛。況佛法無人說，雖智莫能了，難了之法，既藉僧傅，以化度眾生，紹隆佛種，故稱僧寶。三當歸依僧，以僧為師，從今日起，乃至盡未來際，不得歸依外道異教徒眾。

今既歸依三寶，則心有所歸，身有所依，從是以後，以三寶為師，三界迷途，生死苦海，從此可出，發菩提心，普勸歸依，均佛果可期也。

乙 受持五戒

五戒、即戒殺盜淫妄酒，既歸依三寶，當受持五戒。佛說：「五戒不持，人天路絕。」更無由生西成佛，脫生死黏，去煩惱縛，離三界苦，得究竟樂也。因戒為道德之本，生善滅惡之基，超凡入聖之工具，纔登戒品，成佛可期，以從戒生定，從定發慧，由戒定慧而成正覺，故曰戒為無上菩提本也。此五戒名曰五學處，為在家男女所應學故。又名學本，諸所應學，一切律儀妙行善法，皆以此為本故。又名五大施，謂以攝取無量眾生，成就無量功德故。此五戒即儒之五常：不殺生仁也，不偷盜義也，不邪淫禮也，不飲酒智也，不妄語信也。應先學後受，受持一戒為一分，二戒為少分，三戒為半分，四戒為多分，五戒為滿分，自可量力受持。應隨所受，稱為一分或滿分優婆塞或優婆夷。優婆塞此云近事男，優婆夷此云近事女，謂既受五戒，堪可親近奉事三寶故。寧可少受多持，不可多受少持，不受則已，受則必持，持則必當極其精細，方得名為一分或滿分也。

一、戒殺，即不殺生 好生惡死，物我同然，我既愛生，物豈願死，由是思之，生可殺乎？一切眾生，輪迴六道，隨所造善惡二業，升降超沈，我與彼等，於多劫中，互為父母子女，當思拯救，何忍殺乎？一切眾生，皆有佛性，於未來世，皆當成佛，我若墮落，尚望拔濟，何敢殺乎？既造殺業，必墮惡道，酬償宿債，輾轉互殺互食，無有了期，由是思之，更不敢殺。殺生之由，起於食肉，若知上述因緣，自不敢食肉矣。愚人謂肉為美，不知肉本精血所成，內盛屎尿，外雜糞穢，腥躁臭穢，美從何來？常作不淨觀，食當發嘔矣。生謂人及禽獸，蟲蟻魚蝦，蚊蝨蚤蝨，凡有生命者皆是，不分大小，皆不得故殺。若見他殺，有力應救，設不能救，應起慈心，念佛超度，祝令解怨釋結，永斷惡緣。若殺人，犯重罪，若殺生身父母，犯逆罪，均生受死刑，死墮阿鼻地獄，永無出期。故佛制弟子，若欲行仁，首持殺戒，或自殺，或教他殺，或見殺隨喜，皆應嚴戒。殺戒若持，輪迴自息，舉世若能持此殺戒，則劫運潛消，天下太平矣。佛經廣說戒殺放生之功德利益，經深難讀，當觀安士全書之萬善先資，知殺生惡報，戒殺福報，自會嚴持殺戒，以挽殺劫，而培福果也。

二、戒盜，即不偷盜 見得思義，不與不取，稍知廉恥者，便能不犯。然細論之，非大聖賢，皆所難免。凡以公濟私，剋人益己，以勢取財，用計謀物，或奪取，或竊取，或強佔，或詐取，乃至抵債不還，偷稅冒渡等，皆為偷盜。至於十方僧物，現前僧物，乃至佛法僧物，混亂互用，雖一針一草之微，或自用，或與人，皆盜中之至重。若父母師長之物，不與而取，亦犯重罪，況其他耶？如均能深信因果，嚴持盜戒，絲毫不犯，則舉世皆義讓之人，道不拾遺，夜不閉戶，盜匪自息，何須監守牢獄耶？

三、戒淫，即不邪淫 出家全斷淫欲，在家惟戒邪淫。男女居室，生男育女，上關風化，下關祭祀，夫婦行淫，故非所禁。但當相敬如賓，為承祭祀，不可以為快樂，徇欲忘身。雖是正式夫妻，貪樂亦犯，但罪輕微。若非夫妻苟合，即名邪淫，干犯世間一切男女，皆為破戒，其罪極重，是以人身行畜生事，報盡命終，先墮地獄餓鬼，後墮畜生道中，萬劫莫出。一切眾生，從淫欲生，所以此戒難持易犯，縱是賢達，或時失足，何況愚人。若立志修持，須先明利害及對治方法，如見毒蛇，如遇怨賊，恐怖畏懼，欲心自息。對治方法，廣載佛經，俗人無緣觀覽，當看安士全書之欲海回狂，知淫為萬惡之首，自會清心寡欲，嚴戒邪淫。若已犯邪淫，由因知果，心生怖畏，請即心常憶念恭敬觀世音菩薩，以自心念力，對治淫心，仗菩薩威神，消除淫業，即得速離貪愛淫欲之毒，死即帶業往生西方極樂世界，永脫輪迴，方免久墮地獄畜生之果報，望共注意深信常念為要！舉世若能持此淫戒，不祈禮而禮立，威儀自守，不肅而嚴，則刑法之妨害風化，妨害婚姻、妨害家庭、及因此而傷害殺人等案件永絕矣。

四、戒妄，即不妄語 常說實話真話，言而有信，不虛妄也。若意存欺騙，常說假話，見言不見，不見言見，聞覺知等，亦復如是。以是為非，以非為是，以有為無，以無為有，凡心口不相應，虛妄不實等，皆妄語也。若為希求名譽利養，未得聖果謂得，未證佛境謂證，欺罔聖賢，誑惑世人，名大妄語，其罪極重，命終之後，直墮阿鼻地獄，永無出期。若為救他急難，方便權巧，慈悲利濟者不犯。若舉世能持此戒，則信用具足，不邀名而名自至，不求利而福自歸，刑法詐欺背信等條，可以刪矣。

五、戒酒，即不飲酒 酒雖非葷，而能迷亂人心，壞智慧種，飲之令人顛倒昏狂，妄作非為，故佛制而斷之，凡修行者，皆不許飲。並及蔥、蒜、韭、蒜、興渠等五種葷菜，氣味臭穢，妨於淨法，熟食發淫，生吃增恚，凡修行人，皆不許食。梵網經云：「若自身手過酒器與人飲酒，五百世無手，何況自飲，及教人飲。」昔有在家五戒弟子，因破酒戒，而殺盜淫妄齊破。以酒能亂性招殃，為犯罪因緣，故痛戒唇沾鼻嗅，亦不得造酒賣酒，或以酒飲人送人，皆為犯戒。若有重病，非酒不能引藥，白師友等方服。舉世若能持此戒，則乘醉惹禍，酗酒滋事者，自無其人矣。

以上殺、盜、淫、妄、四戒，為四大惡業，不論出家在家，受戒不受戒，犯之皆有罪過，以體性是惡，刑法亦禁故也。但未受戒者，一層罪過，受戒之人，兩層罪過，於作惡犯罪之上，又加一犯戒罪故。若持而不犯，即為四善，功德無量，既念佛以消舊業，更持戒而不造新殃，免為往生障緣也。惟第五酒戒，未受戒者，飲之食之，皆無罪過，受戒飲食，一層罪過，即犯佛戒罪，佛已禁制，汝又犯戒，故有罪也。

丙 行持十善

一、不殺生 二、不偷盜 三、不邪淫 四、不妄言 五、不綺語

六、不兩舌 七、不惡口 八、不慳貪 九、不瞋恚 十、不邪見

此十善、又名十戒，即在家菩薩戒之十重戒也。前三戒為身業，中四戒為口業，後三戒為意業，人之一切善惡思想言行，皆名為業，善者為善業，惡者為惡業。此十戒、能持而不犯，即為十善，若犯而不持，即為十惡。十惡分上中下三品，上品十惡，死墮地獄，中品餓鬼，下品畜生，此三惡道，惟苦無樂，若能念佛懺悔，求生淨土，必於念念之中，除罪多劫，亦可下品往生。十善分上中下三品，上品十善，死即升天，中品為人，下品阿修羅，此三善道，亦苦多樂少，若念佛回向淨土，即轉人天福報之有漏善業，為往生淨土之無漏淨業，必獲上中品往生。蓋善因得善果，惡因得惡果，以持戒念佛之因，必得往生成佛之果，決定無疑，絲毫不爽也。前四戒、殺生、偷盜、邪淫、妄言，已於五戒中說明，玆不贅述。

五、綺語，即說無益浮言，華妙綺麗，或作豔曲情詞，傷風敗俗，或談說淫欲，導人邪念，蕩人心志等皆是。

六、兩舌，即向此說彼，向彼說此，挑撥兩方是非，離間親友感情，乃至前譽後毀，面是背非等皆是也。

七、惡口，即言語粗惡，如刀如劍，發人隱惡，不避忌諱，證入人罪，發宣人短等皆是也。若穢語傷人，罵人父母，為大惡口，來生當受地獄畜生之果報。藏經所言果報，多因口業者，以口易發也。應常念佛，以洗滌口業之穢惡，則惡業消而口業淨，身後必生淨土，而免惡報也。

八、慳貪，即自己之財，不肯施人，而慳吝不捨；他人之財，但欲歸己，而貪得無厭。及貪愛五欲之財色名食睡，毒害身命與慧命等皆是也。

九、瞋恚，即懷之於心為瞋恨，形之於色為恚怒，如境不適意，憂愁憤怒，及逞勢逞氣，欺侮人物等皆是也。

十、邪見，即不信行善得福，作惡得罪，撥無因果，無有後世，輕侮聖言，毀佛經教，違反正理等皆是也。

此十重戒，即十大惡業，佛大慈悲，各加一不字，令皆持而不犯，即為十大善業。身不殺、盜、邪淫，常持齋戒，不犯威儀，即身業清淨。口不妄言、綺語、兩舌、惡口，常少說話，多念佛，即口業清淨。意不貪、瞋、邪見，放下萬緣，一心念佛，即意業清淨。三業清淨，即易與佛感應道交，一念相應一念佛，念念相應念念佛，是心念佛，是心是佛，必獲上品上生，速成無上佛果也。傳此歸戒，化及宇內，則天下皆善人，便能消禍亂於未萌，致刑罰於無用，國治而天下平矣。是受持歸戒，不但欽遵佛制，報感樂果，抑且冥助國法，益補邦家，誠人生改惡行善之指南也。

第五 恪守行儀

蓮池大師於律藏中，集諸要義，著沙彌律儀要略，上篇戒律門，下篇威儀門，以便學者簡而易持。善因大師擇威儀門中日用所必需者，重述二十四章，名學佛行儀，凡比丘、沙彌，及男女居士，皆可習而行之。玆再就念佛之男女居士，所必須誠敬遵守者，刪繁節要，及當修三福，在此前後各篇所未收攝，而必須遵行者，間予輯補，改為恪守行儀，期更完備易行，不犯威儀，斯亦念佛助行，即人生言行與禮儀之指南也。

一 敬佛

凡見佛像，無論泥塑木雕紙畫，皆應整衣禮拜，最少亦須問訊或合掌。凡入佛殿經堂或塔內，不得著褻衣木屐拖鞋，除佛經像及供佛物品外，不得攜帶其他器物，或以笠杖等倚殿壁。見佛像必須禮拜，不得佔殿中央，是住持位。不得擅自鳴磬。拜後始可抬頭瞻仰。凡在殿堂或塔內經行，必須右繞，不得左旋，繞佛亦然。三匝或七匝，皆須平視直行念佛，不得談世諦語言。即言佛法，亦勿高聲。若咳嗽，須以袖掩口，不得涕唾。若見佛像佛經或一佛字在不潔淨處，急宜兩手捧持，安於淨處。凡佛像不得安於臥室內，倘屋宇狹小，須用布幔或櫥櫃隔開，劃一小部份為佛堂。不得置溺器於臥室內，蓋像在如佛在，必須誠敬。若得新食，必先供佛。凡供佛花果水飯等，不得先嗅。不得將佛燈私就己用。凡見有緣之人，普勸念佛。若見對佛經像有不敬者，宜以正義勸之。

二 敬法

凡讀佛經律，須整衣焚香正坐，如見佛然，不得倚靠。必先靜坐少時，方合掌舒經。桌上除經與香爐燈光外，不得置諸茶果雜物，即筆硯亦須置另處。經上有塵，須用淨紙掃之，不得口吹。讀至中間，若生雜念或客來，應關合，用黃紙條夾入經內，不得屈摺經角。有經在案，不得談世諦語言，不得嬉笑、高聲涕唾。念去或客去再舒。讀畢或休息，必關合端正。若稍有心印，俟讀畢以紙記之，不得記於經上。凡書寫經律，須端楷正字，不得隨意草書、及前後參差脫訛。凡諸經籍，應如法供奉。若損壞，宜速修補。不得以帽扇等物置經卷上，不得以外書放內典上，不得以穢褻不淨器物放經案上。凡持經像，當兩手捧之平胸，不得污手或隻手攜行，不得向人作禮，或隻手揖人，但兩手捧經像齊眉一舉足矣。凡聽法須整衣捧經，平視直進，坐必端嚴，不得笑語或大咳嗽。須諦聞審視，如實修習，不得專記名言，以資談柄，不得未會稱會，入耳出口。若有疑問，須於講畢後，至法台邊，向上問訊，方申疑問，問答畢，問訊而下。凡見人看經，不得近彼案前經行。如有看經仰臥倚靠，或捲之若筒者，須極力勸之，免遭惡報。凡借閱經書，須加愛重，勿令損壞。若借而不還，即犯根本重戒，不可不慎。凡敬法不僅敬經，即衣缽錫杖等亦同。

三 敬僧

凡見諸長老法師大德時，當如見佛，須端身正立，不得左右顧視或嬉笑。除急務，不得走行。除誦經、疾病、理髮及作羈身事務時，不得坐而不起。背後不得說諸長老法師大德過失。不得單稱名字，當稱某某長老、某老和尚、某老法師、某某大師。若面晤時，更不得提出名字，但可單稱長老或法師和尚二字。自則通稱學人或弟子。凡往來書信亦然，不得稱晚及余愚等。尊長老法師，當稱座下杖下，不得稱方丈。若對比丘尼，當稱大士、蓮下蓮前等。凡見尋常緇侶，須起立，如見菩薩，縱非好僧尼，亦應恭敬，當呼某師，不得直呼名字。若問尊號，當云菩薩或大士上下，不得云法名。蓋問法名者，係上座問後學也。而自己則稱後學，不得稱不慧不才不佞等。不得盜聽大比丘說戒，亦不得盜聽比丘誦戒經。凡入僧室，須先於門上彈指三下，內應則入，不應則去。入內先向佛前問訊，次向大德看經桌前對桌問訊，蓋即向大德問訊也。凡拜諸大德，惟於坐時立時可拜，西土只一禮，無三拜法。若在坐禪經行飯食剃浴息眠等時，不得拜。若閉戶，不得戶外拜。若止之，宜順勿拜。凡問佛法，當整衣禮拜，最少亦須問訊，合掌正立，若命坐則坐。須澄心諦聽，思惟深入。大德之語未了，不得急語急問。若問家常事，不須禮拜。凡途遇諸大德，宜先側立，俟大德過後再行，不得彼此互進。凡同行，當讓大德前行，並代攜物。凡坐位坐席，當讓大德上坐，除大法會，不得與同座坐。

四 孝親

凡父母在堂，如佛在世，當服勞奉養以安之，立身行道以顯之，及伯叔尊長，均應孝順，無違無逆。委曲婉轉，勸其信佛，斷葷吃素，持戒念佛，以求生享福壽康寧，死即往生極樂，永離生死苦海，以報親恩！如決不肯依從，亦勿強逼，以失孝道，但於佛前，代其懺悔罪過。俟有機緣，如病苦災難哀慟等，隨時以念佛可消災延壽奉告，並託善友婉勸，令種善根。若父母需葷酒，宜哀跪稟告：「兒持佛戒，葷傷生物，酒昏心性，不得自食飲，不得與人食飲，惟願我親全兒戒行，並全我親功德，全眾生性命云云。」如此哀求，定邀俯允！如父母不慣素食，暫買市中不見殺、不聞殺、不疑為己殺之三淨肉，以承親歡！慶壽病喪，悉依各章行之。

五 事師

凡奉事師長，當如事佛，常以飲食、衣服、臥具、湯藥、四事供養，依教奉行。若有過失，師教誡之，不得還逆語。若有犯戒等事，不得覆藏，速詣師前，哀乞懺悔，師許、則盡情發露，精誠悔改，還得清淨。凡師有所使令，宜及時作辦，不得違慢。人問師名，當云上某下某，問師號，即云某甲，師禮佛，不得與師並禮，當隨後禮。師拜人，不得與師同拜。在師前，不得與同類相禮，不得受人禮。餘詳敬僧章。

六 禮拜

凡晨起須盥漱清淨，方行禮誦。凡禮拜必須從容，身要至誠拜佛，口要至誠念佛，意要至誠想佛，三業投誠，一心懇禱，統身伏地，如大山崩，或五體投地，一心恭敬，不得急落急起。拜時先以兩手合掌當胸，不得十指參差中虛，或高低失所。兩足站於蒲團前為八字式，約距離前八寸，後二寸。分右掌向下按於蒲團中心，兩膝跪於蒲團，以左掌按於蒲團前左邊，移右掌按於蒲團前右邊，兩掌相距六寸。以頭按於兩掌中間之蒲團上，兩手側轉如抱佛腳狀，故曰頭面禮足。稍停片刻，兩手仍按原處，頭離蒲團，移右掌於蒲團中心，以左掌置於胸前，如合掌狀，以右掌用力擋起，合於左掌當胸，兩足同時伸直，仍站原地不動，此為一拜。至少三拜，多則三數遞加，如六拜、九拜、十二拜等。拜畢後，尚有一禮，如世俗之作揖，名曰問訊。拜畢時，尚合掌當胸，即以所合之兩掌向下，過膝約一寸，身隨曲腰至半，不得過與不及，以右掌置於左掌內，疊成一拳，從下向上，舉與眉齊，身隨直立，即以兩手所疊之拳放直當胸，手心向上，右手仍疊置左手之上，兩大指相接，此即彌陀手印也。凡拜佛、拜塔、拜經、拜大比丘，皆須如此。若與眾同拜，須齊起齊落，不得先後。如此恭敬禮拜，決定業消障除，罪滅福臻。如多禮拜，或多繞佛，既可多消業障，而又運動全身，必身健道隆，生享壽康，死往極樂。

七 念誦

凡誦經咒，須一字一字連接，一版同音，不得每句間歇，或高低失中。皆須梵音，不得怪音異韻。不得東西顧視。其中法則，須先向大德前學習，若唱梵唄，更須精習，以免臨時失儀，致同誦者動念也。凡念佛，須攝心切念，攝耳諦聽，字字句句，皆須念從心起，聲從口出，音從耳入，心口念得清清楚楚，耳根聽得清清楚楚，如是攝心，妄念自息。凡念佛音聲，須和柔哀雅，不得高聲傷氣，逼氣動火，默努傷血，輕鬆養識，沈靜墮昏。尤須六字或四字分明，不得油腔滑調。凡鳴法器，不得亂鳴，或輕重失音。凡掐數珠，須念得分明，記得分明，或於阿字上過珠，或於陀字上過珠，不得錯亂。每至母珠卻迴，不得越過母珠。凡繞佛經行，須安詳徐步，不得遠隔近擠，左右偏曲。須由東而南，自西至北順繞，不得逆繞。不得沿路涕唾，須先以巾安袖內，以便拭涕藏痰。念誦畢，須次第魚貫而出，不得先後。

八 靜坐

凡靜坐念佛，須先鬆去衣帶，肅清衣服，以軟物為坐墊，須前低後高。先以左足安右腿上，後以右足安左腿上，名跏趺坐。或以右足安左腿下，名半趺坐。次以右掌安左掌上，仰掌向上，以兩拇指面相接。腰須直豎，脊骨如壁，頭少俯，令頸與領觸為度。口合齒勿相近，舌向上顎，眼皮垂簾，觀心下視。正身端坐，不得偏斜移動，靠背鼾鼻。坐定後，或隨息默念，或攝心默念，隨宜自擇，專注不移。初坐二十或三十分鐘，隨後漸增。下坐時，須先閉目，以掌摩熱，擦面門數下。次將身體略略移動，然後將足放下，起立，將衣肅清。又平坐少刻，方起行走。若與眾同坐，非鳴磬不得先開目。坐中咳嗽呵欠，皆須以袖掩口。

九 居家

凡歸依三寶後，方可稱為居士，即居家學佛之士也，雖不能盡行佛事，亦當戒惡，不造新殃。若教妻子，或勸丈夫，初宜常談因果，次以佛法廣大，及淨土樂境，念佛利益等示之。若稍起信，則教以持戒念佛。兒女最易教化，宜以淺近佛書交閱，並常解說，令深入八識田中。當於淨處或樓上設一佛堂，莊嚴清潔，以便早晚拜誦，令眷屬戚友及鄰人見之，亦發善信。凡僱工人，宜先說明念佛、戒殺戒酒、及不得淫詞歌唱等。而自身須常威儀皎潔端正，不失言怒罵，不琴棋博奕，不吃煙酒。遇眷屬不法，須教誡有時，亦不得時常怒罵。凡壽誕喜慶，均須節約，嫁女不得厚僉，娶媳亦勿浪費，須以素席招待親友，請人或自己演說淺近佛法及因果等事，普勸念佛。以所節錢財，布施貧乏，印送佛書。若家富貴，自當儉用，以餘錢作慈善公益，宣揚佛法，莊嚴佛寺。或以財產付之善友，共建居士林、念佛堂、精舍、佛學院，及作永遠賑荒教災，恤孤養老，修橋補路等事。不必以財產授之子孫，致怠惰廢業，敗家亡身。但布施須量其受者不造惡業為要。家中不得蓄刀鎗炮釣網等一切害物傷慈之器具。凡與親友彼此送禮，當先說明，改葷腥為布帛或其他適用之物。

十 待客

凡接待賓客，除問答來意，當語以善惡因果、及念佛功德等，免談政戰訟事，及世間一切無益雜話。不得自讚毀他，或兩舌起人是非，不得陪客博奕歌唱等事。常於堂中貼一告白：「吾家學佛，不談世事，不用葷酒，不敢歌唱，不傷生物，不問卜筮相命，不奉外道邪教，恐慢賓客，特此預告。」堂中屏聯，及各處張貼，須用經中覺世語句。待客須用素菜，不得殺雞宰魚。如父母兄弟倘未深信佛法，萬不得已，買三淨肉陪之。待工匠亦然，多與工資可也。若客有所需，或請覓事求情等，當乘機告曰：「君能念佛戒殺否？」能則與為，不能則否。施貧乏亦然。客去時，則贈以經書念佛珠等。若長老法師大德來家，當禮拜迎接，並命子女眷屬等一一禮迎，供養所需，禮請說法；去時亦當禮拜送之。

十一 讀書

凡讀書宜分別邪正偏圓，雖佛經亦須辨其真偽。以念佛為主，讀經為助，常讀淨土五經一論，及十要等古德著述。如行有餘力，再讀法華、楞嚴、華嚴、涅槃、金剛、圓覺等大乘經典。凡世俗之命相卜筮，兵法仙道，天文地理，圖讖鬼怪，外道邪教等書，及西遊封神等各類小說，皆不得閱。若佛經早已洞徹，發心廣度眾生，欲逗眾生機緣，方可涉獵中西宗教、子史哲學等書，以明內外教義深淺，然判斷是非曲直，須以佛經為標準。青年須知國民普通學識，或完成大學教育者，不在此例。

十二 為官

凡為官當護法護國，廣行法化，仁慈利民。早晚偷閒念佛，不得非法制限，破滅佛法戒律。凡辦案時，須訊明事實後，示以佛法因果，勸作安善良民。若罪重應處死刑者，稍有可援之處，即改處徒刑。如求共生而不可得，雖處死刑，亦不傷慈，蓋除一惡，可全百善，以警一切。但於臨刑之先，為說因果淨土等事，勸令懺悔念佛，求生淨土。並常臨監獄，或請當地法師、居士，講演佛法，普勸念佛，化莠為良。凡署中人員，當於每星期晚間，或週會，或各種會議，利用時機，開示佛法因緣。軍官對於士兵，亦須如此，俾明因果，免擾國民。凡出巡或出外辦案，見有可教者，即教以念佛。對於紳商人民，除示以國家社會公務，悉談佛法，並贈佛書，無不奉行。在任時，宜勸地方多辦慈善公益。薪俸除應用外，當印送佛書。卸任時，宜預撰淨土文，散布地方，以代辭行。

十三 經商

凡經商自由，正好念佛。宜依佛法行事，不賣假貨，不二斗秤，不欺老少，不偷捐稅。不營屠酒戲妓及雞魚等生物業，或熟食店。不販賣男女奴僕及刀鎗釣網等傷生之具。若現營此業者，須速改業，並常念佛懺悔，發大願云：「願我見佛得道後，盡度從生以來一切所殺及所用之肉眾生，或一切與己交涉眾生，皆生淨土。」凡諸貨物，當明標價目，不二價，不折扣，客如不買，任其去，不生忿恨。貨壞廉售，須明標示，不得遮蔽。不放賬，不負債，心地自然清淨。不虛偽，不欺騙，性天亦極光明。若得財物，應作四份：一份供養父母己身，妻子眷屬，二份應作如法販轉，留餘一份，作布施慈善之用。果能如此，雖經商亦不為貪，而功德無量！

十四 務農

凡務農不勞心思，正好念佛。惟當細心鋤挖，免傷蟲蟻，偶有誤傷，當即念佛，助其往生。早晚佛前懺悔，發大願云：「願我見佛得道後，先度耕種以來，一切所殺微細眾生，次度一切怨親，皆生淨土。」念久純熟，定生極樂。若逢水旱颱風，宜專念觀音聖號，求免天災，普救眾苦。凡催耕牛，不得打罵，應教云：「發菩提心。」家有子姪，應常教誡：不得網魚撈蝦，打鳥遊獵，養蠶養貓，及放火焚燒山林，殺害物命。

十五 司工

凡司工無多深慮，正好專心念佛，工廠聚眾工作，更好同聲念佛，惟身手皆應勤作，心地恆應光明。蓋持名念佛，於勞動中，正好用功。如縫紉紡織等，身手已成習慣，雖不注意於事，亦不失手傷物。縱配藥裁割等須用意者，亦不妨念佛，使念念不絕，念自純熟，定生極樂世界。若轉以化人，使更相勸化，現世必獲福報，身後必中上品生。

十六 作務

凡作家務，正好念佛。但不得遲早失時，污穢不潔。凡物當珍惜，如米麵蔬菜等，不得狼籍或隨意棄擲。凡洗菜當三易水。汲水須先淨手。用水須諦視有蟲無蟲，有則以密羅濾過方用。凡燒灶不得燃腐薪。作食不得帶指甲垢。棄惡水不得高手當道揚潑，當離地四五寸徐徐棄之。凡掃地不得迎風，或聚灰土置門扇後。凡洗內衣，如有蚤虱，當先拾去。夏月用水盆已，須覆令乾，仰即蟲生。熱湯不得潑地上，免傷蟲蟻。

十七 受食

凡受食須先合掌默念云：「供養佛，供養法，供養僧，供養十方三世一切佛菩薩。」食時須端身正坐，不得伏桌上，不得大笑及言語。若有客在座，但應諾而已，食後再說明。不得太緩太速，及碗筷作聲，飲食作響。不得皺眉厭惡食，或見美味生貪心，恣口腹。不得食五辛，不得遺落飯食。若飯中有穀，去皮食之，或聚一處，出時持施禽鳥。如有蟲蟻，宜密藏棄之，勿使此座見生疑心。須自添食，不得令人接碗，作客亦然。如挑牙須以袖掩口。碗筷須排列整齊。除有急務，不得食畢先起。

十八 睡眠

凡睡眠不得仰臥、覆臥、及左脅臥，當以右掌枕頭，左掌搭膝，右脅而臥，名吉祥臥。常宜獨臥，不得與人同榻。設無異榻，不得共被。雖夫婦亦不應常同榻。睡時須穿睡衣，不得多用思想、或高聲笑語，當一心默念四字佛號，縱令昏昧，繫念而寢，覺即續之。但不可提神過甚，只要心念心聽，即易入睡，不致久念失眠也。若失眠，須先靜坐念佛一小時，坐疲方睡。天未曉，宜早起，靜坐念佛一小時，方下榻出舍。

十九 出外

凡因事外出，須端身直行，一心念佛，不得無事外遊。凡入市購物，勿爭價值，不合值，不買可也。若已購就，雖貴亦不應退。已許甲物，雖復更賤，勿捨彼取此，令彼有恨。若見禽獸魚鱉等生物，須買放生，如力不能救，當為念佛數聲，發善願云：「願汝等盡生極樂世界，我得道後，度盡汝等。」凡至人家，除問答要事，不得繁言多笑，當專心念佛。若問佛法，須方便開導念佛戒殺等，否則勿多示，但微微引之。

凡入寺廟，先進客堂，須云頂禮知客師或當家師，見即禮拜，然後問答。過門不得行中央，須緣左右邊行，緣左先左足，緣右先右足。不得無故登殿塔遊行，若參觀各處，須有人陪同，不得隨意亂行，東觀西看。凡入尼寺，不得一人單入，見尼師但彼此合掌，不得與尼師屏處共坐。女入僧寺亦然，但見大比丘須禮拜。凡佛子遠行，無非求善知識抉擇生死，不得遊山玩水。須偕善友，不得與不良之輩同行，近地亦然。若聞有危險之處，不得冒險遊行。若乘計程車或人力車，須多與工資，勸其念佛。

二十 寂居

凡住居士林、念佛堂、或精舍等處，須內外整潔，不得雜物狼籍。早晚鐘鼓分明，不得非時亂鳴。佛堂須常抹掃，除法器香燈，不得安置雜物。佛龕佛燈，皆須帳以玻璃，免受塵傷蛾。並常抹潔，令佛像金身，常如新塑。早晚功課，六時念佛，不得間歇，佛前香燈須鮮明，不得間斷。凡佛菩薩聖誕，當聚眾念佛，及演說佛法，贈送佛書。凡佛子皆應淡泊，不得置彫彩大床，室內除一榻一桌一椅外，不得廣置多物。除警語座銘，不得多掛字畫，凡有諸莊嚴具，應供於佛堂，亦不得過於華麗。生活宜嚴肅，不得赤身赤腳，放逸自便。不得修習外道工夫或拳術。除畫佛像，不得學習圖畫。不得與文人酬答詩文。不得吃煙酒葷腥，或食種五辛。除極寒地，不得製獸皮及絲類衣服。不得辦精美玩器。不得與鄰居貧乏，生諸嫌怨口舌，若逢饑寒及哀喪等事，當隨力周濟。不得逢人募化，除助念不得應赴佛事。不得畜養雞鴨豬貓等動物，不得藏刀銃釣網等害物傷慈之具。除養病者常教念佛外，不得停留閒雜人等。不得琴棋歌唱，或談論國事，及一切世諦等事，無事須常念佛。

二十一 入眾

凡與大眾同住同行，不得爭坐位，或於座上遙呼笑語，凡聞呼、即念佛應之，不得云有云是。眾中有失儀者，當隱惡揚善。凡睡不得在人前，起不得在人後。洗面不得多用水，刷牙吐水須低頭，不得噴水濺人。涕唾當於痰盂或僻處，不得高聲涕唾於殿塔及淨地淨水中。吃茶湯時，或手中有物，不得隻手作合掌式揖人。衣服須整潔，不得拖鞋有聲。不得著褻衣禮人，亦不得褻衣受禮。凡圍爐不得彈垢膩入火中，或烘烙鞋襪。凡熄燈須問他人用否？不用方關閉。如係油燈須撥熄，不得口吹。凡入浴先以湯洗面，從上至下，徐徐洗之，不得以湯水濺人。不得浴室小便，或共人語笑，受人擦背。不得恣意久洗，妨礙後人。凡入廁須先脫外衣，不得著海青或縵衣入廁。便畢當洗手，未洗手不得持物，逢人不得作禮，宜側身避之。不得沿路行繫衣帶。

二十二 看病

凡見父母、師僧、及眷屬等一切病人，須常慈心供養、醫治看護，如佛無異。八福田中，看病福田第一，當以善言安慰！告以人死歸處、及淨土樂境等，勸多念佛。或請善友善巧開導，令生正信，願求往生。命若未盡，定蒙佛祐，自易安康。若有所需，除不宜者，應竭力辦與。若路遇病人，除自有病或無力，或彼有力，有人看護，應往照顧。如無暇、應作方便，或付囑已，然後可去。

二十三 務喪

凡遇父母或眷屬病重將終，當掃室焚香，供接引佛像於病人前，全家輪班念佛，以助淨念。或請善友開導助念，勸病人放下一切，眼觀佛像，耳聽佛聲，力能隨念，聲默均可，不能隨念，但攝耳諦聽，心無二念，即與佛相應，蒙佛接引，往生西方。如家屬人少，或請助念不便，用念佛錄音帶助念，既持久，又省力，與緇素助念無別。若氣將絕，家人不得哀哭愴惶，宜加功念佛。俟氣絕八小時後，方可抹裝殯殮。壽衣宜用棉麻等布，不得用綢絹毛料。不必燒公據紙錢。客來即請念佛，並面辭牲祭。若近地有淨戒比丘，當請來家中或寺廟念佛數日，家族亦應隨念，女眾宜在別室或布帳之內。否則於堂中供一佛像或三聖像，與眷屬自禮自念，尤為懇切至誠，不必依習俗決請僧道也。張貼訃聞，除照常式外，須於空白處加：「寒家務喪，全遵佛制，不殺生命，不用葷腥，不化紙錢，如蒙弔唁，念佛焚香，不敢他煩。」若開堂設奠，用儒禮亦可，俱宜用素，不得殺生。凡賓客伕馬，宜多給辛力，以代酒資。開堂日須布一講堂，請能說佛法者，講演若干時，客皆坐聽，眷屬席地聽。若無能講者，居士自講亦可，如死者係長輩，不得自立臺上，須正立臺下中央，向上言說。念佛及祭奠，須用法器，或以笙笛和哀樂，不得鑼鼓喧鬧。門前懸一長旛，旛頭上，用布或紙，紮一接引佛像，發引時執之前行。賓客送葬者，悉於胸前佩一蓮華，青黃赤白皆可。棺上悉安蓮華，中立接引佛像，途中悉稱佛號，須長韻高聲，不得前後參差。途遇弔祭者，亦請念佛。送至山上，同念阿彌陀經一卷，念佛一小時方散。居喪三年，須常念佛，如或不能，或一週歲，或七七日亦可。

二十四 飭終

凡臨終欲生淨土，不得怕死，當念此身多苦，不淨惡業，種種交纏，若得捨此穢身，超生淨土，受無量樂，脫生死苦，乃稱意事，如脫敝衣，得換珍服，當放下身心，莫生戀著。纔有絲毫戀世間心，便成罣礙，不得解脫。若得明曉淨土之人，頻來策勵，極為大幸。凡醫藥初不相妨，但藥只醫病，不能醫命，若殺物命，為藥求安，或祭神祈福，但增罪業，反損壽算，切宜戒之！凡遇病時，便念無常，一心待死。叮囑家人，及看病問候人，凡來我前，為我念佛，不得說眼前閒雜話，家中短長事，亦不須軟語安慰，祝願安樂，此皆虛華無益。若病重將終，親屬不得垂淚哭泣，及發嗟歎懊惱聲，惑亂心神，失其正念。但同聲念佛，助其往生。須待氣盡八小時後，方可搬動哭泣，沐浴大殮。七日至二十一日後，始能土葬或火葬。此法念彿及未念佛人用之，皆得往生。死生事大，須自己著力始得，一念差錯，歷劫受苦，誰能相代，思之思之！

第六 普勸念佛

人命無常，生必有死，七十古稀，百年能幾，如石火電光，水抱草霜，暫有即空，有何留戀？何不捨此短暫生死之肉身，永留常樂我淨之法身耶？大智度論云：「眾生有二種身，一是生死肉身，二是法性生身。」惠能大師云：「法身者汝之性也。」此法身即吾人之本性，無始無終，永久常存，俗所謂靈魂者是也。普願發菩提心，勸進行者，人身難得今已得，佛法難聞今已聞，此身不向今生度，更待何生度此身？錯過今生，沉淪永劫，望皆為法身念佛行善，廣修淨業，勿為肉身提高享受，廣積資財，資財者生不帶來，死不帶去，惟此淨業，不相捨離，於一切時，引導其前，即得往生極樂世界，使此法身常住，福壽無量，直至成佛，永不退轉也。

一 圓成佛果

上述五篇，皆淨業正因，如第一、前言，第二、抉擇信仰，惟信佛念佛，方能離苦得樂，切勿輕信外道邪教而自誤也。第三、信願念佛，為人生了脫生死輪迴，圓成佛果之捷徑。若能專勤念佛，現前當來，必定見佛，不假方便，自得心開，命終決定蒙佛接引，上品上生極樂世界，以境勝緣強，皆得不退，一生成佛，如操左券，出世法無過於此也。第四、戒惡行善，為念佛之助行，亦成佛之正因也。令先受三歸，使身心有所歸依，精神自然愉快，當能力行念佛，奮發精進也。次受五戒十善，為做人之基本條件，與第五、恪守行儀，為人生言行禮儀之準則，若皆持而不犯，則意之所念，口之所言，身之所行，無適而非善，善則為君子，為大賢，為家之孝子，國之良民，人敬神祐，福增壽永，世間法無過於此也。且均為出世法之階梯，回向淨土，轉善業為淨業，必得生西成佛之正果也。

二 促進和平

普勸念佛，不僅為人生解脫生死輪迴之苦，皆得圓成佛果之樂，亦為促進民安國泰，世界和平之指南也。蓋以世界大亂，災禍頻仍，二次大戰，瘡痍未復，三次大戰，又迫在眉睫，皆由人無正信，恣行殺盜淫妄、貪瞋邪見等共同惡業，所感召之惡報。若能弘揚佛怯，普勸持戒念佛，使皆改邪歸正，斷諸惡而行眾善，則人皆守望相友，出入相助，疾病相扶持，百姓親睦，萬邦協和，化干戈為玉帛，化此三界苦海，皆為極樂世界，又何待和平之呼號，憲章之糾律，核子之競賽，日紛擾而未有以已也耶？

人生指南終

附錄 印送佛經佛像佛書十大利益

（節錄印光祖師普勸發心印誦經像文）

一、從前所作種種罪過，輕者立即消滅，重者亦得轉輕。

二、常得吉神擁護，一切瘟疫水火、寇盜刀兵、牢獄之災，悉皆不受。

三、夙生怨對，咸蒙法益，而得解脫，永免尋仇報復之苦。

四、夜叉惡鬼，不能侵犯，毒蛇餓虎，不能為害。

五、心得安慰，日無險事，夜無惡夢，顏色光澤，氣力充盛，所作吉利。

六、至心奉法，雖無希求，自然衣食豐足，家庭和睦，福壽綿長。

七、所言所行，人天歡喜，任到何方，常為多眾，傾誠愛戴，恭敬禮拜。

八、愚者轉智，病者轉健，困者轉亨，為婦女者，報謝之日，捷轉男身。

九、永離惡道，受生善道，相貌端正，天資超越，福祿殊勝。

十、能為一切眾生，種植善根，作大福田，獲無量勝果，速得成佛。

凡遇祝壽賀喜、免災祈求、懺悔薦拔等時，皆宜歡喜施捨，功德無量。