為在家弟子略說

三歸五戒十善義

印光大師著

三歸者

五戒者

十善者

（本文摘自《印光大師文鈔》卷四）

悲哉眾生！從無始來，輪迴六道，流轉四生，無救無歸，無依無託，若失父之孤子，猶喪家之窮人，總由煩惱惡業，感斯生死苦果，盲無慧目，不能自出。大覺世尊愍而哀之，示生世間，為其說法，令受三歸，為翻邪歸正之本，令持五戒，為斷惡修善之源，令行十善，為清淨身口意三業之根，從茲諸惡莫作，眾善奉行。三業既淨，然後可以遵修道品，令其背塵合覺，轉凡成聖。斷貪瞋癡煩惱之根本，成戒定慧菩提之大道，故為說四諦、十二因緣、六度、三十七助道品等無量法門。又欲令速出生死，頓成佛道，故為說念佛求生淨土法門，使其不費多力，即生成辦。噫，世尊之恩，可謂極矣，雖父母不足譬，天地不足喻矣。不慧受恩實深，報恩無由，今汝等謬聽人言，不遠數千里來，欲以我為師，然我自揣無德，再四推卻，汝等猶不應允，今不得已，將如來出世說法度生之意，略與汝等言之，並將三歸五戒十善，及淨土法門，略釋其義，使汝等有所取法，有所遵守。其四諦，乃至三十七助道品等，非汝等智力所知，故略而不書。汝等若能依教奉行，便是以佛為師，何況不慧。若不依教奉行，則尚負不慧之恩，何況佛恩。

三歸者

一歸依佛，二歸依法，三歸依僧。

歸者歸投，依者依託，如人墮海，忽有船來，即便趣向，是歸投義，上船安坐，是依託義。生死為海，三寶為船，眾生歸依，即登彼岸。既歸依佛，以佛為師，從今日起，乃至命終，不得歸依天魔外道，邪鬼邪神。既歸依法，以法為師，從今日起，乃至命終，不得歸依外道典籍。既歸依僧，以僧為師，從於今日，至命終時，不得歸依外道徒眾。

五戒者

一不殺生，二不偷盜，三不邪淫，四不妄語，五不飲酒。

好生惡死，物我同然，我既愛生，物豈願死，由是思之，生可殺乎？一切眾生，輪迴六道，隨善惡業，升降超沈，我與彼等，於多劫中，互為父母，互為子女，當思拯拔，何忍殺乎？一切眾生，皆有佛性，於未來世，皆當成佛，我若墮落，尚望拔濟，又既造殺業，必墮惡道，酬償宿債，展轉互殺，無有了期，由是思之，何敢殺乎？然殺生之由，起於食肉，若知如上所說因緣，自不敢食肉矣。又愚人謂肉為美，不知本是精血所成，內盛屎尿，外雜糞穢，腥臊臭穢，美從何來？常作不淨觀，食之當發嘔矣！又生謂人及禽獸，蛆蟲魚蝦，蚊虻蚤蝨，凡有命者皆是，不可謂大者不可殺，小者可殺也。佛經廣說戒殺放生功德利益，俗人不能得讀，當觀安士先生萬善先資，可以知其梗概矣。

不偷盜者，即是見得思義，不與不取也。此事知廉恥者，便能不犯，然細論之，非大聖大賢，皆所難免。何也？以公濟私，剋人益己，以勢取財，用計謀物，忌人富貴，願人貧賤，陽取為善之名，遇諸善事，心不認真，如設義學，不擇嚴師，誤人子弟，施醫藥，不辨真假，誤人性命，凡見急難，漠不速救，緩慢浮游，或致誤事，但取塞責了事，糜費他人錢財，於自心中，不關緊要。如斯之類，皆名偷盜。以汝等身居善堂，故摘其利弊而略言之。

不邪淫者，俗人男女居室，生男育女，上關風化，下關祭祀，夫婦行淫，非其所禁，但當相敬如賓，為承宗祀。不可以為快樂，徇欲忘身，雖是己妻，貪樂亦犯，但其罪輕微。若非己妻，苟合交通，即名邪淫，其罪極重。行邪淫者，是以人身行畜生事，報終命盡，先墮地獄餓鬼，後生畜生道中，千萬億劫，不能出離。一切眾生，從淫欲生，所以此戒難持易犯，縱是賢達，或時失足，何況愚人。若立志修持，須先明利害，及對治方法，則如見毒蛇，如遇怨賊，恐畏怖懼，欲心自息矣。對治方法，廣載佛經，俗人無緣觀覽，當看安士先生欲海回狂，可以知其梗概矣。

不妄語者，言而有信，不虛妄發也。若見言不見，不見言見，以虛為實，以有為無等，凡是心口不相應，欲欺哄於人者皆是。又若自未斷惑，謂為斷惑，自未得道，謂為得道，名大妄語，其罪極重，命終之後，決定直墮阿鼻地獄，永無出期。今之修行而不知佛法教理者，比比皆是，當痛戒之，切要切要。以上四事，不論出家在家，受戒不受戒，犯之皆有罪過，以體性是惡故也。然不受戒人，一層罪過，受戒之人，兩層罪過，於作惡事罪上，又加一犯戒罪故。若持而不犯，功德無量無邊，切須勉之。

不飲酒者，酒能迷亂人心，壞智慧種，飲之令人顛倒昏狂，妄作非為，故佛制而斷之，凡修行者，皆不許飲。並及蔥韭薤蒜，五種葷菜，氣味臭穢，體不清潔，熟食發淫，生噉增恚，凡修行人，皆不許食。然此一事，未受戒者，飲之食之，皆無罪過，受戒飲食，一層罪過，即是犯佛戒罪。佛已禁制，汝又去犯，故有罪也。

十善者

一不殺生，二不偷盜，三不邪淫，四不妄語，五不綺語，六不兩舌，七不惡口，八不慳貪，九不瞋恚，十不邪見。

此中前三名身業，中四名口業，後三名意業。業者，事也。若持而不犯，則為十善，若犯而不持，則為十惡。十惡分上中下，感地獄餓鬼畜生三惡道身。十善分上中下，感天人阿修羅三善道身。善因感善果，惡因感惡果，決定無疑，絲毫不錯也。殺盜淫妄，已於五戒中說。

綺語者，謂無益浮詞，華妙綺麗，談說淫欲，導人邪念等。兩舌者，謂向彼說此，向此說彼，挑唆是非，鬥構兩頭等。惡口者，謂言語麤惡，如刀如劍，發人隱惡，不避忌諱。又傷人父母，名大惡口，將來當受畜生果報，既受佛戒，切莫犯此。慳貪者，自己之財，不肯施人，名之為慳，他人之財，但欲歸我，名之為貪。瞋恚者，恨怒也，見人有得，愁憂憤怒，見人有失，悅樂慶快，及逞勢逞氣，欺侮人物等。邪見者，不信為善得福，作惡得罪，言無因果，無有後世，輕侮聖言，毀佛經教等。

然此十善，總該一切，若能遵行，無惡不斷，無善不修，恐汝等不能體察，今略舉其一二。當孝順父母，無違無逆，委曲宛轉，勸令入道，斷葷吃素，持戒念佛，求生西方，了脫生死。父母若信，善莫大焉，如決不依從，亦勿強逼，以失孝道，但於佛前，代父母懺悔罪過，斯可矣。於兄弟則盡友。於夫婦則盡敬。於子女則極力教訓，使其為良為善，切勿任意憍慣，致成匪類。於鄰里鄉黨，當和睦忍讓，為說善惡因果，使其改過遷善。於朋友則盡信。於僕使當慈愛。於公事則盡心竭力，同於私事。凡見親識，遇父言慈，遇子言孝。若做生意，當以本求利，不可以假貨哄騙於人。若以此風，化其一鄉一邑，便能消禍亂於未萌，致刑罰於無用，可謂在野盡忠，居家為政矣。