佛教各宗大意四輯第一種

—密宗大意

黃懺華居士編述

第一篇 緒論

第二篇 此宗之教相

第三篇 此宗之行果

密宗大意

第一篇 緒論

第一章 此宗之名稱及其略史

此宗約三密中口密真言立宗，故名密宗，一名真言宗，佛典稱法身大日如來（毘盧遮那佛密宗稱為大日如來），與自性所成眷屬，於秘密金剛法界心殿，自受法樂故，常恆不斷，說自所證聖智境界。上首金剛薩埵，秉其教敕，結集為大日經金剛頂經等，於南天竺鐵塔，待人傳弘，其後釋迦佛滅後七百年時，龍猛菩薩，開鐵塔，親禮金剛薩埵，受金胎兩部大法，傳之弟子龍智。龍智傳之弟子善無畏金剛智二人。善無畏三藏，於唐玄宗開元四年：齎大日經及蘇悉地經等秘密梵夾來長安。開元十二年，譯蘇悉地經三卷，其翌年譯大毘盧遮那成佛神變加持經七卷，此宗稱為大日經。沙門一行，師事善無畏最久，盡得其傳，筆受大日經，記其秘義為大日經疏二十卷，又作義釋十四卷。善無畏未開宗立教，傳一行禪師等，不久消歇。金剛智三藏，於開元八年，偕其弟子不空三藏同來，傳弘密教，蔚興一時，譯有金剛頂略出經準提陀羅尼經等。其後開元二十九年，金剛智入滅。天寶元年，不空還南天竺，詣龍智阿闍黎許，受十八會金剛頂瑜珈十萬頌裡，大毘盧遮那大悲胎藏十萬頌經，及其他經論五百餘部。更周歷五天，廣求密藏。天寶五年歸唐，大弘密教。合胎金兩部為一，譯有金剛頂大教王等經。開元間，善無畏金剛智不空，肩隨行化，時人稱為開元三大士。不空之門下，有慧果等八阿闍黎。唐末亂離，經疏銷毀，持明軌則，流為市井歌唄。至宋世，雖有法賢施護法天等，譯出密部經論，亦未能光大而久遠，然河朔關隴之間，有鳳翔阿闍黎，及五臺顯密圓通法師等，稱一時龍象。元代入關，挾喇嘛教以俱來，此宗遂盛極一時，而中國固有之傳，反在存歿不可知之數。明太祖鑒於元代密宗勢力之盛，特申禁令，不准傳授密教，而宮禁之間，則尚有尊喃加巴藏卜迎哈立麻等舉。清代真言一宗，亦傳布僅在喇嘛，且信奉不出宮禁。兩部大法，久莫能舉其名矣。日僧空海，即弘法大師，於唐代來華，從慧果阿闍黎，傳受兩部大法，歸國弘通之，傳承至今，真言密乘，賴以不墜。

第二章 此宗之教判

弘法大師，依大日經，造十住心論及祕藏寶鑰，又依金剛頂經，造辨顯密二教論，判攝大小乘諸教。故此宗之教判，望橫，有顯密二教之教判，以應化所說顯教四家大乘華嚴天台三論法相為所對，以法身所說秘密法門為能對，決其優劣淺深。就豎，有十住心之教判，下從外道凡夫一分微少之善心，上至第十秘密莊嚴心，立十住位階，顯背暗向明心續生之次第。顯密二教者，應化所說百億教法，名曰顯教，言顯略逗機，即大小乘三藏十二部經所說四諦十二因緣六度萬行法門，是顯教。法身所說兩部秘藏，謂之密教，言秘奧實說，即大日經金剛頂經等所說金胎兩部法門陀羅尼印契念誦灌頂儀軌，是密教。顯教者，隨他方便誘引教義。密教者，對自眷屬內證法門。如二教論云：若據秘藏金剛頂經說，如來變化身，為地前菩薩及二乘凡夫等，說三乘教法。他受用身，為地上菩薩，說顯一乘等，並是顯教也。自性受用佛，自受法樂故，與自眷屬，各說三密門，謂之密教。此三密門者，所謂如來內證智境界也。又云：他受用應化身隨機之說，謂之顯也。自受用法性佛說內證智境，是名秘也。

所謂十住心，源出大日經住心品，第一異生羝羊心，第二愚童持齋心，第三嬰童無畏心，第四唯蘊無我心，第五拔業因種心，第六他緣大乘心，第七覺心不生心，第八如實一道心，第九極無自性心，第十秘密莊嚴心。一異生羝羊心者，三惡道之住心。異生，義譯凡夫。凡夫作種種業，感種種果，身相萬種而生，故名異生。凡夫狂醉，不辨善惡，不信因果，但念婬食，愚癡無智，猶如羝羊，其果報不出三趣，所謂地獄餓鬼傍生。羝羊者，牡羊也。牡羊於畜生中，性最下劣，但念水草及婬欲事，餘無所知。放天竺語法，因喻不知善惡因果愚童凡夫。二愚童持齋心者，人乘之住心。愚童，喻凡夫之愚昧。羝羊無自性，本覺內熏，佛光外射，欻然自有念生，我今節食持齋即是善法，由節食自誡故，覺緣務減少，生少分不著之心。以此為因，於持齋之日，數數檀施，善心漸進，如穀遇緣。儒家倫常及佛教中五戒等，攝於此中。三嬰童無畏心者，天乘之住心。嬰童，喻凡夫之劣弱。諸外道等，遇善友，聞有大天，能與一切樂，起歸依心，修十善六行四禪，厭下界，欣上天，冀生天道，脫下界之厄縛，暫得蘇息。如彼嬰兒，犢子隨母，故云無畏。攝大梵天外道等所計，及佛教中十善等。四唯蘊無我心者，聲聞之住心。觀四諦理，了解唯五蘊法恆存，無常一主宰之人我。此住心攝一切小乘法盡。五拔業因種心者，緣覺之住心。業者惡業，因則十二因緣，種者無明種于。辟支佛出無佛世，修無言等業，見飛華落葉，觀十二因緣法，拔業煩惱株杌及無明種于，入無餘涅槃故名拔業因種。六他緣大乘心者，法相之住心，所謂他緣乘著，謂發平等大誓，為法界眾生行菩薩道，普令同入是乘。約此無緣大悲，故名他緣乘，又名無緣乘，至此僧祇，始能觀察阿陀那深細之識，解了三界唯心，心外更無一法可得。乘此無緣心，而行大菩提道，故名無緣乘也。七覺心不生心者，三論之住心。心王猶如池水，性本清淨。證此性淨時，即能自覺心本不生。何以故，心前後際俱不可得故。以前後際斷故，雖復遇境界風隨緣起滅，而心性常無生滅，謂本不生者，兼明不生不滅不斷不常不一不異不去不來等。三論家舉此八不以為究極中道。八一道無為心者，天臺之住心，亦名如實一道心，又如實知自心，又空性無境心。一道者，無二亦無三之一乘，所謂佛乘。乘約能運載得名，道據能開通立稱。無為者，所證法爾無作三諦理。從八不空寂無相出，存萬德有，三乘同證入一道無作理，境智雙融，離有為無為別執，故名一道無為。九極無自性心者，華嚴之住心。無自性者，真如隨緣不守自性義，即染淨諸法，真妄交徹，圓融無礙，所謂事事無礙重重無盡因陀羅網義，究極無自性理，故名極無自性。此心望前顯教極果，於後秘心初心。十秘密莊嚴心者，密教之住心。秘密者，如來秘奧之三密，所謂金胎兩部六大三密五相五智等無盡法門是也。此法甚深微細，等覺十地，不能見聞，故云秘密。以此三密莊嚴曼荼羅，即莊嚴如來所證及眾生本具之功德，故云莊嚴。此十住心，具該三界因果諸法，總攝內外顯密眾教。

第三章 兩部大經

一、大日經

此宗以大日金剛兩部大經，如序說胎藏界荼羅金剛界曼荼羅兩部，從而又如序具說一法界多法界理智因果等無盡法門，說盡一宗之秘奧，定之為根本兩部大經，論定密部一切經軌法門，皆從此兩部大經等流分出。

大日經者，胎藏界之根本大經也。具云大毘昆盧遮那成佛神變加持經。大日經開題言此經總有三本，一法爾常恆本，謂諸佛法曼荼羅，以心王心數諸尊，法爾常恆，各各演說自內證法門，名法爾常恆本。大疏所謂若十佛剎微塵大眾各各廣演身口意差別法門，則無限量，是也。二分流廣本，謂龍猛菩薩入南天鐵塔，對金剛薩埵所誦傳十萬頌經，此經亦流布閻浮。大疏所謂毘盧遮那大本有十萬偈，又此經流布閻浮有十萬偈，是也。三分流略本，謂現流布七卷三千餘頌經，龍猛菩薩取十萬頌中宗要者也，即善無畏譯七卷經，此宗所依今本。大疏所謂以浩廣難持故，傳法聖者採其宗要，凡三千餘頌是也。

大毘盧遮那者，密教之本尊大日如來也。大者，豎橫無邊際義，數量過剎塵義，最勝最上義。毘盧遮那者，日之別名，除暗遍照為義，或云光明遍照，或說高顯廣博。世間之日，不可為喻，但取少分相似之義，加以大字。成者，不壞不斷不生不滅無始無終之義，此則法爾所成之成，非因緣所生之成。成佛者，具足梵音，應云成三菩提。佛者，正覺正知之義，如實知過去未來現在諸眾生數非眾生數常無常等一切諸法，明了覺知，故稱佛。神變加持者，舊譯或云神力所持，或云佛所護念。神變者，不測曰神，異常名變。加持者，加以往來涉入為名，持以攝而不散立義，謂此自證三菩提，若離如來威神之力，則雖十地菩薩，尚非其境界，況餘生死中人，是故如來住於自在神力加持三昧，普為一切諸眾生等，示種種諸趣門所喜見身，說種種性欲所宜聞法，隨種種心行開觀照門，於一切時處起滅邊際，俱不可得。緣謝則滅，機興則生，無有始終，故曰神力加持。經者，貫穿不散之義。

此經一部七卷三十六品，以開示一切眾生本有淨菩提心所具無盡莊嚴藏，即本有本覺之曼荼羅為主旨。三十六品中，前三十一品者，本經。後五品，其供養法也。前三十一品中，第一入真言門住心品者，教相。第二入曼荼羅具緣真言品已下，事相也。住心品統論一經之大意，其中因行果三句，所謂菩提心為因大悲為根方便為究竟者，此經之大宗。一經所說，不出此三句法門。此三句，又不過廣說菩提心之始中終也。云何菩提，謂如實知自心。第一甚深微妙之法，從何處得耶，即是行者自心耳。若能如實觀察了了證知，是名成菩提。行者正知心實相故，見一切法悉皆甚深微妙，無量無數，不可思議，不動不倚不著，都無所得，畢竟如菩提相故。虛空相，是菩提。何以故，菩提無相故。經以如實知自心釋菩提已，為令未來眾生具足方便，無復餘疑，更以九句廣演其義。九句中初句云：云何世尊說此心菩提生者，即是菩提心生也。如華嚴經廣說歎發菩提心功德，今此中真問心之密印，云何了知此心菩提種子發生，若已發生其性云何。第二句云：復以云何相知發菩提心者，相謂性成於內必有相彰於外，如般若中廣明阿毘跋致相貌，今此中亦問菩提心生時有何相貌也。第三句云：大勤勇幾何次第心續生者，大勤勇即是佛之異名。歎德而復發問有幾心次第而得是心也。第四第五句云：心諸相與時願佛廣開演者，問此諸心差別之相，及相續勝進，凡經幾時，而得究竟淨菩提心也。第六句云功德聚亦然者，言是心微妙功德，亦願世尊廣開演之。第七句云及彼行修行者，次問當以何行，云何修行而能獲得無上悉地。第八句第九句云，心心有殊異唯大牟尼說者，謂眾生異熟識心瑜伽行者殊異之心，亦願世尊分別廣說。從此以後迄至經終，皆是如來酬九問之意，廣分別說。然佛觀當時眾會，務令得意求宗，或後問先答，文無定準。或轉生疑問，以盡支流。總之，大經一部，不外廣演自心。

此經之疏釋，有一行阿闍黎之大日經疏及大日經義釋。

二、金剛頂經

金剛頂經者，金剛界之根本大經也。具云金剛頂一切如來真實攝大乘現證大教王經。依金剛頂經義訣，此經有四本，一法爾常恆本，與大日經法爾本同，謂諸佛法曼荼羅。二塔內安置本，亦云無量頌本，義訣所謂經夾廣長如床，厚四五尺，有無量頌，在南天竺界鐵塔之中，是也。三分流廣本，謂閻浮提流布之十八會十萬頌大本。四略本，謂十萬頌之要略，有四千頌七千頌之不同。十八會中，略出初會四大品之宗要，參以後十七會之旨趣所成，題云金剛頂瑜伽中略出念誦經。金剛頂經者，梵本十萬頌十八會之總名，通現流布金剛界諸經。然以三本為主，一金剛智譯略出經，二不空譯金剛頂一切如來真實攝大乘現證大教王經，三施護譯佛說一切如來真實攝大乘現證三昧大教王經，不空譯教王經，復有二本。一三卷，祇金剛界大曼荼羅廣大儀軌品一品，正說金剛界曼荼羅之本經也。常云金剛頂經，指此本。一二卷，四品，說修習供養之儀軌。橫豎智杵，摧壞四魔，常恆不壞，堅固不動，故名金剛。最勝無上，故名頂。五智佛名一切如來，聚一切諸法共成五佛身，故此五佛則諸佛之本體諸法之根源，故名一切如來。離一切虛偽，故名真實。一一言名成立中，含無邊顯密教義，故名攝大乘。現證佛菩提，故名現證。能含一切教法，故名大教，為諸教之王，名大教王。此經以開示依三密加持，修生顯得離垢清淨菩提心智曼荼羅為主旨。一經三卷中，初序文，次正宗文。正宗文中，一說毘盧遮那佛受用身，以五相現成等正覺。二說毘盧遮那成佛後，以金剛三摩地現發生三十七智。三說一切如來以一百八名讚禮婆伽梵大持金剛。四說金剛界大曼荼羅。五說入金剛界大曼荼羅儀軌。六雜說。其疏釋有金剛頂經義訣等已上兩部大經，曰純部密經，至此宗所依論藏，有菩提心論及釋摩訶衍論。菩提心論，具名金剛頂瑜伽中發阿耨多藐三菩提心論，廣說勝義行願三摩地三種菩提心。釋摩訶衍論，釋大乘起信論，開示不二摩訶衍等三十三種法門，其中三自一心摩訶衍等三十二種者，修行種因海，顯教之分齊。不二摩訶衍一種者，性德圓滿海，密教之分齊也。

第二篇 此宗之教相

第一章 大日如來

毘盧遮那佛，此宗稱為大日如來。毘盧遮那，具云摩訶毘盧遮那左坦他□多。摩訶，大義。毘盧遮那，日之別名，譯云大日，又毘盧遮那，光明遍照義，譯云大遍照如來，又云最高顯廣眼藏如來。密號稱遍照金剛，又稱遍法界身普門身等。以遍照為正譯，譯日譯眼等義譯也。依如大疏，毘盧遮那，是日之別名。此有三義，一除暗遍明義，謂如來智慧日光，遍一切處，作大照明，無有內外方處晝夜之別。二眾務成辦義，謂如來日光，遍照法界，能平等開發無量眾生種種善根，乃至世間出世間殊勝事業，莫不由之而得成辦。三光無生滅義，謂佛心之日，雖為無為煩惱戲論重雲之所覆障，而無所減。究竟如法實相三昧圓明，而無所增。以如是等種種因緣，世間之日不可為喻，但取其少分相似故，加以大名，曰摩訶毘盧遮那；又仁王護國念誦儀云：吠路者那野，此云遍照，亦云大日，如世間日，唯照一邊，不照一邊。晝照，夜不照。照一世界，不照餘世界。但得名日，不得名大。毘盧遮那名大日者，色身法身，普周法界，十方世界，悉皆照耀；又演密鈔云：毘云遍，盧遮那云光明照，為順此方云光明遍照；又金剛頂經義訣云：梵云毘盧遮那，此翻最高顯廣眼藏如來。此如來者，一切如來普門總德，圓具萬德，同遍十方。自豎差別門觀之，則諸佛菩薩，無不從此尊出生。自橫平等門觀之，則一切森羅萬象，皆是如來遍法界身，是故此如來，望橫，則為宇宙法界之全部。就豎，則是宇宙發現之本體，而又總轄此宇宙全部之主體，說真言秘經根本聖教大日經金剛頂經等之教主也，故他宗說法身無說無示。此宗談法身大日如來，三世常恆，於法界心殿，自受法樂故，與微塵數自眷屬，說自證三密門，即極妙甚深性海究竟果分之法門。然此應化，非從毘盧遮那身或語或意生，於一切時處起滅邊際，俱不可得。譬如幻師，以咒術力加持藥草，能現種種未曾有事，若捨加持，然後隱沒。如來金剛之幻，亦復如是，緣謝則滅，機興則生，即事而真，無有終盡。

第二章 金胎兩部

一、兩部

此宗之根本教義，為即事而真當相即道，以為宇宙法界，當體即是大日如來。此大日如來，具理智二德。理者，攝持不散平等之意，當根本兩曼荼羅中胎藏界。智者，決斷簡擇差別之意，當金剛界，是為金胎兩部曼荼羅。曼荼羅者，論圓具足義，舊譯，就體譯為壇，即築方圓土壇供養諸尊（修法壇），新譯就義譯為輪圓具足。此壇中具足諸尊諸德，成一大法門，如轂輻輞，具足圓滿，成一車輪，表圓滿具備法界海所有萬德。如大疏云：今此中妙法蓮華曼荼羅義，毘盧遮那本地常心，即是華臺具本。四佛四菩薩醍醐果德，如眾實俱成。十世界微塵數金剛密慧差別智印，猶如鬚□。十世界微塵數大悲萬行波羅密門，猶如華藏。三乘六道無量應身，猶如根莖條葉發暉相間，以如是眾德輪圓周備，故名曼荼羅也。又云：曼荼羅，是具種種德義，即是如來秘密之德。如是秘密之德，如蓮華開敷而自莊嚴，是故金胎兩部曼荼羅者，諸佛理智之體性，眾生色心之實相也。如十住心論云：秘密莊嚴住心者，即是究竟如實覺知自心之源底，如實證悟身之數量，所謂胎藏界會曼荼羅，金剛界會曼荼羅，金剛頂十八會曼荼羅，是也。又大疏云：佛從平等心地開發無盡莊嚴藏大曼荼羅已，還用開發眾生平等心地無盡莊嚴藏大曼荼羅。誠以諸佛法性身心，眾生具縛色心，皆理理無數智智無邊之金胎兩部，而眾生狂醉，不覺不知，為開發眾生自心所具萬德故，建立兩曼荼羅。所謂金剛界者，金剛有二義，一堅固義，自體堅固。不可破壞，故云堅固，又利用義，能摧破一切物，故云利用。智體亦爾，沈淪生死海中，不朽不壞，還能摧破一切煩惱，故名金剛。所謂胎藏界者，約胎藏為喻。胎藏有二義，一含藏義，如母胎內，含藏子體。理體亦爾，能具足一切功德，又隱覆義，如人在母胎，覆藏其體。理體亦爾，隱煩惱中。此應譯胎藏法，對金剛界故，名胎藏界，即金剛界者，智差別之法門。胎藏界者，理平等之法門。此二二而一，一而二，密教謂之二而不二。茲列表如下：

金剛界 智 差別 心法 豎 識大 大智 佛

二 不二

胎藏界 理 平等 色法 橫 五大 大悲 眾生

元來理智者，一法之二義，不二而二。故云法體不分，義門得別。

二、三部五部

此宗準因果之勝劣，先金後胎，即胎藏界者，因門。金剛界者，果門也。胎藏界者，從果向因本覺下轉之化他門。金剛界者，從因至果始覺上轉之自利門也。胎藏界者化他門故，約大定智悲三德，立佛蓮金三部。一蓮華部者，眾生身中本有之淨菩提心清淨理，雖在六道生死泥中流轉，而不染不垢。如蓮華出生泥中，而不染不垢，故名蓮華部，當大悲。二金剛部者，眾生自心本有堅固之智慧，雖在生死泥中，經無數劫，而不朽不壞，能破煩惱。如金剛雖久埋地中，而不朽不壞，能摧諸怨敵固物，故名金剛部，當大智。三佛部者，此理此智。凡位未顯。入果位，理智具足，覺道圓滿，故名佛部，當大定。金剛界者自行門故，約轉因位九識所得果上五智自證境，立佛金寶蓮羯五部，即胎藏三部，加寶部羯摩部二部。寶部者，佛自利圓滿中具無邊功德，故名寶部。羯摩部者，為眾生成辦一切事業，故名羯摩部。此中初二在纏因德，第三理智具足出纏果位也，後三於佛部中別開之。佛二利圓滿，其自證邊曰寶部，其化他邊曰羯摩部。

三、金剛界九會

兩部曼荼羅中，金剛界有九會曼荼羅，胎藏界有八葉蓮臺十三大院。金剛界九會者，現圖曼荼羅之作者，於十八會曼荼羅中，拔出此九會，建立現圖曼荼羅。第一會，大日如來以五相現成等正覺。成正覺後，以金剛三摩地現出生三十七尊乃至外部諸眾攝化眾生，故名成身會。此會為第二以下諸會曼荼羅之總體，故名根本會；又此會諸尊皆住相好具足羯摩身，羯摩者，事業成就義，故名羯摩會，當四曼中大曼。此會具有一千六十一尊，略有三十七尊。第二會，以印契及器仗等標幟，示成身會諸尊之內證本誓，故名三昧耶會，當四曼中三昧耶曼。第三會，此會諸尊，皆住三股金剛杵中，三股表事業成辦義，故名羯摩會。羯摩會諸尊，各具五智無際智等微細圓融德，故名微細會。諸尊皆住定印，故名三昧耶，當四曼中法曼。第四會，諸尊各各以寶冠華鬘等三昧耶形，供養大日如來，故名供養會。當四曼中羯摩曼。以上第二第三第四三會，各有七十三尊。第五會，合前四曼於一會，示四曼不離，故名四印會，又是大日五智故，名五智會，此會有十三尊。以上五會，以大日為中臺，顯因即果。第六會，上來總別四曼，攝歸大日如來獨一法身，顯四曼體一，大日如來住智拳一印，故名一印會，此會惟有大日一尊。已上六會，從麤至細之次第也，大日如來之自性輪身也，自證門也，四曼中法三曼也。第七會，以金剛薩埵為中臺，轉欲解愛慢四煩惱，為欲解愛慢四菩薩，示深密之理趣，故名理趣會；又金剛薩埵，與普賢菩薩同體，故名普賢會。前六會之大日如來，來此會，現金剛薩埵身，說正法，化益眾生，顯果即因，此會有十七尊，此為大日如來之正法輪身，四曼中法曼也。第八會，大日如來為折伏剛強難伏之眾生，更從金剛薩埵，現降三世明王忿怒身，左足踏自在天，右足踏烏摩后，故名降三世羯摩會，四曼中大曼也，此會有七十七尊。第九會，前會諸尊，住降三世本誓之三昧耶，持大悲之弓箭，降伏魔王，又警覺眾生，故名降三世三昧耶會，四曼中三曼也，此會有七十三尊。此二會，大日如來化他之教令輪身也。要之，九會曼荼羅者，大日如來之三輪身也。已上九會之次第，以羯摩會為第一，降三世三昧耶會為第九，是為從果向因下轉之次第。

次從因至果上轉之次第，以降三世三昧耶會為第一，羯摩會為第九。第一降三世三昧耶會，降三世明王，現三昧耶形，降伏三世怨敵，除成道之障礙。第二降三世羯摩會，前三昧耶形，轉成降三世羯摩身，現大忿怒相，左足踏大自在天，表斷煩惱障，右足踏烏摩后，表斷所知障。第三理趣會，由前二會斷二障三毒，顯現般若之理趣。悟此理趣，則欲觸愛慢等十七位心，即本不生之妙體。第四一印會，表由五相秘觀，行者與本尊冥合，一切諸尊，皆攝入大日一尊。第五四印會，從大日一身，出現四佛，圓滿五智三十七智等。第六供養會，從四印現三十七尊，所現諸尊，皆入供養三昧，互受法樂。第七微細會，示至現智身等遍入微細金剛之定相。第八三昧耶會，至道場觀，種子轉成三昧耶形，表內證本誓。第九羯摩會，前三昧耶形，轉成相好具足大曼荼羅羯摩身。前九會者，大日如來，從本地至垂跡，利濟眾生之次第，即化他門之順序。此九會者，真言行者斷惑障開發心地之次第，即自行門之順序也。

金剛界九會曼荼羅，其主尊三十七尊也，即根本一會曼荼羅之上，有五大月輪。大日如來，住中臺月輪中，持智拳印，佛部主，總德也。其前右後左，有金剛波羅密寶波羅密法波羅密羯摩波羅密四菩薩，為大日四親近。阿等四如來，住四方月輪中，為大日四大眷屬，總德中分德也。此四大眷屬又皆有四眷屬。即東輪中臺阿如來，金剛部主，前右左後，有金剛薩埵金剛王金剛愛金剛喜四親近菩薩。南輪中臺寶生如來，寶部主，前右左後，有金剛寶金剛光金剛幢金剛笑四親近菩薩。西輪中臺無量壽如來，蓮華部主，前右左後，有金剛法金剛利金剛因金剛語四親近菩薩。北輪中臺不空成就如來（即釋迦），羯摩部主，前右左後，有金剛業金剛護金剛牙金剛拳四親近菩薩。次內四供養金剛喜金剛縵金剛歌金剛舞四菩薩，示四如來供養中央大日。次外供養金剛燒香金剛華金剛塗香金剛燈四菩薩，顯中央大日供養四如來，以上表自證德。次金剛鉤金剛索金剛鎖金剛鈴四攝菩薩，表化他德。此中以薩王愛喜乃至業護牙拳四佛四親近，為慧門十六尊，以大日四親近四波羅密及八供四攝菩薩，為定門十六尊。此三十七尊，攝盡萬法。茲圖示金剛界九會曼荼羅如下：

南

東

理趣會 | 降三世羯摩會 | 降三世三昧耶會
一印會 | 羯摩會 | 三昧耶會
四印會 | 供養會 | 微細會

西

北

四、胎藏界十三大院

胎藏界之十三大院，中臺為八葉蓮。大日如來，住中臺。無量壽寶幢開敷華天鼓四佛，文殊觀音彌勒普賢四菩薩，住八葉，合有九尊。八葉蓮華，表象生八瓣肉團心，示阿字本不生，顯一切眾生悉有佛性之理趣。此院為胎藏曼荼羅之總體，他十二院其別德也。第二上方遍知院，表諸佛遍知之德與諸佛能生之德，此院有七尊。第三北方觀音院，表如來大悲下化之德。第四南方金剛手院，表大智上求之德，各有三十三尊。第五下方持明院，表折伏攝受二德，有五尊。第六上方釋迦院，表方便攝化之德，智悲二德，變現為釋迦如來，濟度眾生，有三十九尊。第七南方除蓋障院，表由金剛之智門，除眾生之蓋障。第八北方地藏院，表由觀音之悲門，救九界之迷情，各有九尊。第九下方虛空藏院，表悲智合一，包藏萬德，能從眾生願授一切寶，兼智德，德為本，有二十八尊。第十上方文殊院，表大日之智慧，能斷一切戲論，兼福德而以智德為本。金剛手院，雖為大智之德。然彼為本有之智，實相之智。此為修生之智，觀照之智，有二十五尊。第十一下方蘇悉地院，蘇悉地，譯云妙成就，表自他二利成就之德。有八尊，第十二外金剛院，表隨類應化之德與聖凡不二之理，有二百零五尊。現圖略十三四大護院。此中中臺佛部，觀音院蓮華部，金剛手院金剛部，遍釋文持虛蘇六院屬佛部，地屬蓮華部，除屬金剛部，外金剛屬三部。胎藏曼荼羅，亦有從果向因從因至果及三輪身義，準上可知。茲圖示胎藏界十三大院如圖。

以上兩界曼荼羅諸尊，且約數量列之，共實十方法界，有無邊無盡諸尊，攝在此兩部中。而一一尊各各具大三法羯四曼，橫堅無邊際。然此金胎兩部曼荼羅者，六大理智之法體，畢竟不外開顯眾生本具之色心實相，故曰密藏華嚴，塵數諸尊，森羅而住。一切眾生，萬德妙用，歷然而具。一切眾生，皆毘廬遮那。一切諸相，悉是覺王境界。

第三章 六大體大

此宗以地水火風空識六法，為宇宙法界之本體，諸法緣起之根源。上自三世諸佛，下逮六道眾生，乃至法界諸法，無一非此六法所成，是曰六大緣起。此六法周遍法界，造作一切法，諸德圓滿，廣大無際，故云大。塵塵法界，無一非此法性六大所成，故云體大。如即身成佛義云：如是六大，能造一切佛及一切眾生器界等四種法身三種世間。又云：以六大為能生，以四法身三世間為所生。此所生法，上達法身，下及六道，雖麤細有隔，大小有差，然猶不出六大，故佛說六大為法界體性云云。此中初五大者，開色。後識大者，合五智無際智。若以六大配兩部，則初五大者理，當胎藏界。後識大者智，當金剛界。雖然，理智本來不二，五大之外無識大，識大之外無五大，故開識大為五大，則五大即五智。一法界體性智法界體性者，法界諸法所依體性，當空大。二大圓鏡智，大圓鏡者，其體如大圓鏡，影現萬像，當地大。三平等性智，平等性者，不簡彼此，平等一如，當火大。四妙觀察智，妙觀察者，明辨萬法之善惡邪正，當水大。五成所作智，成所作者，成就自利利他之妙業，當風大。此六大舉一全收，各各互具圓融，彼此不相礙。舉地大一，他五大即伴隨之。舉水大火大亦然，融通無礙，互相攝入，如光與光，相即而不相礙。又佛之六大，與眾生之六大，相即無礙，佛之外無眾生，眾生之外無佛，是曰六大無礙。此中六大互具他五大，地大之中有他五大，水大火大亦然，融會無礙，謂之六大之異類無礙，甲乙異人異類相望，甲之地大，與乙之地大無礙，乃至甲之識大，與乙之識大無礙，謂之六大之同類無礙。復次，無情非情之別，無色心人法之別，一切悉以此六法為體性故，六大法爾本有，古今同然，是曰法爾六大。此法爾六大，即靜而動，具因緣，為諸法緣起之本源，所謂四曼三密之相用（萬法），所生也。六大，能生也，是曰隨緣六大。雖云隨緣，然即動而靜，無量隨緣，當體法爾，法爾即隨緣，隨緣即法爾。隨緣之六大以外，無法爾之六大。麤顯之六大以外，無微細之六大，故云即事而真。如即身義又云：如是六大法界體性所成之身，無障無礙，互相涉入相應，常住不變，同住實際，故頌曰六大無礙常瑜伽。更以宇宙萬有配合六大如下：

┌地 阿 黃 方 東 阿 大圓鏡 ┐

│水 縛 白 圓 西 彌陀 妙觀察 │

胎藏界┤火 囉 赤 三角 南 寶生 平等性 ├識大（金剛界）

│風 訶 黑 半月 北 釋迦 成所作 │

└空 佉 青 團形 中央 大日 法界體性┘

第四章 四曼相大

前六大者，法界諸法之體性。今此四曼者，其相狀也。所謂四曼者，四種曼荼羅之略語。四種曼荼羅者，一大曼荼羅，大者殊勝義，圓滿義，指物之色相。法界森羅諸法，悉有色相，故法法塵塵，即是大曼荼羅；所謂世出世一切有情之身，皆攝於是。就佛菩薩等之四曼述之，則一一佛菩薩之相好具足身，乃至彫刻彩晝之佛菩薩形像，亦是大曼荼羅。二三昧耶曼荼羅，三昧耶梵語，有本誓平等除障警覺四義，指物之形象。法界森羅草木國土等相，其性融會無礙，故法法塵塵，即是三昧耶曼荼羅；所謂世出世所依一切器界草木等，皆攝於是。佛菩薩等所持標幟刀劍輪寶如意珠蓮華寶塔金剛杵等，乃至以手指結之印契等，又彩晝其像等，亦是三昧耶曼荼羅。第三法曼荼羅，法者軌持義，指物之名稱法界森羅諸法，悉有名稱等，有軌持義，故法法塵塵，即是法曼荼羅；所謂世出世內典外典一切教法，乃至十界有情非情之音聲言語風林河等聲，及色塵文字六塵上所詮表，皆攝於是。佛菩薩等之種子真言，乃至一切契經文義等，亦是法曼荼羅。第四羯摩曼荼羅，羯摩梵語，有威儀事業等義，指物之作用。法界森羅諸法，悉有業用作業，故法法塵塵，即是羯摩曼荼羅；所謂世出世一切威儀事業等，皆攝於是。佛菩薩等之種種威儀事業，乃至涅鑄刻鏤等像，亦是羯摩曼荼羅。

四種曼荼羅者，六大法界上所具之差別相。上自法身如來，下至六道凡夫及器世間，其差別雖無量無邊，畢竟不出四曼。一佛一尊，一法一塵，乃至法界森羅之人法，無不具此四曼差別之別相，效云相大。此四曼各各互相涉入，彼此攝持，此又有同類不離異類不離二義，與六大無礙之異類無礙同類無礙互具各具相同。異類不離者，大曼三曼乃至法曼羯曼，彼此不離，舉一曼則他三曼自攝在其中，涉入無礙。同類不離者，甲之四曼，與乙之四曼相望，彼此不離，涉入自在；又此四曼，有法爾隨緣等義。法爾四曼者，此四曼各各本不生故，各各有法爾本有義。隨緣四大者，六大體大隨緣顯現之相貌效。此能造六大隨緣所造四曼差別之別相，生佛無二，十界平等。不離佛界四曼，有眾生界四曼。不離眾生界四曼，有佛界四曼。彼此輪圓具足，一一周法界，猶如空光，涉入無礙，故曰四曼不離。如即身義云：如是四種曼荼，四種智印，其數無量，一一量同虛空，彼不離此，此不離彼，猶如空光，無礙不逆，故云四種曼荼各不離。不離即是即義。

第五章 三密用大

前六大四曼者，宇宙法界之體性及其相狀。今此三密者，其業用也；所謂三密者，身密語密意密，與通常所謂身口意三業同，所以名之曰三密者，此為甚深微妙之作業故。如即身義云：三密者，一身密，二語密，三心密。法佛三密，甚深微細，等覺十地，不能見聞，故曰密。約三密之理趣，有法佛三密眾生三密二義。初法佛三密者，如來自證之三密。六大法界之體相，是身密。其一切音聲，是語密。其周遍之識大，是意密。而六大即大日故，此三密者，大日之三密也。山高水長，日光月色，花紅葉綠，一切法界森羅之體相，是大日之身密。風鳴岸葉，潮打空城，潺湲之溪聲，綿蠻之鳥語，乃至蛩吟蟬噪等一切音聲，是大日之語密。一切心念照了，是大日之意密。次眾生三密者，眾生修行之三密，此又有有相三密無相三密二種。有相三密者，手結印契，是身密。口誦真言，是語密。心入本尊三摩地，是意密。如菩提心論云：所謂三密者，一身密者，如結契印召請聖眾是也。二語密者，如密誦真言，令文句了了分明無謬誤也。三意密者，如住瑜伽相應白淨月圓滿觀菩提心也。無相三密者，一切之身業，一切之語業，念念之意業，悉是三密。如疏云：從一平等身，普現一切威儀，如是威儀，無非密印。從一平等語，普現一切音聲，如是音聲，無非真言。從一平等心，普現一切本尊，如是本尊，無非三昧；所謂舉手動足，皆成密印，無相之身密也。開口發聲，悉是真言，無相之語密也。起心動念，咸成妙觀，無相之意密也。此二種三密，不二而二，有相即無相，無相即有相。有相即無相者，一印具一切印之德，一明備無盡之法，一觀同遍法界。故一念一明一印，當體即各各同遍，自他涉入，一多無礙，即有相三密，當體無相絕待。無相即有相者，無相三密，當處約德，有相三密之義成，是曰無相即有相之三密。

是故身密攝一切色法，語密攝一切音聲，意密攝一切心法，此三攝盡一切萬法之業用，故云用大。然三密互相涉入，彼此攝持，剎那之身密，當體具語意二密。一念之意密，當念具身語二密。一句之語密，當句具身意二密，故結一印，或誦一明，自三密具足。不惟一法之三密互融互具，諸法之三密，各各與一切剎塵之三密，融即無盡，故結一印，誦一明，起一念觀，當處具足一切印，一切明，一切三摩地。如是三密互融互即，故法佛之三密，雖高妙難測，而常與眾生之三密涉入。眾生一念之三密，具足佛界乃至十界之三密。自三密與他（本尊三密，彼此平等，涉入無礙。曰三密瑜伽（即相應）。正體現此理趣於現在三業之剎那，三密瑜伽之義成。三密加持，速疾證得佛果。加持者，如被攝持，不外感應道交之意。如即身義云：加持者，表如來大悲，與眾生信心。佛日之影，現眾生心水，曰加。行者心水，能感佛日，名持。又大疏云：入真言門，略有三事。一者身密門，二者語密門，三者心密門（中略）。行者以此三方便自淨三業，即為如來三密之所加持，乃至能於此生滿足地波羅密，不復經歷劫數備修諸對治行。又曰，然毘廬遮那內證之德，以加持故，從一一智印，各現執金剛神。形色性類，皆有表象。各隨本緣性欲，引攝眾生。若諸行人慇懃修習，能令三業同於本尊。從此一門，得入法界。又秘藏記云：佛知眾生身中本來自性理，與佛等無差別。而眾生不知己本有始本兩覺，與佛等，恆常覆蔽六塵煩惱，不能顯出，是故佛發悲願，我拔濟眾生，如我無異。垂斯誓願，若眾生有歸依者，住法界定自受法樂如來警覺，不敢違越本願，影向行者。所以真言印契加持護念，譬如國王自造法令，不敢違犯，令他行之。眾生蒙佛加持力，突破六塵淤泥，出現自心覺理，如賴春雷響，蟄蟲出地云云。即行者修三密觀行，即為如來三密之所加持，眾生隔歷之三業，與如來平等之三密，互相涉入，無二無別，現身速疾登大覺位，證得毘廬遮那佛果。

第三篇 此宗之行果

第一章 發菩提心

金剛頂發菩提心論言，凡人欲為善之與惡，皆先標其心，而後成其志。是以欲依密教之教旨求無上菩提者，當發菩提心。菩提心者，萬行之根本，成佛之正因也。菩提心有二種，一能求菩提心，二所求菩提心。所求心者，所謂無盡莊嚴金剛界身是也，即是諸佛清淨法身，亦是眾生染淨心。能求心者，發起廣大之心，誓願斷除一切眾惡，誓願修習最上法門，誓願度脫諸眾生界一切有情，誓求速證無上菩提諸佛勝果也，所謂發菩提心，即求菩提之心，是以大日一經，如前所述，不出菩提心為因大悲為根方便為究竟三句。而此三句，又不過廣說菩提心之始中終也。求菩提之心者，成佛種子親因緣，故云菩提心為因。於此菩提心起大悲，修三密行，云大悲為根。菩提心為親因緣，大悲萬行為增上緣，自利利他之方便具足，萬行圓極之佛果圓成，云方便為究竟。猶如世間種子，藉四大眾緣得生根，如是次第，乃至果實成熟。

又菩提心論所說，不過四種心；其中第一信心。即是白淨信心義，所謂若有上根上智之人，不樂外道二乘之法，有大度量勇銳無惑者，宜修佛乘。當發如是心，我今志求阿耨多羅三藐菩提，不求餘果，根本總體也。勝義行願三摩地三門，其行相也。一行願菩提心者，修大悲萬行，救濟一切有情，令發菩提心之利他妙行也。修行發願，故名行願。願者，念一切有情皆含如來藏性，皆堪安住無上菩提，願以佛乘而令得度也。行者，為此修行五大願也。二勝義菩提心者，修一切法無自性觀，證得無上菩提之利他妙行也。止息劣法，觀顯勝義，故名勝義。此有教觀二門，觀凡夫外道二乘十地菩薩等四類，次第捨劣取勝，終安住於普賢大菩提心，此觀門之勝義也。又觀諸法，覺悟其無自性，止除一切妄惑，從真起用，萬德斯具，此教門之勝義也。三三摩地菩提心者，修行五相三密等秘密觀行，即身現證本尊身之妙行也。三摩地，譯云等持，又云等念，又云等至。行者入信解地，修三密相應之五部秘觀，等持諸佛自行化他之萬德，故名等持。遍入有情界，平等攝受而護念之，故名等念。無所不至，故名等至。密教不共三摩耶戒，即以此三種菩提心為體。

第二章 投華

受灌頂時，阿闍黎以華授行者，令投於諸尊列坐之大曼荼羅上，隨華墮在何尊之處，即以彼尊為行者之因緣佛守本尊，是曰投華得佛。如大疏云：師當為彼結作三昧耶印，三返誦彼真言，置華印上，令弟子以至誠心向道場散之，隨華所至之處，當知即是行人往昔因緣法門善知識，即依此方便門進趣修行也（中略）。既散華已，次應開面，令瞻睹道場，以歡喜心而告之曰：汝今觀此妙曼荼羅，深生敬信。汝己生諸佛家，諸明尊等，同共加護。一切吉祥及與悉地，皆悉現前。是故堅持三昧耶戒，於真言法教，應勤修習。次令弟子，以香華等普供養曼荼羅聖眾，即於道場授與本直言印，令坐一處誦之。

第三章 灌頂

灌頂者，天竺立太子時所用之儀式。依大疏，天竺立太子時，取四大海水，以四寶瓶盛之，於象牙上灌太子頂，表已受位。密教傚此世法，於瑜伽行者加行成就，堪嗣阿闍黎位時，為造曼荼羅，作傳教灌頂，以寶瓶盛神力加持之智水，敷法界曼荼羅大圖。令行者坐於自在神通師子之座。阿闍黎入法身如來之三摩地，持此寶水，灌行者頂，說法王之遺訓，授法王之印璽。如大疏云：如西方世人受灌頂法時。取四大海水及境內一切河水，具置寶藥穀等，作境內地圖，令此董子踞師子座，以種種珍寶莊嚴。所統眷屬，隨其大小，列次陪奉。韋陀梵志師，坐於象寶，以臨其後。持此寶水，以注象牙，令墮其頂上。而後唱令以告眾人。又歎說古先哲王治人濟代之法。如是隨順行者，當得壽命長遠，本枝繁盛，克紹轉輪之業。若不作如是事者，則當自退其位，殞身絕嗣，如是一一而教誨之。今此法王子灌頂，則亦如是。陳列密嚴佛土法界大圖，坐於妙法蓮華自在神通師子之座，以本性清淨智慧慈悲水。具含萬德而灌其心。爾時諸菩薩眾，下至八部眾生，莫不歡喜讚歎而生敬仰。時阿闍黎以法王遺訓而教訓之。從此以後，當得生如來家，定紹佛位。若不如是對明，則不知正法尊重也。又云：譬如世間剎利之種，謂欲紹其繼嗣，令王種不斷故，為其嫡子而作灌頃。取四大海水，以四寶瓶盛之，種種嚴飾。又嚴飾子身。眾物咸備。又飾大象，於象背上持瓶，令太子坐於壇中，所統畢集*於象牙上，水令流注太子之頂。灌此水已，大聲三唱，汝等當知太子已受位竟，自今以後，所有教勒。皆當奉行。今如來法王，亦復如是。為令佛種不斷故，以甘露法水。而灌佛子之頂，令佛種永不斷故，為順世法故，有此方便印持之法。從此以後，一切聖眾，咸所敬仰，亦知是人畢竟不退於無上菩提，定紹法王之位。諸有所作真言身印瑜伽等業，皆不敢違越也云云。即於瑜伽行者於曼荼羅種種支分，乃至一切諸尊真言手印觀行悉地。皆悉進達，堪紹阿闍黎位時。為造立曼荼羅，具足儀軌，而與宅濯頂，得灌頂已，堪紹師位。灌頂有三部五部之別，茲述其事業灌頂中之結緣受明傳法三種。結緣灌頂者，不簡是器非器，引入曼荼羅，令投華，授以其所得尊之一印一明，俾與佛結緣之作法。受明灌頂又名學法灌頂者，阿闍黎為信心堅固之弟子，造立曼荼羅，引入令投華，授以其所得尊之三密，令修學修行之作法。傳法灌頂者，即上來所述阿闍黎鑒知其弟子，於諸尊三密法門，皆悉進達，堪紹師位時，為造立曼荼羅，引入令投華，授以阿闍黎位之作法。

第四章 印契

梵語目帝羅，此云印契，即以左右十指作種種印相，以標示法界之性德。印者，印可決定義。契者，契約不改義。諸佛結法印，約不違其本誓，行者結之，決定必與諸佛之本誓一致。如大疏云：行此法者，以印加持故，亦同如來法界身也。此印者，即是法界之標幟也。以此印故，標示法界之體，即名法界幢也。即各各密印，各各即是法界之標幟。所謂兩手十指者，法界之全體也，兩部曼荼羅之總體也。十指之屈伸離合，千差萬別，即法界森羅之差別，又曼荼羅諸尊之差別也。若能如法結之，則行者之身密與本尊之身密一致。本尊之萬德悉來，成為行者之所具，其德廣大不可思議。如慈氏菩薩念誦法云：手印相者，謂誓教法。即如國王勒級印文驗，隨所行處，無人敢違乖。承此如來誓教法印，亦復如是，一切凡聖及諸天龍惡魔鬼神，皆不能違越。又云：若奉持者，雖在凡夫，未斷煩惱，以法力故，隨所作處，等彼聖力，驅使諸賢聖及諸天龍八部一切鬼神，皆不敢違，以法印力不思議故也。又云：若執法界印印於己身，即成本尊慈氏真言體（中略）。印己印他，皆成本體三昧耶之身。雖凡愚不見，一切聖賢天龍八部諸鬼神及尾那夜迦，皆見本尊真身。諸護法明王等，為此親近，俱相助成，悉地速得成就。

第五章 真言

梵語曼怛羅，此云真言。真言者，諸佛菩薩乃至明王天等之本誓本願，又稱咒，真言能發神通，除災患，與世間咒禁法相似，是故曰咒。如大疏云：真言，梵曰漫怛羅，即是真語如語不妄不異之音。龍樹釋論，謂之秘密號。舊譯云咒，非正翻也。又稱明，真言能破眾生煩惱闇障，義翻為明。一說明及真言，義有差別。若心口出者，名真言。從一切身分任運生者，名之為明。又佛放光明，光中所說，故名為明。其體有大咒又根本咒，中咒又心咒，小咒又心中心咒三種，其義，有種子名號本誓三種。

印契單稱印，真言稱明，合云印明。此二如鳥兩翼、車兩輪，放諸經軌，有印相時，必有真言。

第六章 觀想

一、入我我入觀

觀想者，三密中意密之作用。結印持明，必觀想其印明之意義，是曰觀想。入我我入觀者，三密中觀身密與本尊同體無二之觀法也。觀本尊入我，我入本尊，本尊與我，無二平等，故名入我我入觀。其法行者先作法界定印，又彌陀定印，平正身體，觀我胸中有阿字，變為月輪。月輪上有鍐字，變為法界塔婆。法界塔婆，變為大日如來，身相白色，戴五智寶冠，結跏趺坐，住大智拳印，背後有圓光，萬德莊嚴。自如來頂上，放白色光明，遍照十方世界。次觀壇上，亦有阿字，變為月輪。乃至放白色光明，照十方世界。我與壇上之本尊，無二無別。次觀一切眾生之胸中，亦有阿字，變為本尊。一切眾生，雖不知此理，依我功德力，本尊加持力，及法界增上力。一切眾生之心佛，亦得與本尊一體。本尊，我，及眾生是三無差別，如明鏡相映，互影現涉入。

二、正念誦

正念誦者，誦本尊之真言，觀與本尊彼此涉入之觀法。念誦有二種四種五種之別。五種念誦者，一蓮華念誦，發聲念誦。二金剛念誦，合口動舌默誦。三三摩地念誦，都不動舌，住定心觀真言文字。四聲生念誦，觀想心蓮華上有白螺貝，從白螺貝出妙音聲持誦。五光明念誦，念想口出光明持誦。此當三摩地念誦，依口密，入本尊與行者同體無二。其法先安念珠於蓮華合掌內，當胸前加持之。次發願誦我欲拔濟無餘界，一切有情諸苦難，本來足薩婆若，法界三昧早現前。住大勇猛心，懸念珠於兩手，當胸邊，誦本尊之真言，觀本尊心月輪上，有真言字，右旋列住。我心月輪上，有真言字，亦復如此。本尊所誦真言字，自本尊之口出，自我頂入，至心月輪上，右旋列住。我所誦真言字，自本尊之臍入，至心月輪上，亦復如此。本尊與我，無二無別。依我與本尊共誦真言之功德，一切眾生之語業，皆清淨無二一體。其誦本尊之真言，不緩不急，其數二十一遍百八遍，或千八百遍等。

三、字輪觀

字輪觀者，觀意密與本尊無二一體之觀法也。先觀心為圓明之月輪，於心月輪上，布阿縛羅賀卻佉五字，順逆自在觀之，故名字輪觀。其法先住法界定印，又彌陀定印，順觀我心月輪上，有阿縛羅賀佉五字，右旋列住，了了分明。冥想阿字諸法本不生不可得故，縛字自性言說不可得。縛字自性言說不可得故，羅字塵垢不可得。羅字塵垢不可得故，賀字因業不可得。賀字因業不可得故，佉字等虛空不可得。更自佉字，逆觀至阿字本不生不可得，次又觀本尊心月輪上，有阿縛羅賀佉五字而本尊與行者，彼此涉入。如此順逆觀之，住阿字本不生理，入言亡慮絕之境。

四、三密觀

三密觀者橫觀行者與本尊彼此涉入之觀法也。以吽字安置身口意，觀五股金剛加持，故名三密觀。蓮華合掌，先想掌中有月輪。觀月輪上有八葉蓮華，華上有吽字，變成五股金剛杵，除滅身業中煩惱不淨，速顯得佛部諸尊，誦吽字三遍。次以印當口，觀舌上有月輪，月輪上有八葉蓮華，華上有吽字，變成五股金剛杵，除滅口業中煩惱不淨，連顯得蓮華部諸尊，誦吽字四遍。次以印當心，觀心上有月輪，月輪上有八葉蓮華，華上有吽字，變成五股金剛杵，除滅意業中煩惱不淨，速顯得金剛部諸尊，誦吽字三遍。次又合掌中舌上心上，各有紇哩字，變成八葉蓮華，蓮華上各有阿字，變成圓淨月輪。月輪上各有吽字，變成五股金剛杵。從杵各照身口意三業中。由此加持力，三業罪障速疾消滅，顯得三部諸尊。諸尊，此觀就行者，稱三密觀。就所觀物，名三金剛觀，三金觀，三吽觀。

五、五相成身觀

人我我入，正念誦，字輪觀，橫觀行者與本尊無二無別。此五相成身觀，豎觀行者與本尊無二無別。五相者，一通達菩提心，二修菩提心，三成金剛心，此中有廣金剛歛金剛二觀，四證金剛身，五佛身圓滿。其法先修調心觀，次性空觀（所謂十緣生句觀）。次正入通達心。通達心者，謂通達身中具本有性德之菩提心。前入無相空觀，今依徹心明力，觀自心即性德菩提心相，知為煩惱所覆，如月輪在輕霧中。修菩提心者，謂修顯前在纏本有之菩提心。於此位，證得此自心清淨明了，如滿月輪，離諸煩惱垢染，此自心即種字也。成金剛心者，觀在前修菩提心位所觀種字，轉成五鈷或蓮華或刀劍等本尊三昧耶身。即在前位，證得自心如滿月輪。於此位，觀滿月輪自心中，有佛三形，即金剛蓮華等。觀此蓮華，漸舒漸大，遍滿小千世界中千世界，乃至法界，是曰廣金剛觀。又更觀漸歛漸小，還復如故，是曰飲歛剛觀。證金剛身者，觀行者成本尊三昧耶身。即入此位，在前位所觀蓮華，即是自身。自身即蓮華，遍法界盡虛空雲海之諸佛，入自身之蓮華而住。猶如明鏡，現萬象影。此二相當三形位。佛身圓滿者，至此位，前證金剛身之三昧耶身，轉成相好具足之本尊羯摩身。自身即佛即菩薩，自身成從其本意樂所觀之本尊身，此當尊像位。是即自證成道之究極，修生顯得之成佛也。

六、五字嚴身觀

五字嚴身觀者，以阿縛羅賀佉五字，布行者身五處，莊嚴其身，修顯本有法身之觀法。先觀阿字，其色黃金色，其形四方正等，以之布臍輪以下，結五鈷印，誦阿字真言，如持為金剛不壞座。座中觀五鈷金剛，光明照一切眾生，令住此金剛不壞菩提心地。次觀鍐字為白色圓明月輪，以之布臍輪，結八葉印，誦鍐字真言，加持為大悲水。由此加持力，得大悲三昧。次觀藍字為赤色三角火輪，以之布心位，結三角火輪印，誦藍字真言，加持為實相火輪。由此加持，除諸垢穢障。次觀唅字為黑色半月形風輪，以之布眉間，結轉法輪印誦唅字真言，加持為解脫風輪。由此加持。能摧眾惡魔。次觀欠字為雜色圓形空輪，以之布頂上，結尊勝印空，誦欠字真言，加持為周遍無障礙大空輪。由此加持，自身等同法界。修此觀，修顯自身本有六大法身變作自身即法身大日如來。此五字嚴身觀，若對從顯入密迂迴機，即成五相成身觀，故金剛界五相成身，即胎藏界五字嚴身也。

七、阿字觀

阿字觀者，易行易修速疾頓悟之妙法。其法先圖八葉白蓮，徑一肘量（一尺六寸）。蓮臺上，畫淨月輪，其中書金色梵文阿字。懸此圖於靜室一方為所觀境，約隔四尺許，面之靜坐，半跏咖坐可，全跏坐亦可。次念誦護身法三昧耶戒真言及發菩提心真言。手結定印，印相有法界定印，彌陀定印，如來金剛縛印等異說。次正姿勢，安著身心，調出入息。次正入阿字觀，觀壁上阿字，引其形入心月輪。阿字觀之對境有三，蓮華，月輪，阿字。前二三昧耶形，後一種子。此中阿字，正所觀本尊。蓮華即八葉白蓮。月輪如秋夜之明月。阿字者，金色梵文阿字，作正方形。晝夜旦暮觀之，至閉目開目常住現前。更漸次增大其形量，或十尺，或百尺，或一由旬，乃至倍增，觀遍虛空法界之阿字蓮月。最後觀自身內之千栗多心為八葉白蓮，觀質多心為圓滿淨月輪。令此淨月輪上炳現阿字素光色。從其觀行之增進，遂入心境不二能所亡泯之境，己心己身，與阿字本尊融合。自身即阿字，阿字觀阿字，阿字入阿字，阿字說阿字，盡虛空法界成遍滿之阿字，是名阿字瑜伽之悉地。能除一切業煩惱株杌，度生死輪迴之苦海，即父母所生之凡身，成大日法身之大覺。八葉之心蓮華，表胎藏之理法身。淨月輪，表金剛之智法身。阿字，表理智冥合不二之總體大日如來。故約金剛界之觀行，則先觀月輪，次觀心蓮，次觀阿字。若從胎藏界之觀行，則先觀心蓮，次觀月輪，次觀阿字。

八、十緣生句觀

十緣生句觀者，真言行者離著之助觀。寄十喻觀諸法從緣生無自性，故名十緣生句觀。真言行者，修瑜伽觀行，觀練年久，得種種不可思議之法驗現前。若於所現種種殊特不可思議境界乃至諸佛海會無盡莊嚴，生慢著心，魔則得便，或退失三昧，或墮魔境。當深修觀察十緣生句為助行，觀諸法如幻乃至如旋火輪，遮慢著心，遠離一切魔障。十緣生句者，一幻，幻師所作種種色像也。二陽焰，熱空塵等因緣和合，曠野中現水相等地。三夢，夢中所見種種境界也。四影，鏡中影像也。五乾闥婆城，蜃氣映日光，於大海上現宮殿之相也。六響，深山峽谷等中，以聲轉故所生響聲也。七水月，水中所現月影像也。八浮泡，水上所現泡沫也。九虛空華，由目病見空中有華也。十旋火輪，持火燼於空中旋轉，生輪像等也。萬行方便，無不藉此十緣生句，淨除心垢。是故十緣生句觀者，破一切情執達本不生心地之妙觀也。

第七章 修法

一、護摩法

梵語護摩，譯云焚燒，燒除不淨之作法也。元來護摩法者，印度一類事火外道之作法。此類外道，以火為天口，為令供物上達於天，以火燒之為煙，天食之，令人獲福。密教取其法，設火壇，燒乳木，為以智慧火燒煩惱薪以真理之性火盡魔害之標幟。如大疏云：外典淨行圍陀論中，有火祠之法。然大乘真言門，亦有火法。所以爾者，為攝伏一類，故以佛韋陀事而攝伏之，然其義趣，猶如天地不可相並。又云：護摩是如來慧火，能燒棄因緣所生災橫。又云：煩惱為薪，智慧為火，以是因緣，成涅槃飯。佛法之護摩有二種，一內一外。外護摩者，擇地作壇，中央備爐，設種種供物及他器具。召請本尊等眾，安置於壇上。於爐中燃火，順次投供物乳木等於火中供養之，是曰外護摩。如大疏云：次釋外護摩者，有其三種，一本尊，二真言，三印。一本尊者，本尊也，為供養故置之，隨所宗之門而置之，或火中可有是曼荼羅位也。更問二真言者，爐置火處也，此即真言也，火中有也。三印者，印也，即是阿闍黎坐處，自身即是印也。當作外護摩時，令此三位正相當也，此三亦是淨三業義。本三位謂身鑪本尊，三位各有三位，本尊真言印也。淨三業成三事（息災增益降伏）也。本尊是意業，真言是口業，師身之印是身業，由此因緣，能淨三業成三事。內護摩者，以行者自身，本尊火天，壇上爐火，俱六大所成，住本不生際。觀此三平等不二，住心佛眾生三無差別觀。以此觀智火，燒無明煩惱薪，是曰內護摩。如大疏云：護摩是燒義也，由護摩能燒除諸業。以一切眾生皆從業生，由生轉業，輪迴無已。以業除故，生亦得除，即是得解脫也。若能燒業者，名曰內護摩也。從於何處得解脫耶，謂從煩惱業苦而得解脫也。既離世間，即生種子，所謂白淨菩提心也（中略）。此中能燒，即是智也。不得此內護摩意，單作護摩，則與事火外道無異。如大疏又云：若真言行者，但作世諦護摩，不解此中密意，則與韋陀火祀不相濫耶。

二、四種法

密教之祈禱法，其數雖多，約之不過息災增益敬愛調伏四種，是曰四種修法。息災法，從月一日初夜時起首，至月八日一期滿。於本尊前，塗拭圓壇。觀本尊作白色，所獻華果飲食並自身衣服皆作白色，塗香用白檀，燒香月枕水，點酥燈。行者面向北，吉祥而坐。以慈悲眼（堅固如山其眼不眴），分明稱誦，不緩不急，與慈心相應。增益法，從月九日日出時起首，至十五日一期滿。於本尊前，塗拭方壇。觀本尊作黃色，所獻華果飲食並自身衣服等皆作黃色，塗香用白檀加少鬱金，燒白檀香，然油麻油燈。行者面向東，結蓮華座，跏趺而坐。以金剛眼（愛重之心歡悅之眼）顧視，金剛語言而為念誦，與喜悅心相應。敬愛法，從二十四日後夜時起首，至月盡日一期滿。於本尊前，塗蓮華形壇。觀本尊作赤色，身著緋衣，所獻華果飲食等盡皆赤色，塗香用鬱金，燒香以丁香蘇合香蜜和燒之，然諸果油燈。行者面向西，結賢坐，以明目（明目者踴動數眴眼□是也）而攝伏之，稱誦緊捷，與喜怒心相應。調伏法，從十六日午時或中夜時起首，至二十三日一期滿。於本尊前，塗三角壇。觀本尊作青色或黑色，身著青黑衣，獻青色華臭華不香華及曼荼羅華等，飲食用石榴汁染作黑色，或作青色，塗香用柏木，閼伽用牛尿，以黑色華及芥子柏木塗香等，各取少分置閼伽中，燒安息香，然芥子油。行者面向南，丁字立，或蹲踞，以瞋恨眼（舉眉斜目齒咬上唇）作色忿怒分明誦之，與忿怒心相應。茲表列大日千手等經軌所說四種修法壇場莊嚴如下：

息災 增益 敬愛 降伏

壇形…圓 方 蓮華 三角 大日千手軌

色……白 黃 赤 青黑 大日仁王

心……憺泊 悅樂 喜怒 忿怒 大日

眼……慈悲 金剛 明目 瞋怒 略出

慈悲堅固 歡喜開敷 極惡動搖 顰眉破壞 大本教主

慈悲 法 熾盛 忿怒 要目

座法…蓮 吉祥 賢 蹲踞 大日

薩埵 蓮 賢 丁字立 略出

念誦…默 不出聲 出聲 大聲 仁王

時分…從月一日 從月九日 從十六日至 從二十三日 仁王

至八日 至十五日 二十二日 至月盡日

從一日至 從九日至 從二十四日 從十六日至 要目

八日 十五日 至月盡日 二十三日

起首…初夜 初日 後夜 日中或夜半 供養儀式

方角…北 東 西 南 略出大日

已上四種法，加鉤召，名五種法。鉤召，又名攝召，用半月形雜色壇，所向方隨行者意樂，又起首用一切時。此五種法，皆有秘印秘明。

三、十八道法

密教有所謂一尊供養法，實修念誦供養之儀式也。其次第本於印度國俗待大賓之禮，分前供養（十八契印），瑜伽，後供養三段。十八道者，以十八契印建立之修法，即前供養也。道者，曼荼羅義。十八者，合金剛界九會胎藏界九尊之數。若合攝則成一大曼荼羅，若開列則成十八各大曼荼羅，故曰十八道。又初入學法灌頂道場，投華得緣佛，以此緣佛為本尊，結誦十八契印及真言，故名十八道。一淨三業，凡修法初行懺悔法後，必手結蓮華合掌印，口誦淨三業真言。淨三業真言道句義者，自身，一切法，他身，共自性清淨。以此自他法清淨真言加持故，淨除身口意三業垢染，即成清淨內心澡浴。

二佛部三昧耶，先以諸香塗手，然後結於佛部三昧耶陀羅尼印。置印當心，想於如來三十二相八十種好，了了分明，即誦佛部三昧耶真言。由結此印及誦真言，警覺佛部一切聖眾，皆來護念加持行者，令獲得身業清淨，罪障消滅。

三蓮華部三昧耶，結蓮華部三昧耶印，置印當心，想觀自在菩薩相好端嚴，並無量俱胝蓮華族聖眾圍遶，即誦蓮華部三昧耶真言。由結此印及誦真言，警覺觀自在菩薩及蓮華部聖眾，皆來加護行者，獲得語業清淨，言音威肅，辯才無礙。

四金剛部三昧耶，結金剛部三昧耶印，置印當心，想金剛藏菩薩相好威光，並無量執金剛眷屬圍遶，持誦金剛三昧耶真言。由結此印及誦真言，警覺金剛藏菩薩及金剛部聖眾，皆來加護行者，獲得意業清淨，三昧現前。

五被甲護身，結被甲護身三昧耶印，以此印印身五處，各誦護身真言一遍。由結此印及誦真言，即成被金剛堅固甲冑。一切諸魔，悉見行者威光赫奕，猶如日輪，各起慈心，不敢障難。

六地結，結地界金剛橛印，想印如金剛杵形，以二大指向地觸之，誦地界真言一遍，一印於地，如是至三。由結此印及誦真言，如持地界，下至金輪際，成金剛不壞之界。大力諸魔，不能搖動。地中所有諸穢惡物，悉皆清淨。

七四方結，結方隅金剛牆印，想從印流出熾焰，以印右旋，遶身三轉。由結此印誦真言及觀行力故，成金剛光焰方隅牆界。諸魔惡人，虎狼獅子，及諸毒蟲，不能附近。

八道場觀，其觀法隨本尊而異，十八契印軌謂想於壇中八葉大蓮華上，有師子座。座上有七寶樓閣，垂諸纓絡，繪綵幡蓋，寶柱行列，垂妙天衣，周布香雲，普雨雜華，奏諸音樂，寶瓶闢伽，天妙飲食。摩尼為燈。

道場觀有廣中略三種，廣觀，具觀器界樓閣闖曼荼羅三中觀，觀樓閣曼荼羅二。略觀，唯觀曼荼羅一。器界觀者，建立本尊道場時，建立其所住器世間。樓閣觀者，觀想本尊所住樓閣。曼荼羅觀者，觀想本尊及眷屬。器界觀，亦有金剛界胎藏界及通途三種。曼荼羅觀，有全曼荼羅觀唯本尊觀兩種。細別之，亦分數種。今示廣觀之一例，其法觀世界下方有欠字，放青色光，變作空輪，其形團。其上有憾字，放黑色光，變作風輪，其形半月。其上有亂字，放赤色光，變作火輪，其形三角。其上鍐字，變作水輪，其形圓。其上有暗字，放黃色光，變作地輪，其形方。其上有大海八功德水。其上有婆羅字，變作金龜。其上有蘇字，變作須彌山。此山八角，四寶所成（以上器界觀）。須彌山上，有紇哩字，變作八葉大蓮華。其上有惡字，變作五峰八柱廣大宮殿（以上樓閣觀）。其中央有紇哩字，變作蓮華臺。臺上有阿字，變作滿月輪。上有鍐字，變作五大所成法界塔婆。塔婆變作大日如來，身相白色，戴五智寶冠，結跏趺坐，住大智拳印，背後有圓光，萬德莊嚴，具足圓滿。從如來頂上，放白色光明，遍照十方世界一切眾生，拔苦與樂。四佛，四波羅密，十六大菩薩，八供四攝菩薩，賢劫十六尊，外金剛部二十天，乃至無量無數菩薩聖眾，前後圍繞（以上曼荼羅觀）。

九大虛空藏，結大虛空藏菩薩印。想從印流出周遍法界廣大供養雲，供養前道場觀本尊海會，即誦大虛空藏真言。由此印及真言加持力故，所想供養具，皆成真實。一切聖眾。皆得受用。

十送車輅。結寶車輅印，誦送車輅真言，想成七寶莊嚴車輅，金剛駕御，乘空而去，至於本尊世界。

十一請車輅印，誦請車輅真言，想本尊及諸聖眾，乘寶車輅，來至道場，住虛空中。

十二迎請，結迎請聖眾印，誦迎請真言，由此真言印加持故，本尊不越本誓，降至於道場，并無量俱胝大菩薩眾，受行者供養。

十三部主結界，結當部明王印，誦當部明王真言，以印左轉三匝，辟除一切諸魔。以印右旋三匝，即成堅固大界。

十四虛空網，結上方金剛網印，誦網界真言，由此真言印加持力故，即於上方覆以金剛堅固之網，乃至他化諸天，不能障難。

十五火院，結金剛火院界印，誦火院真言，想從印流出火焰，以印右旋三匝，則於金剛牆外，便有火院圍繞，即成堅固清淨火界。

十六閼伽，結獻閼伽香水真言印，誦閼伽真言，以二手捧閼伽器，當額奉獻，想浴聖眾雙足

十七華座，結獻蓮華座印，誦華座真言，想從印流出無量金剛蓮華，一切聖眾，各皆得此金剛蓮華座。

十八普供養，結普供養印，誦普供養真言，想無量無邊塗香雲海，華鬘雲海，燒香雲海，飯食燈明等雲海，皆成清淨廣多供養，普供養而住。此普供養中，有振鈴塗香華鬘燒香飯食燈明讚普供等八目。

以上十八契印，攝為六種一至五，為護身法，堅固守護行者身心也。七為前結界，結界守護也。八九為莊嚴道場法，莊嚴於道場也。十至十二為勸請法，奉請諸尊也。十三至十五為後結界。十六至十八為供養法，致供養也。

次瑜伽者，前所述入我我入正念誦字輪觀三種。入我我入，身業與本尊融合。正念誦，口業與本尊融合。字輪觀，意業與本尊融合。

次後供養，與前供養中普供養略同，有塗香華鬘燒香飯食燈明閼伽讚振鈴撥遣等九目，撥遣者，修法已解界後，奉送諸聖眾各還本土。

第八章 即身成佛

此宗談三密加持即身成佛，謂法界諸法，即六大法身，是曰六大法然之大日。此六大即具足大三法羯四曼，其業用即三三平等之三密。宇宙法界，一草一木之微，亦當體六大，當相四曼，當用三密，故各有法然之大日，各各以兩部無盡之萬德莊嚴，即身在即是大日之覺位。但凡愚為煩惱所掩，不自覺知。若入真言持明藏，手作印契，口誦真言，心住三摩地，三密加持相應故，不動父母所生之凡夫身，頓證當體即是大日如來佛。此即身成佛，有理具加持顯得三種。理具成佛者，一切眾生之身心，即本有之金胎兩部。身者五大，即本有之理體，胎藏界也。心者識大，即本有之智德，金剛界也。身心即兩部，故凡夫肉身之外，更無本覺之體性。迷悟淺深，上下二轉，畢竟是色心六大之德相，在凡夫不減，在佛不增，所謂理智法然之大日也。如持成佛者，行者之本功德力，與本尊之加被力相應，身心本有之功德，速疾顯現，即由三密觀行之方便，成就生佛一如之妙行，現證本尊之三摩地。顯得成佛者，三密之妙行成就，如實達自心之源底，即身顯得本具輪圓之曼荼羅。

第九章 四身

此宗立四種法身。所謂四種法身者，自性法身、受用法身、變化法身、等流法身。所以皆名之為法身者，四身皆是法然法爾之妙體妙用故，又各各具足種子法曼荼羅故，故自性法身，有法爾之說法色相。受用變化等流，亦是法然之事業。自性法身者，諸佛之真身，理智之法性，自然具足一切萬德，常住不變，遍滿法界之法身。三世常恆，為從身流出菩薩說三密之法。自體法然，故云自性。具無為之作業，故云法身。此自性法身有理智之別，法界諸法，體性寂然，法爾不改，名理法身，即胎藏四重圓壇是也。一切法互相周遍，冥然同體，名智法身，即金剛界一印會大日是也。

受用法身有二種，理智相應，自受法樂故，名自受用，與上智法身同體，為十地菩薩所現法身也。加持受用身，應現十地，傳說法身自內證之法門雖隨十地各各菩薩所見不同，有十重別，皆從法性流出之佛身。又此佛身令十地菩薩受用法樂故，名他受用。內證外用，皆有受用之義，故名受用。亦是法然之事業，故云法身。

變化法身者，為地前菩薩二乘凡夫等所現丈六應身，亦是傳說內證授眾生也。此應身八相成道，轉變無窮，故名變化。緣謝則滅，機興則生，亦法爾之為作，故名法身。內說秘密，外說顯教，一代（五十年）百億八（經論）教主，即此法身也。

等流法身者，為九界機，現佛身已外之九界隨類身。平等流演，等同九界，故名等流。亦法爾之作用，故名法身。暫現之佛身，雖為佛形，攝等流身。此四法身，皆本地身大日如來與十界之機緣相須奮迅示現之佛身。以隨緣當體即是法然之法爾身，故名為四種法身。此四身有橫豎，豎如前，橫上四身各具四身。

第十章 五智

金胎兩部曼荼羅，各有五佛，即金剛界，中央五大月輪中，有大日阿寶生無量壽不空成就五佛。胎藏界，中臺八葉院，有大日寶幢開敷華王無量壽天鼓雷音五佛。如是五尊，均表五智，所謂五智者，如上所略述，一法界體性智，二成所作智，三妙觀察智，四平等性智，五大圓鏡智。九識所轉成也。故結歸五智，即識大。初法界體性智者，三密差別，數過剎塵，故名法界。諸法所依，故名體。法然不壞，故名性。決斷分明，故名智。此為轉第九奄摩羅識所得之果德。第九識，在因位，為諸八識之總體，故至果位，轉成世出世間一切法所依之智。當五佛中虛空法界身體大日如來。二大圓鏡智者，自他三密，互相涉入，無有邊際，故名大。圓滿具足，故名圓。實智高懸，萬象影現，故名鏡。此為轉第八阿賴耶識所得之果德。第八識，在因位，含藏染淨等種子，生一切法之現行，故至果位，轉成如大圓鏡影現一切法之智。當金剛堅固菩提心體阿如來。三平等性智者，清淨智水，不簡情非情，故名平。彼此同如，故名等。常住不變，故名性。此為轉第七末那識所得之果德。第七識，在因位，與我癡我見我慢我愛四煩惱相應，任運常軌自他彼此之差別，故至果位，轉成緣一切法平等性即真如實相之智。當平等金剛福聚莊嚴身體寶生如來。四妙觀察智者，五眼高懸，邪正不謬，妙觀妙察。昭昭了了，故名妙觀察。此為轉第六意識所得之果德。第六識，在因位，緣有為無為一切法而觀察，故至果位，轉成妙觀察所化機類說法談義之智。當說法利生根本法輪佛智慧身體無量壽如來。五成所作智者，自證化他，二利應作，故名所作。妙業必遂，故名成。此為轉前五識所得之果德。前五識，在因位，現量緣取五塵境界，成辦所作，故至果位，轉成成辦化他所作化他事業之智。當能伏難調自在變化身體不空成就如來。然法界體性智者，四智四佛之總體也。故合之則成法界體性智，開之則成餘四智。此五智有各具別相二義。若約各具義邊，則三世十方一切諸佛，各圓具此五智。若約別相義邊，此智即如次配大日阿寶生無量壽不空成就五佛。然二義不二而二，二而不二。如即身義東聞記云：色即是心，故名金剛界五智。心即是色，故名胎藏界五佛。又云：色者不離心，五大即五智。心者不離色，五智即五輪。即此意也。

第十一章 三品淨土

此宗立上中下三品淨土，上謂密嚴佛國，中謂十方淨嚴，下謂諸天修羅宮等。如大疏云：此中言悉地宮，有上中下。上謂密嚴佛國，出過三界，非二乘所得見聞。中謂十方淨嚴。下謂諸天修羅宮等。若行者成三品持明仙時，安住如是悉地宮中。悉地梵語，譯云成就，謂三密行業相應，成就妙果。悉地宮者，成就真言妙果即悉地時往生之國土宮殿也。密嚴佛國者，大日如來所居淨土。密者，金剛三密。嚴者，具種種德，以恆沙佛德塵數三密嚴飭莊嚴之金胎兩部大曼荼羅道場也。即法佛自證之佛土。行者成就上品悉地時，往生如是普門密嚴佛土。十方淨嚴者，淨嚴者，清淨嚴飾莊嚴，十方者，此淨土存東西南北四維上下方位廣狹等方域分齊，受用身之佛土也。西方極樂兜率內院屬之。成就中品悉地時，往生如是一門十方淨土。諸天修羅宮等者，諸天者，欲色無色界等天宮。修羅宮等者，修羅宮夜叉宮緊那羅宮等。此期長壽利生之國土，變化等流身之國土也。如釋迦佛昇忉利天說法，入海龍王宮說法，在楞伽山頂羅婆那夜叉王宮說法，皆其例也。行者成就下品悉地時，往生如是明王天等諸天修羅宮。

上品悉地，兩部曼荼羅海會三摩地現前，其為即身成佛之悉地無疑。中品悉地，隔生成佛相，下品悉地，期住壽長遠相，似俱非即身成佛。然依真言之實義，此三品悉地，畢竟無淺深之淺深，三品當相，十界平等，一門即普門，萬德輪圓，毫無軒輊，故三品俱即身成佛，非隔生成佛。又三品淨土，似有勝劣上下之別。其實諸天修羅，皆大日如來之等流身。一切國土，皆一大日如來之淨土。果體融會，毫無淺深。如五輪九字秘釋云：十方淨土，皆是一佛化土。一切如來，悉是大日。毘廬彌陀，同體異名。極樂密嚴，名異一處。

此三品土，大日經以乾闥婆城喻之。如經云：復次，秘密主，以乾闥婆城譬解了成就悉地宮。疏云：如海氣日光因緣，邑居嚴麗，層臺人物，燦然可觀。不應同彼愚夫，妄生貪著，求其實事，即此三品淨土，皆從緣起，不應貪著。